പ്രളയത്തില് തകര്‍ന്ന പൊതുവിദ്യാലയങ്ങള് സമഗ്രശിക്ഷാ അഭിയാന് പുനര്‍നിര്‍മിക്കും | Mangalam\nപ്രളയത്തില് തകര്‍ന്ന പൊതുവിദ്യാലയങ്ങള് സമഗ്രശിക്ഷാ അഭിയാന് പുനര്‍നിര്‍മിക്കും\nതിരുവനന്തപുരം: പ്രളയത്തില് തകര്‍ന്ന പൊതുവിദ്യാലയങ്ങള് പുനര്‍നിര്‍മിക്കാന് പദ്ധതിയുമായി സമഗ്രശിക്ഷാ അഭിയാന്. പൊതുവിദ്യാലയങ്ങളിലെ പ്രത്യേക സാഹചര്യം കണക്കിലെടുത്തു നിര്‍മാണത്തിനു പ്രത്യേക ഫണ്ട് അനുവദിക്കാന് വിശദമായ നിര്‍ദേശങ്ങളാണു സമഗ്രശിക്ഷാ അഭിയാന് തയാറാക്കുന്നത്. പൊതുവിദ്യാഭ്യാസവകുപ്പിന്റെ നിര്‍ദേശാനുസരണം ഇതു കേന്ദ്രമാനവ വിഭവശേഷി മന്ത്രാലയത്തിന് സമര്‍പ്പിക്കും.\nപ്രളയത്തെത്തുടര്‍ന്നു കുട്ടികള്‍ക്കും രക്ഷിതാക്കള്‍ക്കുമുണ്ടായ മാനസികാഘാതം പരിഹരിക്കാനും സമഗ്രശിക്ഷാ അഭിയാന് പിന്തുണ നല്‍കും. സ്‌കൂള് അറ്റകുറ്റപ്പണികള്‍ക്കും പഠനോപകരണങ്ങള്‍ക്കുമായി സ്‌കൂള് ഗ്രാന്റ് എസ്.എസ്.എ. പദ്ധതിയുടെ വിതരണം വേഗം പൂര്‍ത്തിയാക്കും. പ്രളയത്തില് നഷ്‌ടപ്പെട്ട ലൈബ്രറി പുസ്‌തകങ്ങള് വാങ്ങാനും ഗണിതലാബ് ഉള്‍പ്പെടെയുള്ളവ ഒരുക്കാനും ധനസഹായം നല്‍കും. സമഗ്രയുടെ ഭാഗമായ ജീവനക്കാര് തങ്ങളുടെ ഒരു മാസത്തെ ശമ്പളം മുഖ്യമന്ത്രിയുടെ ദുരിതാശ്വസ നിധിയിലേക്ക് സംഭാവന ചെയ്യും.\nകോട്ടയത്തു നടന്ന ദ്വിദിന ശില്‍പശാലയിലാണു പ്രളയ ദുരന്തത്തെ അതിജീവിക്കാനും നവ കേരള നിര്‍മിതിക്കുമായി ഏറ്റെടുക്കേണ്ട പ്രവര്‍ത്തനങ്ങള്‍ക്കു രൂപം നല്‍കിയത്. സമഗ്രശിക്ഷ അഭിയാന്റെ സംസ്‌ഥാന - ജില്ലാ പ്രോഗ്രാം ഓഫീസര്‍മാര്, ജില്ലാ പ്രോജക്‌ട് ഓഫീസര്‍മാര് എന്നിവരാണ് ശില്‍പശാലയില് പങ്കെടുത്തത്. സമഗ്രശിക്ഷാ അഭിയാന്റെ 2018-19 വര്‍ഷത്തെ പദ്ധതിയുടെ നടത്തിപ്പ് സംബന്ധിച്ച് പ്രവര്‍ത്തന രൂപരേഖയ്‌ക്കും ശില്‍പശാല അംഗീകാരം നല്‍കി. അക്കാദമിക പ്രവര്‍ത്തനങ്ങളുടെ ഡിജിറ്റല് സാധ്യതകള് എസ്.ഐ.ഇ.ടി. ഡയറക്‌ടര് ബി.അബുരാജ് പങ്കുവെച്ചു. സമഗ്രശിക്ഷാ അഭിയാന് സ്‌േറ്ററ്റ് പ്രോജക്‌ട് ഡയറക്‌ടര് ഡോ.എ.പി. കുട്ടികൃഷ്‌ണന് ചര്‍ച്ചകളും നിര്‍ദ്ദേശങ്ങളും ക്രോഡീകരിച്ചു. അഡീഷണല് ഡയറക്‌ടര് അനിലാ ജോര്‍ജ് സന്നിഹിതയായിരുന്നു. പ്ലാനിങ് കണ്‍സള്‍ട്ടന്റ് ഡോ. ടി.പി. കലാധരന്, പെഡഗോഗി ഇംഗ്ലീഷ് കണ്‍സള്‍ട്ടന്റ് ഡോ.പി.കെ. ജയരാജ് തുടങ്ങിയവര് ശില്‍പശാലയ്‌ക്കു മേല്‍നോട്ടം വഹിച്ചു.


കേരളം നമ്പർ 1 ആയിട്ടും മറ്റു സംസ്ഥാനങ്ങളെ പലതിനും ആശ്രയിക്കുന്നത് എന്തുകൊണ്ട് ? - Boolokam\nHome Boolokam കേരളം നമ്പർ 1 ആയിട്ടും മറ്റു സംസ്ഥാനങ്ങളെ പലതിനും ആശ്രയിക്കുന്നത് എന്തുകൊണ്ട് ?\nകേരളം നമ്പർ 1 ആയിട്ടും മറ്റു സംസ്ഥാനങ്ങളെ പലതിനും ആശ്രയിക്കുന്നത് എന്തുകൊണ്ട് ?\n“അരി ആന്ധ്ര തരണം, പച്ചക്കറി തമിഴ്നാട് തരണം, ആശുപത്രിക്ക് കർണാടകയെ ആശ്രയിക്കണം, ഉന്നത വിദ്യാഭ്യാസത്തിന് ഈ മൂന്ന് സംസ്ഥാനങ്ങളും വേണം, ജോലി അറബി തരണം, ജോലി ചെയ്യാൻ ബംഗാളി വരണം, പൈസ കേന്ദ്രം തരണം, എന്തെങ്കിലും പ്രശ്നം ഉണ്ടായാൽ സർക്കാർ ഉദ്യോഗസ്ഥർ അങ്ങോട്ട് ശമ്പളം കൊടുക്കണം; ഇത്രയും കിടിലൻ സെറ്റപ്പുള്ള ഒരു നമ്പർ 1 സ്ഥലം ലോകത്ത് വേറെ കാണില്ല.\nആധുനിക ലോകത്തിന്റെ പ്രവർത്തനത്തെപ്പറ്റി ഒന്നും അറിയാത്ത സാധുമനുഷ്യർ ഇങ്ങനെ ചിന്തിക്കുന്നതിൽ അത്ഭുതമില്ല. പക്ഷെ ഇതിൽ എത്രത്തോളം സത്യമുണ്ടെന്നു നമ്മുക്ക് പരിശോധിക്കാം\n– കേരളം എന്ന ഈ ജനസാന്ദ്രതയേറിയ മലകളും വനവും തീരപ്രദേശവും നിറഞ്ഞ കൊച്ചു സംസ്‌ഥാനം ആവശ്യമായതെല്ലാം ഉത്പാദിപ്പിക്കണം എന്നു ശഠിക്കുന്നത് ശരിയാണോ? ഇങ്ങനെ ഉൽപാദിപ്പിക്കാൻ ശ്രമിച്ചാൽ അതിനു നല്കേണ്ടിവരുന്ന വില എത്ര ഭീകരമായിരിക്കും? വനങ്ങൾ നശിപ്പിച്ചും ജനങ്ങളെ മാറ്റിപ്പാർപ്പിച്ചും ഉഷ്ണമേഖലാ കീടങ്ങളെ തുരത്താൻ വല്യതോതിൽ രാസപ്രയോഗം നടത്തിയും ചിലപ്പോൾ അരിയും പച്ചക്കറിയും ഉണ്ടാക്കാൻ പറ്റിയേക്കാം. പക്ഷെ അതിന്റെ ആവശ്യം ഇപ്പോൾ ഇല്ല. കേരളത്തിന്റെ ശക്തി മാനവവിഭവ ശേഷിയാണ്. അതിൽ ശ്രദ്ധ കേന്ദ്രീകരിക്കുന്നതല്ലേ നല്ലതു? ലോകത്തിനു മുഴുവൻ നേഴ്‌സുമാരെ സംഭാവന ചെയ്യുന്ന, ഇന്ത്യയിലെമ്പാടും വൈറ്റ് കോളർ ജോലിക്കാരെ സംഭാവന ചെയ്യുന്ന കേരളത്തിന് ഏറ്റവും ഇണങ്ങുന്ന കയറ്റുമതി മാനവവിഭവശേഷി തന്നെയല്ലേ?\n– ആധുനിക ലോകത്തു സ്വയം പര്യാപ്തതയ്‌ക്കു ശ്രമിക്കേണ്ടതുണ്ടോ എന്നതാണ് അടുത്ത ചോദ്യം. ഒരു സംസ്‌ഥാനം ഒരിക്കലും അതിനു ശ്രമിക്കേണ്ടതില്ല എന്നാണെന്റെ അഭിപ്രായം. ആന്ധ്രയും തമിഴ്‌നാടും ഒക്കെ നമ്മുടെ രാജ്യത്തുതന്നെയല്ലേ? അവർക്കവശ്യമുള്ളത് നമ്മൾ നൽകിയും നമുക്കാവശ്യമുള്ളത് അവർ നൽകിയും എല്ലാ സംസ്‌ഥാനങ്ങൾക്കും മുന്നോട്ടു പോകാമല്ലോ. നമ്മുടെ വീട്ടിലെ കാര്യം തന്നെ എടുക്കാം. സ്വയം പര്യാപ്തത നേടുന്നതിനായി എല്ലാ വീട്ടിലും ഓരോ പശുവിനെയും കുറെ കോഴികളെയും കുറെ കൃഷിയും ഒക്കെ ചെയ്യാൻ നിർബന്ധിതരായി എന്നു കരുതുക. പിന്നെ ആ വീട്ടിലുള്ളവർക്കു സ്പെഷ്യലൈസെഷൻ സാധ്യമാകുമോ? അതായത് ഈ പണിയൊക്കെ കഴിഞ്ഞിട്ടു അവിടുന്നൊരു ശാസ്ത്രജ്ഞനോ ഡോക്ടറോ ഉണ്ടാവുമോ? സാധിക്കില്ല. ഓരോരുത്തരും അവനവനു താൽപര്യവും കഴിവുമുള്ള മേഖലയിൽ പ്രവർത്തിച്ചെങ്കിൽ മാത്രമേ പുരോഗതി കൈവരിക്കാനാവൂ. എല്ലാരും എല്ലാ പണിയും ചെയ്യാൻ തുനിഞ്ഞാൽ ആർക്കും കാര്യമായ പുരോഗതി കൈവരിക്കാനാവില്ല. ഇതുപോലെ തന്നെയാണ് സംസ്‌ഥാനങ്ങളും. ഇവിടുത്തെ സാഹചര്യങ്ങൾക്കനുസരിച്ചുള്ള കാര്യങ്ങളാണ് കേരളത്തിൽ ചെയ്യേണ്ടത്. ഇപ്പറഞ്ഞപോലുള്ള വല്യ കൃഷി നടത്താനൊന്നും പറ്റിയ സാഹചര്യങ്ങൾ കേരളത്തിൽ ഇല്ല എന്നതാണ് സത്യം. കേരളത്തിന്റെ വിദ്യാഭ്യാസ മേഖലയിലെ വളർച്ചയും അതോടൊപ്പമുണ്ടായ ജാതിസമവാക്യങ്ങളുടെ തകർക്കലും അതിലൂടെയുണ്ടായ ഉയർന്ന കൂലിയും ചെറിയ കൃഷിസ്ഥലങ്ങളും ഒക്കെ ചേർത്തു വായിച്ചാൽ എന്തു കൊണ്ട് കൃഷി കേരളത്തിൽ ഉത്തരേന്ത്യൻ രീതിയിൽ നടപ്പിലാവില്ല എന്നു കാണാം.\n– അന്താരാഷ്ട്രതലത്തിൽ പോലും എല്ലാ രാജ്യങ്ങളും എല്ലാം ഉത്പാദിപ്പിക്കുന്നില്ല. സിംഗപ്പൂരിൽ കൃഷിപോയിട്ടു താമസിക്കാൻ പോലും കഷ്ടിച്ചാണ് സ്ഥലം. അറബ് രാജ്യങ്ങളിൽ വല്യ തോതിലുള്ള കൃഷിനടക്കുന്നുണ്ടോ? എന്തിനേറെ, നമ്മുടെ രാജ്യമായ ഇന്ത്യയിൽ പോലും അടിസ്‌ഥാന ആവശ്യമായ ഡീസൽ പെട്രോൾ എന്നിവയ്ക്കവശ്യമായ എണ്ണ പുറത്തുനിന്നാണ് കൊണ്ടുവരുന്നത്. പറഞ്ഞുവരുന്നത് ആധുനിക ലോകത്തു സ്വയംപര്യാപ്തത എന്നത് രാജ്യത്തിന്റെ തലത്തിൽ പോലും അസാധ്യമായ കാര്യമാണെന്നാണ്, പിന്നെയല്ലേ ഈ കൊച്ചു സംസ്‌ഥാനം.\n-കേരളീയർക്ക് ജോലി പുറത്തു പോയി കണ്ടെത്തണം എന്നത് വലിയ പരിധി വരെ ശരിയാണ്. അതിനു കാരണം ഇവിടുത്തെ വിദ്യാഭാസ മേഖലയുടെ വളർച്ചയാണ്. എല്ലാവർക്കും ഉന്നത വിദ്യാഭ്യാസം നല്കിയെങ്കിലും അത്രയും പേർക്ക് വിദ്യാഭ്യാസത്തിനാനുപാതികമായ തൊഴിലവസരങ്ങൾ സൃഷ്ട്ടിക്കാൻ കേരളത്തിനായിട്ടില്ല. അങ്ങനെ തൊഴിലവസരങ്ങൾ സൃഷ്ടിക്കുന്ന വലിയ വ്യാവസായിക വളർച്ചയ്ക്കാവശ്യമായ പ്രകൃതിവിഭാവങ്ങളൊന്നും ഇവിടെയില്ല. പിന്നെ പുതിയ ലോകത്തിന്റെ വ്യവസായമായ ടെക്നോളജി, ലോജിസ്റ്റിക്‌സ് തുടങ്ങിയവയിൽ ഒരു മുന്നേറ്റം സാധ്യമായേക്കാം. എന്തുതന്നെയാണെങ്കിലും വിദ്യാഭ്യാസം നേടി പുറത്തുപോയി ജോലി ചെയ്യുന്നതാണ് വിദ്യാഭ്യാസം നേടാത്തതിനെക്കാൾ നല്ലതു. കേരളത്തിൽ സ്ത്രീകളും പുരുഷന്മാരോടൊപ്പം തന്നെ വിദ്യാഭ്യാസം നേടുന്നത് നമുക്ക് പുത്തരിയല്ല, എന്നാൽ വടക്കേ ഇന്ത്യയിൽ സ്ത്രീകൾ അത്രത്തോളം വിദ്യാഭ്യാസം നേടാത്തതുകൊണ്ടു ജനസംഖ്യയുടെ നേർപകുതിയോളം വരുന്ന സ്ത്രീകൾ തൊഴിൽ മേഖലയിലെ മത്സരത്തിൽ നിന്നൊഴിവാകുന്നത് കാണാം. അതിലും നല്ലതു എല്ലാവരും വിദ്യാഭ്യാസം നേടിയിട്ടു ചിലർ പുറത്തു പോയി തൊഴിൽ തേടുന്നതല്ലേ?\n– ജോലി ചെയ്യാൻ ബംഗാളികൾ കേരളത്തിൽ വരുന്നത് ഏറ്റവും നല്ല കാര്യമല്ലേ? അവരില്ലായിരുന്നെങ്കിൽ ഇവിടുത്തെ ബ്ലൂ കോളർ തൊഴിലുകൾ ആരു ചെയ്യും? ഇവിടെ ഉള്ളവർക്ക് വിദ്യാഭ്യാസം നൽകി അവരെ വൈറ്റ് കോളർ തൊഴിലാളികളാക്കിയപ്പോൾ സംഭവിച്ച സ്വാഭാവിക മാറ്റമാണ് ഈ തൊഴിൽ ചെയ്യാൻ പുറത്തുനിന്നും മറ്റുള്ളവർ വരുന്നത്. ഇതിൽ കുണ്ഠിതപ്പെടാനൊന്നുമില്ല.\n-പൈസ കേന്ദ്രം തരണം എന്നു പറയുമ്പോൾ അതു കേന്ദ്രത്തിന്റെ ഔദാര്യമല്ല അതു കേരളത്തിന്റെ അവകാശമാണ് എന്നു തിരിച്ചറിയണം. കേരളത്തിൽ നിന്നും കേന്ദ്ര സർക്കാർ ഓരോ വർഷവും ഇൻകം ടാക്‌സ്, സെൻട്രൽ എക്‌സൈസ്, ജി.എസ്.ടി എന്നിങ്ങനെ അനേകം നികുതികളിലൂടെ പിരിച്ചെടുക്കുന്ന തുകയുടെ ഒരു വിഹിതമാണ് കേരളത്തിന് തിരിച്ചു നൽകുന്നത്. അതായത് ആ പണം ഇവിടുന്നു തന്നെ പിരിച്ച പണത്തിന്റെ ഒരു വിഹിതം മാത്രമാണ്. കേരളം ഒരു നെറ്റ് ടാക്‌സ് നെഗറ്റീവ് സംസ്‌ഥാനമാണ്, അതായത് കേരളം ഇന്ത്യക്കു നൽകുന്ന ടാക്‌സ് വിഹിതത്തെക്കാൾ കുറവാണ് കേരളത്തിന് ഇന്ത്യയിൽ നിന്ന് ലഭിക്കുന്നത്. ഇതിൽ ആർക്കും പരാതിയില്ല, കാരണം ബീഹാറിലെ കുഞ്ഞുങ്ങളുടെ ഉച്ചക്കഞ്ഞിയും മധ്യ പ്രദേശിലെ ഗ്രാമവാസികൾക്കുള്ള കക്കൂസും പണിയാൻ അവിടുത്തെ നികുതിപ്പണം തികയില്ല. അതുകൊണ്ടു കേന്ദ്ര സർക്കാർ കേരളം പോലെയുള്ള വികസനത്തിൽ മുന്നിട്ടു നിൽക്കുന്ന സംസ്‌ഥാനങ്ങളിൽ നിന്നും ഉള്ള നികുതിപ്പണം കുറച്ചു അങ്ങോട്ടു നൽകിയേ തീരൂ. ഒരു രാജ്യമെന്നുള്ള നിലയിൽ ഒന്നിച്ചു മുന്നേറാൻ ഇതാവശ്യമാണ്. ഇന്ത്യയുടെ ഭാഗമെന്നുള്ള നിലയിൽ പലതലങ്ങളിലെ സുരക്ഷിതത്വം കേരളത്തിന് പകരമായി ലഭിക്കുകയും ചെയ്യുന്നു.\n-മേൽപ്പറഞ്ഞ സുരക്ഷിതത്വത്തിന്റെ പരിധിയിൽ വരുന്നതാണ് സാമ്പത്തിക സുരക്ഷിതത്വവും. വെള്ളപ്പൊക്കം വരുമ്പോഴും മഹാമാരി വരുമ്പോഴും കേരളത്തിനാവശ്യമായ പണവും സുരക്ഷിതത്വവും കേരളത്തിന് കേന്ദ്രം നൽകും. എന്നാൽ കേന്ദ്രത്തിനു പോലും പലപ്പോഴും ഇതിനു സാധിക്കാതെ വരുമ്പോഴാണ് കേരളത്തിന് സാലറി ചലൻജ് പോലുള്ള കടുത്ത നടപടികളിലേക്ക് പോകേണ്ടി വരുന്നത്.\n-പരാശ്രയം പരാജയമാണെന്നുള്ള മിഥ്യാധാരണ ഇനിയെങ്കിലും നമുക്ക് മാറ്റാം. ആധുനികലോകം പരസ്പരം സഹായിച്ചു അതിലൂടെ മുന്നേറ്റം നേടാനാണ് ശ്രമിക്കുന്നത്. അതിൽ നാണക്കേടൊട്ടും തന്നെ ഇല്ല; എന്നാൽ എല്ലാ മേഖലകളിലും പ്രത്യേകിച്ചു ആരോഗ്യ, വിദ്യാഭ്യാസ മേഖലകളിൽ കേരളം ഉയർത്തുന്ന കേരളാ മോഡലിൽ അഭിമാനിക്കാനേറെയുണ്ട് താനും.”\nPrevious articleകൊറിയൻ ജനതയുടെ മുന്നിൽ കണ്ണീരോടെ മുട്ടുകുത്തി മാപ്പു പറയുന്നത് ആരെന്നറിയാമോ ?\nNext articleകുയിലിന്റെ മണിനാദം നിലച്ചു!


‘നാഡ’ ചെന്നൈ തീരത്തേക്ക്; കനത്ത മഴക്ക് സാധ്യത – Chandrika Daily\nBy chandrika Wednesday November 30, 2016 18:48 pm\n‘നാഡ’ ചെന്നൈ തീരത്തേക്ക്; കനത്ത മഴക്ക് സാധ്യത\nചെന്നൈ: ബംഗാള് ഉള്‍ക്കടലില് രൂപപ്പെട്ട ‘നാഡ’ ചുഴലിക്കാറ്റ് ചെന്നൈ തീരത്തേക്ക് നീങ്ങുന്നതായി കാലാവസ്ഥാ നിരീക്ഷണ കേന്ദ്രം. ചെന്നൈയില് രണ്ട് ദിവസം ശക്തമായ കാറ്റോടു കൂടിയ മഴയുണ്ടായിരിക്കുമെന്നും ജനങ്ങള്…\nചെന്നൈ: ബംഗാള് ഉള്‍ക്കടലില് രൂപപ്പെട്ട ‘നാഡ’ ചുഴലിക്കാറ്റ് ചെന്നൈ തീരത്തേക്ക് നീങ്ങുന്നതായി കാലാവസ്ഥാ നിരീക്ഷണ കേന്ദ്രം. ചെന്നൈയില് രണ്ട് ദിവസം ശക്തമായ കാറ്റോടു കൂടിയ മഴയുണ്ടായിരിക്കുമെന്നും ജനങ്ങള് ജാഗ്രത പാലിക്കണമെന്നും മുന്നറിയിപ്പ് നല്‍കി. തമിഴ്‌നാട് തീരത്ത് നിന്ന് 770 കിലോമീറ്റര് അകലെയാണ് ചുഴലിക്കാറ്റെന്നും മണിക്കൂറില് 25 കിലോമീറ്ററാണ് വേഗമെന്നും മുന്നറിയിപ്പില് പറയുന്നു.\nഅടുത്ത 12 മണിക്കൂറില് ചുഴലിക്കാറ്റ് ശക്തിപ്രാപിക്കും. ഇന്ന് രാത്രിയിലോ നാളെ പുലര്‍ച്ചക്കോ ചുഴലിക്കാറ്റ് തമിഴ്‌നാട് തീരത്ത് പ്രവേശിക്കും. ഇതിന്റെ പ്രഭാവംമൂലം തമിഴ്‌നാട്ടില് ശക്തമായ മഴ ആരംഭിക്കും. വേദാരണ്യത്തിനും പുതുച്ചേരിക്കും ഇടയിലുള്ള തീരമേഖലകളിലാകും കാറ്റ് ആഞ്ഞടിക്കുക. കടല്‍ക്ഷോഭത്തിന് സാധ്യതയുള്ളതിനാല് മത്സ്യത്തൊഴിലാളികള് കടലില് പോകരുതെന്നും നിര്‍ദേശമുണ്ട്.


മാസും ആക്ഷനുമായി മമ്മൂട്ടി! ഷൈലോക്ക് തമിഴ് പതിപ്പിന്റെ ടീസര് പുറത്ത് | Mammootty's Shylock Movie Tamil Version Teaser - Malayalam Filmibeat\n15 min ago രജിത് അല്ല, കള്ളം പറഞ്ഞത് സുരേഷ്, എല്ലാം പൊളിച്ചടുക്കി ബിഗ്ബോസ്, ദൃശ്യം പുറത്ത് വിട്ട് മോഹൻലാൽ\n1 hr ago ഉല്ലാസത്തിന്റെ ഡബ്ബിംഗ് പൂര്‍ത്തിയാക്കി ഷെയ്ന് നിഗം! സിനിമ മാര്‍ച്ചില്?\nNews5കോടിയുടെ വിദേശ മദ്യത്തിന്‍റെ മറവില് സിനിമാ നിര്‍മാതാക്കള് തട്ടിയത് 50 കോടി; ഡിജിപിക്ക് പരാതി\nമാസും ആക്ഷനുമായി മമ്മൂട്ടി! ഷൈലോക്ക് തമിഴ് പതിപ്പിന്റെ ടീസര് പുറത്ത്\n| Updated: Wednesday, January 15, 2020, 14:37 [IST]\nKuberan Official Teaser Reaction | Mammootty | FilmiBeat Malayalam\nമമ്മൂട്ടിയുടെ ഷൈലോക്ക് തമിഴ് ടീസര് സോഷ്യല് മീഡിയയില് പുറത്തിറങ്ങി. രാജാധിരാജ, മാസ്റ്റര്‍പീസ് തുടങ്ങിയ സിനിമകള്‍ക്ക് ശേഷം അജയ് വാസുദേവ് മെഗാസ്റ്റാറിനെ നായകനാക്കി ഒരുക്കിയ ചിത്രം കൂടിയാണിത്. നേരത്തെ ക്രിസ്മസ് റിലീസായി പ്രഖ്യാപിച്ച സിനിമ മാമാങ്കം കാരണം ജനുവരിയിലേക്ക് മാറ്റിവെക്കുകയായിരുന്നു. തമിഴ്‌നാട്ടിലെ പൊങ്കല് ദിവസമാണ് തമിഴ് പതിപ്പായ കുബേരന്റെ ടീസര് ഇറങ്ങിയിരിക്കുന്നത്. ടീസറില് മമ്മൂട്ടിക്കൊപ്പം രാജ്കിരണും തിളങ്ങിനില്‍ക്കുന്നുണ്ട്.\nമീനയാണ് ചിത്രത്തിലെ നായിക. രാജ്കിരണ് തന്നെയാണ് തമിഴ് പതിപ്പിന് സംഭാഷങ്ങളും ഗാനരചനയും നിര്‍വ്വഹിച്ചിരിക്കുന്നത്. ഗുഡ്വില് എന്റര്‍ടെയ്ന്‍മെന്റ്‌സിന്റെ ബാനറില് ജോബി ജോര്‍ജ്ജ് ചിത്രം നിര്‍മ്മിക്കുന്നു. പലിശക്കാരനായി നെഗറ്റീവ് ഷേഡുളള ഒരു കഥാപാത്രമായിട്ടാണ് ചിത്രത്തില് മമ്മൂട്ടി എത്തുന്നത്.\nമാമാങ്കത്തിന് പിന്നാലെയാണ് പുതിയ ചിത്രവുമായി നടന് എത്തുന്നത്. ഒരു പക്ക മാസ് എന്‍ര്‍ടെയ്‌നര് തന്നെയായിരിക്കും ഷൈലോക്ക് എന്നാണ് ടീസറില് നിന്നുളള സൂചന. ജനുവരി 23നാണ് ഷൈലോക്ക് തിയ്യേറ്ററുകളിലേക്ക് എത്തുന്നത്. സിദ്ധിഖ്, ബൈജു, കലാഭവന് ഷാജോണ്, ഹരീഷ് കണാരന്, ബിബിന് ജോര്‍ജ്ജ് തുടങ്ങിയവരും മറ്റു പ്രധാന വേഷങ്ങളിലെത്തുന്നു.\nഷൈലോക്ക് ഓഡിയോ ലോഞ്ചില് സ്റ്റെെലിഷ് ഗെറ്റപ്പില് മെഗാസ്റ്റാര്! തരംഗമായി ചിത്രങ്ങള്\nമമ്മൂട്ടിയുടെ പല റോളുകളും ലാലിന് ചെയ്യാന് പറ്റില്ല, തിരിച്ചും അങ്ങനെയാണ്! തിരക്കഥാകൃത്ത് പറയുന്നു\nമമ്മൂട്ടിയ്‌ക്കൊപ്പം ദിലീപും മോഹന്‍ലാലും ജയറാമുമൊക്കെ ഒന്നിച്ചെങ്ങനെ വന്നു! സത്യകഥ പറഞ്ഞ് സിദ്ദിഖ്\nതോക്ക് ലൈസന്‍സില്ല- പുതിയ ഹോബിയുമായി മെഗാസ്റ്റാര് മമ്മൂട്ടി! ഷൂട്ടിങ് ചെയ്യുന്ന ചിത്രങ്ങള് പുറത്ത്\nമമ്മൂട്ടിയുടെ മനസ് നിറയെ സ്‌നേഹം! നിഷ്‌കളങ്കനായ കുട്ടിയുടെ ചിരിയാണ് മോഹന്‍ലാലിന്‍റേതെന്നും നടി!\nRead more about: mammootty shylock\nMammootty's Shylock Movie Tamil Version Teaser


ശബരിമലയിലെ 'ഹലാല് ശര്‍ക്കര' വിവാദം: കേരളത്തിലെ ഹോട്ടലുകളിലേയും റസ്റ്റോറന്റുകളിലേയും 'ഹലാല്' ബോർഡുകൾ നീക്കം ചെയ്യണമെന്ന് ബിജെപി സംസ്ഥാന പ്രസിഡന്റ് കെ സുരേന്ദ്രന് - Malayalam Daily News\nശബരിമല ക്ഷേത്രത്തിലെ അരവണയില് ‘ഹലാൽ ശർക്കര’ ഉപയോഗിച്ചെന്നുള്ള വിവാദത്തിന് പിന്നാലെ കേരളത്തിലെ ഹോട്ടലുകളിലെയും റസ്റ്റോറന്റുകളിലെയും ഹലാൽ സർട്ടിഫിക്കേഷൻ ബോർഡുകൾ നീക്കം ചെയ്യണമെന്ന ആവശ്യവുമായി ബിജെപി രംഗത്ത്.\nബോർഡുകൾ പൊടുന്നനെ ഉയർന്നുവന്നതാണെന്നും മതഭ്രാന്തൻമാരുടെ ഗൂഢാലോചനയാണ് നടന്നതെന്നും ബിജെപി സംസ്ഥാന പ്രസിഡന്റ് കെ സുരേന്ദ്രൻ പറഞ്ഞു. കേരളത്തിൽ, എല്ലാ പ്രധാന നഗരങ്ങളിലും പെട്ടെന്ന് ഹോട്ടലുകളിൽ ഹലാൽ ബോർഡുകൾ ഉയർന്നു. ഇതൊരു നിര്‍ദ്ദോഷപരമായ പ്രതിഭാസമല്ല. ഇതിന് പിന്നിൽ ചില മതഭ്രാന്തന്മാരുടെ ആസൂത്രണമുണ്ട്. നേരത്തെ ഇത്തരം ബോർഡുകൾ കണ്ടിരുന്നില്ല. ജനങ്ങളെ ഭിന്നിപ്പിക്കാൻ ശ്രമിക്കുന്ന വർഗീയ ശക്തികളാണ് ഇതിന് പിന്നിലെന്നും സുരേന്ദ്രന് പറഞ്ഞു.\n“ഹലാൽ ബോർഡുകൾ പൊടുന്നനെ ഉയർന്നുവരുന്നത് ഒരു നിരപരാധിത്വമല്ല. ഈ ഹലാൽ സംസ്കാരം സൃഷ്ടിക്കുന്നതിൽ വ്യക്തമായ അജണ്ടയുണ്ട്. മറ്റ് പാർട്ടികൾക്ക് ഈ അജണ്ട കാണാൻ കഴിയുന്നില്ലെങ്കിലും ഞങ്ങൾക്ക് ഇത് വ്യക്തമായി കാണാൻ കഴിയും,” അദ്ദേഹം കൂട്ടിച്ചേർത്തു.\nഹലാൽ ഭക്ഷണവുമായി ബന്ധപ്പെട്ട് നടക്കുന്ന ദുഷ്പ്രചാരണങ്ങൾക്കെതിരെ നടപടിയെടുക്കണമെന്ന് ആവശ്യപ്പെട്ട് കേരള ഹോട്ടൽസ് ആൻഡ് റസ്റ്റോറന്റ്സ് അസോസിയേഷൻ മുഖ്യമന്ത്രി പിണറായി വിജയന് പരാതിയും നൽകിയിട്ടുണ്ട്.\nസംഘപരിവാർ ഉന്നയിക്കുന്ന ഹീനമായ വർഗീയ അധിഷ്‌ഠിത ആവശ്യം കേരള സർക്കാർ സ്വീകരിക്കില്ലെന്ന് ബിജെപിക്കെതിരെ ആഞ്ഞടിച്ച് സിപിഎം പൊളിറ്റ് ബ്യൂറോ അംഗം എംഎ ബേബി പറഞ്ഞു.\nകേരള സർക്കാർ മതപരമായ സഹിഷ്ണുത കാത്തുസൂക്ഷിക്കുമെന്നും ആർഎസ്എസ് ചിന്താഗതിക്കാരായാലും അവരുടെ സഹപ്രവർത്തകരായാലും സംസ്ഥാനത്ത് പ്രശ്‌നങ്ങൾ സൃഷ്ടിക്കാൻ മതഭ്രാന്തന്മാരെ അനുവദിക്കില്ലെന്നും അദ്ദേഹം പറഞ്ഞു.\nമറ്റ് ഗ്രൂപ്പുകൾക്കും വേണമെങ്കില് “ശുദ്ധ സസ്യാഹാരം” എന്ന ബോർഡുകൾ നിരോധിക്കണമെന്ന് ആവശ്യപ്പെടാമെന്നും ബേബി കൂട്ടിച്ചേർത്തു. “ഹോട്ടലിൽ ഇഷ്ടമുള്ള ഭക്ഷണം ലഭ്യമാണോ ഇല്ലയോ എന്ന് ജനങ്ങളെ ബോധവാന്മാരാക്കാനാണ് ഇത്തരം ബോർഡുകൾ… രാജ്യത്തിന്റെ വിവിധ ഭാഗങ്ങളിൽ സംഘപരിവാർ പിന്തുടരുന്ന ഇത്തരം സാമൂഹിക വിരുദ്ധ, ദേശവിരുദ്ധ, ഭരണഘടനാ വിരുദ്ധ സമീപനം കേരളത്തില് വിലപ്പോകില്ല,” അദ്ദേഹം പറഞ്ഞു.\nഅതിനിടെ, ഹലാൽ ശർക്കര വിവാദത്തിൽ ഭക്ഷ്യസുരക്ഷാ വകുപ്പിനോട് ഹൈക്കോടതി വിശദീകരണം തേടി. ശബരിമലയിൽ പ്രസാദ നിർമാണത്തിന് ഹലാൽ സർട്ടിഫിക്കേഷനുള്ള ശർക്കര ഉപയോഗിക്കുന്നു എന്ന് ആരോപിച്ചുള്ള ഹർജി പരിഗണിക്കുകയായിരുന്നു കോടതി.\nഗുണനിലവാരം ഉറപ്പാക്കിയുള്ള ശര്‍ക്കരയാണ് അപ്പം, അരവണ നിര്‍മാണത്തിനായി സന്നിധാനത്തേക്ക് അയക്കുന്നതെന്ന് സര്‍ക്കാര് കോടതിയെ അറിയിച്ചിരുന്നു. ഭക്ഷ്യസുരക്ഷാ വകുപ്പിന് കീ‍ഴില് ഗുണനിലവാര പരിശോധന നടത്തി വരുന്നതായും സർക്കാർ വ്യക്തമാക്കി.\nകോവിഡ്-19 വ്യാപനത്തെത്തുടര്‍ന്ന് 2019-2020 കാലഘട്ടത്തിലെ ശര്‍ക്കര ഉപയോഗിക്കാന് ക‍ഴിയാതിരുന്നതിനാല് അവ ലേലം ചെയ്‌തിരുന്നു. ഈ സാഹചര്യത്തില് 2020-2021 കാലഘട്ടത്തിലെ ശര്‍ക്കരയാണ് അപ്പം അരവണ നിര്‍മാണത്തിനുപയോഗിക്കുന്നത്. ഹലാൽ സർട്ടിഫിക്കേഷൻ ഉള്ള ശർക്കര സംഭരിച്ചിട്ടില്ലെന്നും ഉപയോഗിക്കുന്നില്ലെന്നും ദേവസ്വം ബോർഡ് നേരത്തെ വ്യക്തമാക്കിയിരുന്നു. ഹർജി ബുധനാഴ്‌ച വീണ്ടും പരിഗണിക്കും.


“സ്മൃതി ഇറാനിയുടെ ബിരുദം ഇനി നെഹ്റു എങ്ങാനും എടുത്തോ?” സ്മൃതി ഇറാനിയെ ട്രോളി ഷാഫി പറമ്പില് – Jaihind TV\n“സ്മൃതി ഇറാനിയുടെ ബിരുദം ഇനി നെഹ്റു എങ്ങാനും എടുത്തോ?” സ്മൃതി ഇറാനിയെ ട്രോളി ഷാഫി പറമ്പില്\nകേന്ദ്രമന്ത്രി സ്മൃതി ഇറാനിയുടെ വിദ്യാഭ്യാസ യോഗ്യതസംബന്ധിച്ച വിവാദങ്ങള് വീണ്ടും തലപൊക്കുന്നതിനിടെ മന്ത്രിയെ ട്രോളി ഷാഫി പറമ്പില് എം.എല്.എ രംഗത്ത്. അമേത്തിയില് രാഹുല് ഗാന്ധിക്കെതിരെ മത്സരിക്കുന്ന സ്മൃതി ഇറാനി നാമനിർദേശപത്രിക സമർപ്പിച്ചപ്പോള് സാക്ഷ്യപ്പെടുത്തിയ സത്യവാങ്മൂലത്തിലാണ് തന്‍റെ വിദ്യാഭ്യാസ യോഗ്യത പ്ലസ് ടു ആണെന്ന് ഉറപ്പിച്ചത്. ഇതോടെയാണ് സൈബര് ലോകത്ത് ഇത് ചര്‍ച്ചാ വിഷയമായത്.\n2014ല് നാമനിര്‍ദേശ പത്രിക സമര്‍പ്പിക്കുമ്പോള് സ്മൃതി ഇറാനിയുടെ വിദ്യാഭ്യാസയോഗ്യത ബിരുദമായിരുന്നു. ഇത് 2019 ആയപ്പോള് പ്ലസ് ടു ആയി മാറിയതിലെ വൈരുദ്ധ്യമാണ് സൈബര് ലോകം പരിഹാസരൂപേണ ആഘോഷിക്കുന്നത്. ഇതേതുടര്‍ന്നാണ് ഷാഫി പറമ്പില് എം.എല്.എ കേന്ദ്രമന്ത്രിയുടെ വിദ്യാഭ്യാസ യോഗ്യതയിലെ മാറ്റത്തെ ട്രോളി രംഗത്തെത്തിയത്. ബിരുദം നേടിയെന്ന് സ്മൃതി ഇറാനി അവകാശപ്പെടുന്ന 2014-ലെ വാര്‍ത്തയുടെയും, ബിരുദമില്ലെന്ന് സമ്മതിക്കുന്ന 2019-ലെ വാര്‍ത്തയുടെയും ചിത്രങ്ങൾ പങ്കുവെച്ചു കൊണ്ടാണ് ഷാഫി പറമ്പില് ട്രോളുമായി എത്തിയിരിക്കുന്നത്.\nതിരക്കിനിടയിൽ എവിടേലും കളഞ്ഞതാവും. അല്ലാതെ 2014-ല് ഉള്ള ഡിഗ്രി 2019 ആവുമ്പോഴേക്കും +2 ആകുമോ എന്ന് പോസ്റ്റില് പറയുന്നു. ഇനി നെഹ്റു എങ്ങാനും എടുത്തോ എന്നും ഷാഫി പറമ്പില് പരിഹസിച്ചു.\n“ഡേയ്..മന്ത്രി ആയിരുന്നടെയ് മന്ത്രി ..\nതിരക്കിന്നിടയിൽ എവിടേലും വെച്ച് കളഞ്ഞ് പോയതാവും .. അല്ലാതെ 2014 ഉള്ള ഡിഗ്രി 2019 ആവുമ്പോഴേക്കും +2 ആവോ ?\nഇനി നെഹ്‌റു എങ്ങാനും എടുത്തോ എന്തോ… ‘ ഷാഫി പറമ്പില് ഫേസ്ബുക്കില് കുറിച്ചു.\nതന്‍റെ വിദ്യാഭ്യാസയോഗ്യത ഡിഗ്രിയാണെന്നായിരുന്നു 2014 മുതല് കേന്ദ്രമന്ത്രിയുടെ അവകാശവാദം. എന്നാലിപ്പോള് സമര്‍പ്പിച്ചിരിക്കുന്ന സത്യവാങ്മൂലത്തിലാണ് താന് ബിരുദം പൂര്‍ത്തിയാക്കിയിട്ടില്ലെന്നും പ്ലസ് ടുവാണ് വിദ്യാഭ്യാസ യോഗ്യത എന്നും വ്യക്തമാക്കിയിരിക്കുന്നത്. 1991 ല് സെക്കന്‍ഡറി വിദ്യാഭ്യാസവും 1993 ല് സീനിയര് സെക്കന്‍ഡറി സ്‌കൂള് വിദ്യാഭ്യാസവും പൂര്‍ത്തിയാക്കിയെന്നാണ് വ്യക്തമാക്കുന്നത്. 1994 ല് ഡല്‍ഹി യൂണിവേഴ്‌സിറ്റിയിയുടെ വിദൂര വിദ്യാഭ്യാസ പദ്ധതിയിലൂടെ ബി.കോം കോഴ്‌സിന് ചേര്‍ന്നെങ്കിലും അത് പൂര്‍ത്തിയാക്കിയിട്ടില്ലെന്ന് സത്യവാങ്മൂലത്തില് പറയുന്നു. തനിക്ക് 4.71 കോടി രൂപ ആസ്തിയുണ്ടെന്നും സത്യവാങ്മൂലത്തിൽ പറയുന്നു. അമേത്തിയില് രാഹുല് ഗാന്ധിയുടെ എതിര് സ്ഥാനാര്‍ത്ഥിയാണ് സ്മൃതി ഇറാനി. 2014ല് ഒരു ലക്ഷത്തിലേറെ വോട്ടുകള്‍ക്ക് രാഹുല് ഗാന്ധി സ്മൃതി ഇറാനിയെ തോല്‍പിച്ചിരുന്നു.


ഗ്രൗണ്ടില് 20 ഫീല്‍ഡര്‍മാര് ഉളളതായി എനിക്ക് തോന്നി, അവസാന പന്ത് സിക്‌സ് അടിച്ചതിനെ കുറിച്ച് പൂരാന്\nഐ.പി.എല്ലില് ബംഗളൂരുവിനെതിരായ മത്സരത്തില് അവസാന പന്തിലാണ് കിംഗ്‌സ് ഇലവന് പഞ്ചാബ് വിജയിച്ച് കയറിയത്. രണ്ടോവറില് വെറും ഏഴ് റണ്‍സ് മാത്രം വേണ്ടിയിരുന്നിടത്ത് നിന്നാണ് പഞ്ചബ് മത്സരം നാടകീയതകള്‍ക്ക് വിട്ടുകൊടുത്തത്. അവസാന ഓവറിലെ അഞ്ചാം പന്തില് ഗെയില് റണ്ണൗട്ടായതോടെ മത്സരം ജയിക്കാന് ഒരു പന്തില് ഒരു റണ്‍സ് വേണമെന്ന സ്ഥിതിയിലായി കാര്യങ്ങള്.\nപിന്നാലെ എത്തിയ നിക്കോളാസ് പൂരന് ആ പന്ത് സിക്‌സ് അടിച്ചതോടെ പഞ്ചാബ് ആരാധകര്‍ക്ക് ശ്വാസം നേരെ വീണത്. ഐ.പി.എല് പ്രേമികള് ഏറെ സമ്മര്‍ദ്ദത്തോടെ കണ്ട ഓവര് തനിക്ക് എങ്ങനെ അനുഭവപ്പെട്ടു എന്ന് വെളിപ്പെടുത്തലുമായി രംഗത്തെത്തിയിരിക്കുകയാണ് പൂരന്.\n‘അവസാന ഓവര് ശരിക്കും ഡല്‍ഹിക്കെതിരെയുള്ള സൂപ്പര് ഓവര് പോരാട്ടം പോലെയാണ് എനിക്ക് തോന്നിയത്. ആ കളിയില് മൂന്ന് പന്തില് നിന്ന് ഒരു റണ്‍സ് മതിയായിരുന്നിട്ടും മത്സരം ടൈ ആവുകയായിരുന്നു. പിന്നീട് സൂപ്പര് ഓവറില് പരാജയപ്പെടുകയും ചെയ്തു. ഒരുപാട് കാര്യങ്ങളാണ് ബാംഗ്ലൂരിനെതിരെ അവസാന പന്ത് കളിക്കാന് പോവുമ്പോള് എന്റെ മനസ്സില് ഉണ്ടായിരുന്നത്. അത്തരമൊരു പൊസിഷനില് എത്താന് എനിക്ക് തീരെ താത്പര്യം ഇല്ലായിരുന്നു. ഫീല്‍ഡില് 11 ഫീല്‍ഡര്‍ക്ക് പകരം 20 പേരുള്ളതായിട്ടാണ് എനിക്ക് തോന്നിയത്’ പൂരാന് പറഞ്ഞു.\nഗെയിലാണ് ടി20 ക്രിക്കറ്റിലെ ഏറ്റവും മികച്ച ബാറ്റ്‌സ്മാനെന്ന് ഒരിക്കല് കൂടി തെളിയിച്ചെന്നും പൂരാന് പറഞ്ഞു. ‘തുടക്കത്തില് പതിയെ കളിക്കാനുള്ള ഗെയിലിന്റെ തീരുമാനം മികച്ചതായിരുന്നു. കാരണം ക്രിക്കറ്റില് നിന്ന് അദ്ദേഹം കുറച്ചുകാലം വിട്ടുനില്‍ക്കുകയായിരുന്നു. അതിന് ശേഷമാണ് തിരിച്ചുവരവ് നടത്തിയത്. തുടക്കത്തില് ക്ഷമയോടെ കളിച്ച ശേഷം അടിച്ചു തകര്‍ക്കുന്ന രീതി തന്നെയാണ് ഗെയ്ല് ഈ മത്സരത്തിലും പിന്തുടര്‍ന്നത്’ പൂരന് പറഞ്ഞു.\nഓപ്പണറായി ഇറങ്ങിയിരുന്ന ഗെയ്ല് ഇന്നലെ നടന്ന മത്സരത്തില് മൂന്നാം നമ്പരിലാണ് ബാറ്റിംഗിന് ഇറങ്ങിയത്. മത്സരത്തില് ഗെയ്ല് 45 ബോളില്5സിക്‌സിന്റെയും 1 ഫോറിന്റെയും അകമ്പടിയില് 53 റണ്‍സും നേടി. നിര്‍ണായകമായ മത്സരത്തില് എട്ടു വിക്കറ്റിനാണ് പഞ്ചാബ് ബാംഗ്ലൂരിനെ പരാജയപ്പെടുത്തിയത്.


കൊവിഡ് നിയന്ത്രണങ്ങളില് കൂടുതല് ഇളവുകള് പ്രഖ്യാപിച്ച് ഖത്തര് - Express Kerala\nInternational August 5, 2021 | Published by : Express Kerala Network\nദോഹ: രാജ്യത്തെ കൊവിഡ് നിയന്ത്രണങ്ങളില് കൂടുതല് ഇളവുകള് പ്രഖ്യാപിച്ച് ഖത്തര്. പ്രധാനമന്ത്രിയും ആഭ്യന്തര മന്ത്രിയുമായ ഷെയ്ഖ് ഖാലിദ് ബിന് ഖലീഫ ബിന് അബ്ദുല് അസീസ് അല്‍താനിയുടെ അധ്യക്ഷതയില് അമീരിയ ദിവാനില് ചേര്‍ന്ന മന്ത്രിസഭാ യോഗത്തിന്റേതാണ് തീരുമാനം.\nഇതുപ്രകാരം രാജ്യത്ത് നിലവിലുള്ള മൂന്നാംഘട്ട നിയന്ത്രണങ്ങള് ഏറെക്കുറെ തുടരുമെങ്കിലും വിവിധ മേഖലകളില് അനുവദിക്കപ്പെട്ട ആളുകളുടെ വര്‍ധിപ്പിച്ചു. ആഗസ്ത് ആറ് വെള്ളിയാഴ്ച മുതലാണ് പുതിയ ഇളവുകള് പ്രാബല്യത്തില് വരിക.\nആഗസ്ത് മുതല് നാലാംഘട്ട ഇളവുകള് പ്രഖ്യാപിക്കുമെന്ന് നേരത്തേ അറിയിച്ചിരുന്നുവെങ്കിലും കൊവിഡ് കേസുകള് കൂടിയതിനാല് അവ അടുത്ത മാസത്തേക്ക് നീട്ടിവയ്ക്കുകയായിരുന്നു. അതിന് പകരമാണ് നിലവിലെ ഇളവുകളില് കൂടുതല് പേര്‍ക്ക് പങ്കാളിത്തം നല്‍കിക്കൊണ്ട് നിയന്ത്രണം ലഘൂകരിച്ചത്.\nജയസൂര്യയുടെ ‘സണ്ണി’ റിലീസ് പ്രഖ്യാപിച്ചു; ട്രെയ്‌ലര് പുറത്തിറങ്ങി\nഖത്തറില് 102 പേര്‍ക്ക് കൂടി കൊവിഡ് സ്ഥിരീകരിച്ചു\nഖത്തറില് ഇന്ന് 133 പേര്‍ക്ക് കൊവിഡ് സ്ഥിരീകരിച്ചു\nലോക ചാംപ്യന് ലൂയിസ് ഹാമില്‍ട്ടന്റെ പുതിയ സഹഡ്രൈവറെ പ്രഖ്യാപിച്ചു\nസൗദിയിലെ ഹൂതി ആക്രമണത്തെ ശക്തമായി അപലപിച്ച് ഖത്തര്\nയുഎഇ ഗ്രീന് വിസ പ്രഖ്യാപിച്ചു\nഒമാനില് 41 പേര്‍ക്ക് കൊവിഡ് സ്ഥിരീകരിച്ചു\nഅന്താരാഷ്ട്ര പുസ്തകമേള റിയാദില് ഒക്ടോബര് ഒന്നിന് ആരംഭിക്കും\nകൊവിഡ് പ്രതിസന്ധി; കുവൈറ്റിലെ വിദേശി ജനസംഖ്യയില് വന് കുറവ്, റിപ്പോര്‍ട്ട്\nവിനോദവേട്ട; ഡെന്‍മാര്‍ക്കില് കൊന്നൊടുക്കിയത് 1500 ഡാേള്‍ഫിനുകളെ


‘മീ ടൂ’ കേസില് ജയിലിലായ ഹാര്‍വി വെയ്ന്‍സ്‌റ്റെയിന് കൊവിഡ് സ്ഥിരീകരിച്ചു\n'മീ ടൂ' ആരോപണത്തെ തുടര്‍ന്ന് ജയിലില് കഴിയുന്ന ഹോളിവുഡ് സംവിധായകന് ഹാര്‍വി വെയ്ന്‍സ്‌റ്റെയിന് കൊവിഡ് 19 സ്ഥിരീകരിച്ചു. 68കാരനായ വെയ്ന്‍സ്‌റ്റെയിനെ ഐസൊലേഷനില് പ്രവേശിപ്പിച്ചതായി അന്തര്‍ദേശീയ മാധ്യമങ്ങള് റിപ്പോര്‍ട്ട് ചെയ്യുന്നു. ലൈംഗികാതിക്രമക്കേസില് 23 വര്‍ഷത്തെ തടവിന് ശിക്ഷിക്കപ്പെട്ട വെയ്ന്‍സ്റ്റെയിന്‍നെ ന്യൂയോര്‍ക്കിലെ ജയിലിലാണ് പാര്‍പ്പിച്ചിരുന്നത്.\nAlso Read: വിദേശത്തുനിന്നെത്തിയ മലപ്പുറം സ്വദേശികള് വയനാട്ടില് ഒളിച്ച് താമസിച്ചു ; മറച്ചുവെച്ചതിന് കേസ്\nഞായറാഴ്ചയാണ് വെയിന്‍സ്റ്റെയിന്റെ കൊവിഡ് പരിശോധനാ ഫലം വന്നത്. ജയിലില് മറ്റ് രണ്ട് പേര്‍ക്കു കൂടി കൊവിഡ് സ്ഥിരീകരിച്ചിരുന്നു. ജയിലിലെ ഗാര്‍ഡുകളുള്‍പ്പടെ നിലവില് നിരീക്ഷണത്തിലാണ്. അമേരിക്കയില ജയിലുകളിലെ തിങ്ങിനിറഞ്ഞ അന്തരീക്ഷത്തില് കൊവിഡ് വ്യാപിക്കാനുള്ള സാധ്യത ഏറെയാണെന്നും, മതിയായ സുരക്ഷാ സംവിധാനങ്ങളിലെന്നുമുള്ള ആരോപണം ഉയര്‍ന്നിട്ടുണ്ട്.\nറിക്കേര്‍സ് ദ്വീപിലെ ജയിലില് നിന്ന് കഴിഞ്ഞ ബുധനാഴ്ചയാണ് വെയിന്‍സ്റ്റെയിന്‍നെ ന്യൂയോര്‍ക്ക് നഗരത്തിന്റെ വടക്കുപടിഞ്ഞാറന് പ്രദേശമായ ബഫല്ലോയ്ക്ക് അടുത്തുള്ള അതിസൂരക്ഷാ ജയിലിലേക്ക് മാറ്റിയത്. ലൈംഗികാതിക്രമ കേസില് കുറ്റക്കാരനാണെന്ന് കണ്ടെത്തിയതിനെ തുടര്‍ന്ന് 23 വര്‍ഷത്തെ തടവിനാണ് ഹാര്‍വി വെയിന്‍സ്‌റ്റെയിന് ശിക്ഷിക്കപ്പെട്ടത്. നടിമാരായ ലൂസിയ ഇവാന്‍സ്, സല്‍മ ഹയെക് എന്നിവരടക്കം 12ല് അധികം സ്ത്രീകള് വെയിന്‍സ്റ്റെയിനെതിരെ പരാതിയുമായി രംഗത്തെത്തിയിരുന്നു.


Malayalam Short Story : ഭൂപടത്തില് ഇല്ലാത്തത്, ജയചന്ദ്രന് ആദിനാട് എഴുതിയ ചെറുകഥ | chilla malayalam short story by Jayachandran Adinad\nചില്ല, എഴുത്തിന്റെ ചിറകനക്കങ്ങള്. ഇന്ന് ജയചന്ദ്രന് ആദിനാട് എഴുതിയ ചെറുകഥ\nThiruvananthapuram, First Published Dec 8, 2021, 7:39 PM IST\nഇന്നിപ്പോള്, ഈ വൈകിയവേളയില് അയാള്‍ക്ക് തന്റെ തപസ്സ് അവസാനിപ്പിക്കേണ്ടി വന്നിരിക്കുന്നു.\nസ്ഥലകാലബോധ ബന്ധങ്ങളാല് ഉപേക്ഷിക്കപ്പെട്ടുപോയ, മൗനവല്മീകത്തില് അകപ്പെട്ടുപോയ, ഒരു ജീവന്റെ പൊരുള് തേടുകയായിരുന്നു ഇക്കാലമത്രയും. എന്നാല്, യുഗങ്ങളോളം വല്മീകത്തിനുള്ളില് കഴിഞ്ഞ രത്‌നാകരനില് സംഭവിച്ച പരിണാമ സിദ്ധാന്തമൊന്നും അയാളില് സംഭവിച്ചില്ല എന്നതാണു സത്യം!\nഎങ്കിലും, നേര്‍ത്തൊരു പ്രതീക്ഷയോടെ കണ്ണുകള് മെല്ലെ തുറന്നു നോക്കുമ്പോള്, അങ്ങകലേക്ക്, അനന്തതയിലേക്ക് നീണ്ടു കിടക്കുന്ന മണ്‍പാത കൂടുതല് ചുവന്നിരിക്കുന്നു. പാതയുടെ കാഴ്ചക്കുമപ്പുറത്ത് ഇലകള് നഷ്ടമായ, നീര് വറ്റിപ്പോയ മരങ്ങളുടെ നിലംപൊത്താറായ ശിഖരങ്ങള്‍ക്കും അപ്പുറത്തു, ചുവന്നു താണുകൊണ്ടിരിക്കുന്ന സൂര്യനെ അയാള് കണ്ണിമവെട്ടാതെ കണ്ടു.\nഒരു നെടുവീര്‍പ്പടക്കി അയാള് ആ പാതയിലേക്ക് ഇറങ്ങി നടന്നു.\nതനിക്കു ചുറ്റുമുള്ള കാഴ്ചകള് മാറുന്നത് കണ്ടു. അവിടെ, മണ്‍പാതയുടെ ഇരുവശത്തുമായിക്കണ്ട വിശാലമായ വയലുകളില്, ഉഴുതുമറിച്ച കറുത്ത മണ്ണില്, വിത്തില് നിന്നുണര്‍ന്ന പുതുജീവനുകള് മൂളപൊട്ടിയത് അയാള് നോക്കി നിന്നു.\nപാതയിലൂടെ, വര്‍ദ്ധക്യം ബാധിച്ച കുതിരയെപ്പോലെ, കിതച്ചു നടക്കുന്നതിനനുസരിച്ച് കറുത്ത മണ്ണില് മുളപൊട്ടിയ വിത്തുകള് വളര്‍ന്നു തുടങ്ങുന്നതുകണ്ട് അയാള് ഭയന്നു!\nതന്റെ കുളമ്പുകള് കൊണ്ട് പാതയിലെ ചുവന്ന മണ്ണിനെ മെതിച്ച് വേഗത്തില് നടന്നിട്ടും, ചക്രവാളം തന്നില് നിന്ന് അകന്നു പോകുന്നതില് അയാള്‍ക്ക് കടുത്ത നിരാശയും തോന്നി.\nപാതയ്ക്കു സമീപം ദീര്‍ഘയാത്രക്കാര്‍ക്കുള്ള ഇടത്താവളം പോലെ ഒരു തെരുവ് ഉണ്ടായിരുന്നു. ജീവിതത്തിന്റെ അവസാന നാളുകളില് ഓരോരുത്തരും വന്നെത്തുന്ന ഒരു തീര്‍ഥാടനകേന്ദ്രം എന്നതുപോലെയാണ് അയാള്‍ക്ക് ആ തെരുവ് അനുഭവപ്പെട്ടത്. അവനവനെ തിരിച്ചറിയുന്ന, അവനവനെ കണ്ടെത്താന് സഹായിക്കുന്ന ആ വലിയ തെരുവിനെ വീക്ഷിച്ചു നിന്ന അയാള്, ആരോടെന്നില്ലാതെ പറഞ്ഞു: വരും ജന്‍മത്തിലേക്ക് യാത്ര പോകുന്നവരേ, നിങ്ങളെന്തിനാണ്, കാടും മേടും കയറി, മോക്ഷത്തിന്റെ ആകാശം താണ്ടാന് വെമ്പുന്നത്? എല്ലാം നിങ്ങളില് തന്നെയെന്ന് എന്തുകൊണ്ട് അറിയുന്നില്ല? ആരംഭവും നിങ്ങളില് തന്നെ! അവസാനവും നിങ്ങളില് തന്നെ!\nഒരു അത്ഭുതലോകത്തേക്ക് പ്രവേശിക്കും പോലെയാണ്, ആ തെരുവിലെ അപരിചിതമായ ചുറ്റുപാടുകളിലേക്ക് അയാള് കടന്നു ചെന്നത്.\nചുറ്റും പഴയ മാതൃകയിലുള്ള വലിയ കെട്ടിടങ്ങള്. കെട്ടിടങ്ങളില് ഓരോ അറകള് പോലെ നിറയെ കിളിവാതിലുകള്. അവിടെ, ആ കിളിവാതിലുകള്‍ക്കു പിന്നിലായി, വിശാലമായ ആകാശത്തേക്ക് കണ്ണുംനട്ട് നില്‍ക്കുന്ന ദേവദാസികളെപോലെയുള്ള നിരവധി സ്ത്രീകള്. സുരതത്തിന്റെ തളര്‍ച്ച വിട്ടുമാറാത്ത മുഖമുള്ള സുന്ദരികളായ സ്ത്രീകള്!\nഅയാള് അവരെ നോക്കി നിന്നു.\nആ വലിയ കെട്ടിടങ്ങള്‍ക്ക് താഴെയായി നിരയൊത്തരീതിയില് തിരക്കേറിയ കച്ചവട കേന്ദ്രങ്ങളായിരുന്നു. അവിടെ ആവശ്യക്കാരെ ആകര്‍ഷിക്കുവാന് വേണ്ടി ആരവമുയര്‍ത്തുന്ന നിരവധി വ്യാപാരികളും ഉണ്ടായിരുന്നു.\nവിലപേശല് നടത്തുന്ന ആവശ്യക്കാരുടെ ഒച്ചകള്.\nപണം നല്‍കിപ്പോകുന്ന ആളുകള്.\nശബ്ദമുഖരിതമായ ചുറ്റുപാടുകള്, അയാളെ മുന്നോട്ട് നയിച്ചു കൊണ്ടിരുന്നു.\nതെരുവിന്റെ ഉള്ളില് ഒരിടത്തുമാത്രം, ഒരു കച്ചവടകേന്ദ്രത്തിനു മുന്നിലായി തടിച്ചു കൂടിനില്‍ക്കുന്ന ജനക്കൂട്ടത്തെ കണ്ട് അയാള്‍ക്ക് ആകാംക്ഷ തോന്നി.\nഎന്താണ് അവിടെ മാത്രം ഇത്ര തിരക്ക്? എന്താണ് അവിടെ മാത്രം പ്രത്യേകമായുള്ളത്?\nതിരക്കിനിടയിലൂടെ ഊളിയിട്ട്, ജനക്കൂട്ടത്തിന് മുന്നിലേക്ക് എത്തിയ അയാള് അത്ഭുതപ്പെട്ടുപോയി!\nപ്രത്യേകിച്ച് എന്തെങ്കിലും അവിടെ ഉള്ളതായി അയാള്‍ക്ക് കാണാന് കഴിഞ്ഞില്ല.\nഅവിടെ ഒരു മരക്കസേരയില് വൃദ്ധനായ ഒരു വ്യാപാരി ഇരിക്കുന്നു. കാഴ്ചയില് ഒരു സന്യാസിയെപ്പോലെ തോന്നുന്ന അയാളുടെ മുഖത്ത് ആള്‍ക്കൂട്ടത്തോടുള്ള പരിഹാസം കലര്‍ന്ന ഒരു പുഞ്ചിരി മായാതെ നിറഞ്ഞു നില്ക്കുന്നു!\nഎന്തിനാണ് ആ വൃദ്ധവ്യാപാരി ഇങ്ങനെ പുഞ്ചിരിക്കുന്നത് എന്നൊരു ആലോചനയോടെ, അയാള് ചുറ്റുപാടും കണ്ണോടിച്ചു. പലതരം പുഷ്പങ്ങളും സുഗന്ധദ്രവ്യങ്ങളും വൃദ്ധവ്യാപാരിക്കുചുറ്റും നിരത്തി വച്ചിരിക്കുന്നു.\nവ്യാപാരിയുടെ പിന്നിലായി എല്ലാ ലക്ഷണങ്ങളും തികഞ്ഞ ഒരു പ്രതിമകണക്കെ നില്‍ക്കുന്ന, അതീവ സുന്ദരിയായ സ്ത്രീ!\nഅയാള് അവളെത്തന്നേ നോക്കി നിന്നു.\nയക്ഷകന്യകയെപ്പോലെ സുന്ദരിയായ ഇവള് ആരാണ്?\nവൃദ്ധനായ ഈ വ്യാപാരി ഇവളുടെ ആരാണ്?\nഅവള്‍ക്കൊപ്പമുള്ള ഈ ചെറിയ സുന്ദരിക്കുട്ടികള്, അവളുടെ മക്കളാണോ?\nവൃദ്ധവ്യാപാരിയുടെ മുന്നിലായി, ഒരു വലിയ പീOത്തില് പഴകിത്തുടങ്ങിയ കുറേയേറെ പുസ്തകങ്ങള് അടുക്കിവച്ചിരിക്കുന്നു! മറ്റൊരു പീഠത്തില്, ജീവന് തുടിക്കുന്ന ഒരു തലച്ചോറും ഹൃദയവും അയാള് കണ്ടു.\nവൃദ്ധവ്യാപാരി വിലവിവരങള് കുറിച്ച ടാഗുകള് ആ സുന്ദരിയിലും കുട്ടികളിലും തൂക്കുന്നത് കണ്ടപ്പോള് അയാള്‍ക്ക് വല്ലാതെ വിഷമം തോന്നിപ്പോയി.\nകൂട്ടംകൂടി നിന്ന ആളുകള് സന്തോഷത്തോടെ ആര്‍ത്തട്ടഹസിച്ചു ആ ശബ്ദം ഒരു ലഹരിപോലെ ഉള്‍ക്കൊണ്ട വൃദ്ധവ്യാപാരി, നിഗൂഢത നിറഞ്ഞ ഒരു പുഞ്ചിരിയോടെ, പീഠത്തിലെ തലച്ചോറിലേക്ക് വിരല് ചൂണ്ടി ഉറക്കെ വിളിച്ചുപറഞ്ഞു:\n'ഇതെന്റെ ചിന്തകളുടേയും ഓര്‍മ്മകളുടേയും തടവറയാണ്!'\nവൃദ്ധവ്യാപരിയുടെ വാക്കുകള് ശ്രദ്ധയോടെ കേട്ടുനിന്ന അയാള്, ആ തലച്ചോറിലേക്ക് നോക്കി.\n'നിങ്ങളിലാരിത് സ്വന്തമാക്കിയാലും, പുതിയൊരു ലോകം തന്നെ സൃഷ്ടിക്കാന് കഴിയും'\nജീവന് തുടിക്കുന്ന ആ തലച്ചോറ് ആരുവാങ്ങുമെന്ന ആകാംക്ഷയോടെ നിന്ന അയാള്‍ക്കു മുന്നിലൂടെ ഒരു ടെക്കിയുവാവ് അത് സ്വന്തമാക്കി കൊണ്ടുപോകുന്നതയാള് കണ്ടു.\nപിന്നെ, ഒരുകൂട്ടം മെഡിക്കല് വിദ്യാര്‍ഥികള് വന്ന്, ജീവന്റെ ചലനം നിലയ്ക്കാത്ത ആ ഹൃദയവും സ്വന്തമാക്കി!\nചുവപ്പ് മാറാത്ത ആ ഹൃദയത്തില് നിന്ന് എന്തോ ഒന്ന് പുറത്തുചാടാന് വെമ്പുന്നപോലെ അയാള്‍ക്ക് തോന്നി!\nപണം എണ്ണി തിട്ടപ്പെടുത്തി തന്റെ മുഷിഞ്ഞ കുപ്പായത്തിന്റെ കീശയിലേക്ക് തിരുകിയ ശേഷം, തന്റെ മുന്നിലെ പുസ്തകങ്ങളിലേക്കു വിരല് ചൂണ്ടിക്കൊണ്ടു ആള്‍ക്കൂട്ടത്തെ നോക്കുന്ന വ്യാപാരി അടുത്തതിലേക്ക് ചൂണ്ടിക്കൊണ്ട് പറഞ്ഞു:\n'ഇത് നാളേയ്ക്കായി ഞാന് കരുതിവച്ച, എന്റെ ദിവ്യസ്വപ്നങ്ങള്! നിങ്ങളില് ആരാണിത് സ്വന്തമാക്കാന് പോകുന്നത്?'\nഉറക്കെയുറക്കെ പൊട്ടിച്ചിരിക്കുന്ന വൃദ്ധവ്യാപാരി.\nചിരിയൊച്ച ഒടുങ്ങുംമുന്‍പേ, ആള്‍ക്കൂട്ടത്തില് നിന്നും മുന്നോട്ടു വന്ന സാഹിത്യകാരന്മാര് അത് സ്വന്തമാക്കി. പിന്നെ, വീതം വെക്കലിന്റെ തര്‍ക്കത്തോടെ അവരും കടന്നുപോയി!\nഅടുത്തതായി വ്യാപാരി വിരല് ചൂണ്ടിയത്, തന്റെ പിന്നില് നിന്നിരുന്ന ആ സുന്ദരിയിലേക്കായിരുന്നു!\n'ഇവള് എന്റെ പ്രിയപ്പെട്ടവള്! എന്റെ രണ്ടുമക്കളുടെ അമ്മ'\nവ്യാപാരിയുടെ വാക്കുകള് ഒരു ഞെട്ടലോടെ കേട്ടുനിന്ന അയാള്, അവളുടെ മുഖത്തേക്ക് നോക്കി. അപ്പോഴും അവളുടെ കണ്ണുകള് വിശാലമായ ആകാശത്തുതന്നെ തറച്ചുനിന്നു!\nലോകം തരിച്ചു നിന്നു. ജനക്കൂട്ടം പരിഭ്രാന്തരായി.\n' ഇനി, ഈ സുന്ദരി നിങ്ങള്‍ക്കുള്ളതാണ്....'\nഉറക്കെ ചിരിതുടരുന്ന വൃദ്ധവ്യാപാരി.\nഒരു ഭാവവ്യത്യാസവും ഇല്ലാതെ നില്‍ക്കുന്ന ആ സുന്ദരിയായ സ്ത്രീയോട് അയാള്‍ക്ക് സഹതാപം തോന്നി. അവളുടെ കണ്ണുകളില് എന്നോ തെളിഞ്ഞു നിന്നിരുന്ന പ്രകാശത്തിന്റെ അവശേഷിപ്പുകള് മാത്രം!\nവ്യാപാരിയുടെ വാക്കുകള് ഉണ്ടാക്കിയ പരിഭ്രാന്തി മാറിയ ആള്‍ക്കൂട്ടത്തില് നിന്ന് അഭിപ്രായങ്ങള് കേട്ടുതുടങ്ങി:\n'ഇവള് കൊള്ളാം! സുന്ദരിയാണ്.'\n'ആ മുലയും അരക്കെട്ടും കണ്ടാല്, രണ്ടുപെറ്റതാണെന്ന് പറയില്ല!'\nഒരു സ്ത്രീയെക്കണ്ടാല്, പുരുഷന് ആദ്യം നോക്കുന്നത് അവളുടെ മുലകളില് ആയിരിക്കുമെന്ന് എവിടെയോ വായിച്ചത് അയാള് ഓര്‍ത്തുപോയി.\n'ഇവളുടെ ശരീരത്തിന് അമൃതിന്റെ സുഗന്ധം ആവും!'\n'സത്യം പറഞ്ഞാല്, എനിക്കവളുടെ വിടര്‍ന്ന നിതംബം മതി! '' കൂട്ടത്തിലാരുടെയോ വാക്കുകള് അല്പം ഉച്ചത്തിലായിരുന്നു.\nആരൊക്കെയോ കൂട്ടുചേര്‍ന്ന് അവളെ, ആ സുന്ദരിയായ സ്ത്രീയെ വിലയ്ക്കു വാങ്ങി! അവര്‍ക്കൊപ്പം അവള് ഇറങ്ങിപ്പോയി!\nഅയാളെ സംബന്ധിച്ചിടത്തോളം, അത് താങ്ങാനാകുമായിരുന്നില്ല എന്നതൊരു സത്യമായിരുന്നു!\nപെട്ടെന്ന്, വൃദ്ധവ്യാപാരി കുട്ടികളില് നിന്നും വിലയെഴുതി തൂക്കിയിരുന്ന ടാഗ് എടുത്തുമാറ്റി. വ്യാപാരി വളരെ സന്തോഷവാനായിരുന്നു.\n'ഇവരെ ഞാനിന്ന് വില്‍ക്കുന്നില്ല!'\nഅതുകേട്ടതും ജനക്കൂട്ടം പിരിഞ്ഞു പോയിത്തുടങ്ങിയിരുന്നു.\nആകുലചിത്തനായി അയാള് മാത്രം അവിടെത്തന്നെ നിന്നു.\nഎന്തുകൊണ്ടാണ് വൃദ്ധവ്യാപാരി സുന്ദരികളായ ആ കൂട്ടികളെ ഇന്ന് വില്‍ക്കാതിരുന്നത്? അവര് കുറേക്കൂടി വളര്‍ന്നിട്ടു വിറ്റാല് കൂടുതല് തുക ലഭിക്കും എന്നു കരുത്തിയിട്ടുണ്ടാകും.\nആയാള്‍ക്ക് ആ വ്യാപാരിയോട് വല്ലാത്ത ദേഷ്യം തോന്നി. മനുഷ്യത്വമില്ലാത്ത ജന്തു!\nഅയാള് തിരികെ നടന്നു.\nദൈവമേ, ഈ കാഴ്ച കാണാനായിരുന്നോ... ഇത്രയും ദൂരം താണ്ടിയിവിടെ എത്തിയത്? വേണ്ടിയിരുന്നില്ല! പിന്നിട്ട വഴികളിലെവിടെയോ താന് വീണുകിടക്കുന്നതുപോലെ!\nഒരു നെടുവീര്‍പ്പടക്കി അയാള് തിരികെ നടന്നു. മണ്‍പാതയില് ഇരുട്ട് വീണു തുടങ്ങിയിരിക്കുന്നത് അയാള് കണ്ടു. ഒരിക്കല്‍ക്കൂടി ആ തെരുവിലേക്ക് തിരികെ നോക്കുമ്പോള്, അങ്ങിങ്ങായി റാന്തല് വിളക്കുകള് തെളിഞ്ഞുനില്‍ക്കുന്ന തെരുവിനെ കാറ്റ് കൊണ്ടുപോയി!\nഇരുട്ടിലൂടെ നടന്ന് വീട്ടിലെത്തിയ അയാള് ആകെ തളര്‍ന്നു പോയിരുന്നു. പൈപ്പില് നിന്ന് വെള്ളമെടുത്തു മുഖം കഴുകി നിന്ന് വല്ലാതെ കിതച്ചു. കിതപ്പടക്കി തികഞ്ഞ ദുഖഭാരത്തോടെ, മുഖമുയര്‍ത്തി കണ്ണാടിയിലേക്ക് നോക്കിനിന്നു.\nതനിക്കിത് എന്തുപറ്റി ആലോചനയോടെ അയാള് നിന്നു.\nപെട്ടെന്ന്, കണ്ണാടിയില് കണ്ട തന്റെ പ്രതിബിംബം, തെരുവിലെ വൃദ്ധനായ വ്യാപാരിയുടേതാണെന്ന്, ഒരു ഞെട്ടലോടെ അയാള് തിരിച്ചറിയുകയായിരുന്നു!\nആ നിമിഷം, അയാളില് നിന്നും ഒരു നിലവിളി ഉയര്‍ന്നു!\nനിലവിളിയുടെ മാറ്റൊലികള് ഇരുട്ടിന്റെ ഉള്ളറകളിലെവിടെയോ പ്രതിധ്വനിച്ച് അലിഞ്ഞില്ലാതായിപ്പോയി!\nLast Updated Jan 5, 2022, 3:55 PM IST


Mumbai, First Published 23, Oct 2019, 7:58 PM IST\nലോകകപ്പ് സെമിയില് ന്യൂസിലന്‍ഡിനോട് തോറ്റ് ടീം ഇന്ത്യ പുറത്തായതിന് പിന്നാലെ വൈറ്റ് ബോള് ക്യാപ്റ്റനെ മാനേജ്‌മെന്‍റ് മാറ്റുമെന്ന് അഭ്യുഹങ്ങള് ഉയര്‍ന്നിരുന്നു\nമുംബൈ: ഇന്ത്യന് പുരുഷ ക്രിക്കറ്റ് ടീമിന് ഇരട്ട നായകപദവിയുടെ ആവശ്യമില്ലെന്ന് ബിസിസിഐ പ്രസിഡന്‍റ് സൗരവ് ഗാംഗുലി. ലോകകപ്പ് സെമിയില് ന്യൂസിലന്‍ഡിനോട് തോറ്റ് ടീം ഇന്ത്യ പുറത്തായതിന് പിന്നാലെ വൈറ്റ് ബോള് ക്യാപ്റ്റനെ മാനേജ്‌മെന്‍റ് മാറ്റുമെന്ന് അഭ്യൂഹങ്ങള് ഉയര്‍ന്നിരുന്നു. ഇന്ത്യന് ടീമിന് രണ്ട് നായകന്‍മാരുണ്ടാകുമോ എന്ന ചോദ്യത്തിന് ദാദയുടെ മറുപടിയിങ്ങനെ.\n'ഇത്തരമൊരു ചോദ്യത്തിന് പ്രസക്‌തിയുണ്ട് എന്ന് തോന്നുന്നില്ല. ടീം ഇന്ത്യ ഇപ്പോള് മത്സരങ്ങള് വിജയിക്കുന്നുണ്ട്. ലോകത്തെ ഏറ്റവും മികച്ച ടീമായിരിക്കാം ഇന്ത്യ' എന്നും ബിസിസിഐ പ്രസിഡന്‍റ് പദവി ഏറ്റെടുത്ത ശേഷം ഗാംഗുലി വ്യക്തമാക്കി. ഇന്ത്യ ഒരു ലോകകപ്പ് നേടിയില്ല എന്നത് ശരിയാണ്. എന്നാല് എല്ലാ ലോകകപ്പുകളും നേടാന് ഒരു ടീമിനാകില്ല. നായകന് വിരാട് കോലിക്ക് പിന്തുണ നല്‍കുകയാണ് വേണ്ടത്. ഇന്ത്യന് ടീമിന്‍റെ പ്രകടനം നന്നായി മുന്നോട്ടുപോകുമെന്ന് ഉറപ്പുവരുത്തുമെന്നും ദാദ പറഞ്ഞു.\nഐസിസി ടൂര്‍ണമെന്‍റുകളില് ജയിക്കുന്നതിന് ടീം ഇന്ത്യ പ്രധാന്യം നല്‍കണമെന്ന് ഗാംഗുലി നേരത്തെ അഭിപ്രായപ്പെട്ടിരുന്നു. ചാമ്പ്യന്‍സ് ട്രോഫി 2013ല് എം എസ് ധോണിക്ക് കീഴില് നേടിയ ശേഷം ഇന്ത്യക്ക് ഐസിസി കിരീടങ്ങളൊന്നും നേടാനായിട്ടില്ല. 2015, 19 ലോകകപ്പുകളില് സെമിയില് പുറത്തായ ടീം ചാമ്പ്യന്‍സ് ട്രോഫിയില് 2017ല് ഫൈനലിലും പരാജയപ്പെട്ടു.\nഇംഗ്ലണ്ടില് നടന്ന ലോകകപ്പ് സെമിയില് ഇന്ത്യന് ടീം പരാജയപ്പെട്ടതിന് പിന്നാലെ നായകന് വിരാട് കോലിയും ഉപനായകന് രോഹിത് ശര്‍മ്മയും തമ്മില് അസ്വാരസ്യങ്ങളുണ്ടെന്ന് അഭ്യൂഹങ്ങള് പുറത്തുവന്നിരുന്നു. ഇതോടെയാണ് നായകപദവികള് ഇരുവര്‍ക്കു പങ്കിട്ടുനല്‍കിയേക്കുമെന്ന് വാര്‍ത്തകള് പുറത്തുവന്നത്.\nDual Captaincy india\nDual Captaincy Ganguly


പൊലീസ് മജിസ്ട്രേറ്റ് ആകേണ്ട\nഎല്.ഡി.എഫ് സര്‍ക്കാര് ആദ്യം ശരിയാക്കാന് ശ്രമിച്ചത് പോലീസിനെയാണ്. ഡി.ജി.പിയോട് കടക്ക് പുറത്ത് എന്ന് പറഞ്ഞുകൊണ്ടായിരുന്നു തുടക്കം. പക്ഷെ ആ ഉദ്യോഗസ്ഥനെ മാറ്റാന് കോടതി സമ്മതിച്ചില്ല. അതുകൊണ്ട് ഇഷ്ടപ്പെട്ടയാളെ കസേരയില് ഉറപ്പിച്ചിരുത്താന് മറ്റേ ഉദ്യോഗസ്ഥന് വിരമിക്കുന്നതുവരെ കാത്തിരിക്കേണ്ടി വന്നു. നിരന്തരം അഴിച്ചുപണി നടക്കുന്ന ഒരു വകുപ്പാണ് പൊലീസ്. കഴിഞ്ഞയാഴ്ച്ചയും 46ഐ.പി.എസുകാരുടെ കൂട്ട സ്ഥലംമാറ്റമുണ്ടായി.\nഇത്തവണ അഴിച്ചുപണിക്കൊപ്പം സര്‍ക്കാര് തിരുവനന്തപുരത്തും എറണാകുളത്തും പൊലീസ് കമ്മിഷണറേറ്റുകള് സ്ഥാപിച്ചു. മുഖ്യമന്ത്രി പിണറായി വിജയനും ഡി.ജി.പി. ലോക്നാഥ് ബെഹ്രയും മുഖ്യമന്ത്രിയുടെ പൊലീസുകാര്യ ഉപദേഷ്ടാവ് രമണ് ശ്രീവാസ്തവയും പങ്കെടുത്ത യോഗമാണ് ഇത് സംബന്ധിച്ച തീരുമാനമെടുത്തത്.\nഐ.ജി. റാങ്കിലുള്ള ഉദ്യോഗസ്ഥരെയാണ് കമ്മിഷണര്‍മാരായി നിയമിച്ചിട്ടുള്ളത്. പൊലീസ് പ്രവര്‍ത്തനങ്ങള്‍ക്ക് നേതൃത്വം നല്‍കാന് നേരത്തെ തന്നെ ഐ.ജിമാരുള്ള സ്ഥലങ്ങളാണ് തിരുവനന്തപുരവും എറണാകുളവും. അപ്പോള് കമ്മിഷണറേറ്റുകള് രൂപീകരിച്ചത് എന്തിനാണ്? ഈ ചോദ്യത്തിനുള്ള ഉത്തരം മുഖ്യമന്ത്രി കഴിഞ്ഞ ദിവസം നിയമസഭയില് നല്‍കി. സര്‍ക്കാര് കമ്മിഷണര്മാര്‍ക്ക് മജിസ്ട്രേട്ടുമാരുടെ അധികാരം നല്കാന് ഉദ്ദേശിക്കുന്നു. ഐ.ജിമാര്‍ക്ക് ആ അധികാരം നല്‍കാന് നിയമത്തില് വ്യവസ്ഥയില്ല. കമ്മിഷണര്മാര്‍ക്ക് അത് നല്‍കാന് വ്യവസ്ഥയുണ്ട്.\nകമ്മിഷണറേറ്റ് സംവിധാനം വളരെ പഴക്കമുള്ള ഒന്നാണ്. ബ്രിട്ടീഷുകാര് പത്തൊമ്പതാം നൂറ്റാണ്ടില് അത് ആദ്യമായി മുംബായില് ഏര്‍പ്പെടുത്തി. വന്‍നഗരത്തിലെ ജനസംഖ്യയും കുറ്റനിരക്കും കണക്കിലെടുക്കുമ്പോള് തലപ്പത്ത് എസ്.പിയേക്കാള് ഉയര്‍ന്ന റാങ്കുള്ള ഉദ്യോഗസ്ഥന് ആവശ്യമാണെന്ന വിലയിരുത്തലിന്റെ അടിസ്ഥാനത്തിലാണ് കമ്മിഷണര് പദവി രൂപകല്‍പന ചെയ്യപ്പെട്ടത്. കൊളോണിയല് ഭരണം 1947ഒഗസ്റ്റ് 15ല് അവസാനിക്കുന്നതു വരെ വെള്ളക്കാര് മാത്രമേ ആ സ്ഥാനം വഹിച്ചിരിന്നുള്ളു. ഇപ്പോള് ഡല്‍ഹി ഉള്‍പ്പെടെ പല വന്‍നഗരങ്ങളിലും കമ്മിഷണറേറ്റ് സംവിധാനം നിലവിലുണ്ട്.\nവര്‍ദ്ധിച്ച ജനസംഖ്യയും കുറ്റനിരക്കും നമ്മുടെ വന്‍നഗരങ്ങളിലെ പൊലീസ് സംവിധാനത്തിന്റെ പരിഷ്കരണം ആവശ്യപ്പെടുന്നെങ്കില് സര്‍ക്കാരിനു അതുമായി മുന്നോട്ട് പോകാവുന്നതാണ്. പക്ഷെ അതിന്റെ മറവില് പൊലീസ് ഉദ്യോഗസ്ഥന്മാര്‍ക്ക് മജിസ്ട്രേട്ടുമാരുടെ അധികാരങ്ങള് നല്കാനുള്ള തീരുമാനം ദുരുപദിഷ്ടമാണ്. സര്‍ക്കാര് അത് പുന:പരിശോധിക്കാന് തയ്യാറാകണം.\nഭരണപരമായ (എക്സിക്യൂട്ടീവ്) അധികാരവും നീതിന്യായപരമായ (ജുഡിഷ്യല്) അധികാരവും ഒന്നിച്ചു കൊണ്ടുപോകാന് നമ്മുടെ ഭരണഘടന അനുവദിക്കുന്നില്ല. അതേസമയം നമ്മുടെ നിയമ സംവിധാനത്തില് എക്സിക്യൂട്ടീവ് മജിസ്ട്രേട്ട് എന്നൊരു വിഭാഗമുണ്ട്. ബ്രിട്ടീഷുകാര് തയ്യാറാക്കിയ ക്രിമിനല് നടപടിക്രമം സംബന്ധിച്ച നിയമത്തിനു പകരമായി പാര്‍ലമെന്‍റ് പാസാക്കിയ ക്രിമിനല് പ്രോസീജുയര് കോഡ്(സിആര്.പി.സി) കൊളോണിയല് നിയമത്തിന്റെ ഒരു പരിഷ്കരിച്ച പതിപ്പാണ്. ഓരോ ജില്ലയിലും വന്‍നഗരത്തിലും ഉചിതമെന്നു കരുതുന്നത്ര എക്സിക്യൂട്ടീവ് മജിസ്ട്രേട്ടുമാരെയും ഒരു ജില്ലാ മജിസ്ട്രേട്ടിനെയും നിയമിക്കാന്‍സിആര്.പി.സിയുടെ 20ആം വകുപ്പ് സട്ക്കാരിനു അധികാരം നല്‍കുന്നു.\nസാഹചര്യങ്ങള് അടിയന്തിരമായി വിലയിരുത്തി പൊതുസമാധാനം, ക്രമസമാധാന പരിപാലനം എന്നിവ സംബന്ധിച്ച് തീരുമാനങ്ങള് എടുക്കാനുള്ള അധികാരമാണ് എക്സിക്യൂട്ടീവ് മജിസ്ട്രേട്ടിനുള്ളത്. സംഘര്‍ഷാവസ്ഥ ഉണ്ടാകാനുള്ള സാധ്യതയുള്ളപ്പോള് ജില്ലാ കളക്ടര് സിആര്.പി.സി 144ആം വകുപ്പ് അനുസരിച്ച് നിരോധനാജ്ഞ പുറപ്പെടുവിക്കുന്നത് ജില്ലാ മജിസ്ട്രേട്ട് എന്ന നിലയിലാണ്. സ്ഥിതിഗതികള് വിലയിരുത്തി ബലപ്രയോഗം സംബന്ധിച്ച് പോലീസിന് നിര്‍ദ്ദേശങ്ങള് നല്‍കാന് സംഘര്‍ഷാവസ്ഥ നിലനില്‍ക്കുന്ന സ്ഥലങ്ങളില് സര്‍ക്കാര് എക്സിക്യൂട്ടീവ് മജിസ്ട്രേട്ടുമാരെ നിയോഗിക്കാറുണ്ട്. അവരാണ് വെടിവെയ്പ് പോലുള്ള കടുത്ത നടപടികള് ആവശ്യമാണോ എന്ന് തീരുമാനിക്കേണ്ടത്.\nപോലീസ് കമ്മിഷണര്‍മാര്‍ക്ക് എക്സിക്യൂട്ടീവ് മജിസ്ട്രേട്ടിന്റെ അധികാരങ്ങള് നല്‍കുന്ന രീതി കണക്കിലെടുത്തുകൊണ്ട് അതിനു തടസമില്ലെന്ന് സിആര്.പി.സി 20 (5)വ്യക്തമാക്കുന്നുണ്ടെങ്കിലും നിയമജ്ഞര്‍ക്കിടയില് അത് ആശാസ്യമല്ലെന്ന അഭിപ്രായം വ്യാപകമാണ്. രാജ്യം ഇപ്പോള് ഈ വിഷയത്തില് സുപ്രീം കോടതിയുടെ തീര്പ്പ് പ്രതീക്ഷിച്ചിരിക്കുകയാണ്. എന്നാല് കോടതിയുടെ തീരുമാനം എന്തായിരിക്കുമെന്ന കാര്യത്തില് സംശയത്തിനിടയില്ല.\nഎക്സിക്യൂട്ടീവ് മജിസ്ട്രേട്ട് എന്ന നിലയില് ഒരു ഡല്‍ഹി പൊലീസ് ഉദ്യോഗസ്ഥന് ജാമ്യം നിഷേധിച്ചതിനെ തുടര്ന്ന് ഒരു അഭിഭാഷകന് സമര്‍പ്പിച്ച പൊതുതാല്‍പര്യ ഹര്‍ജിയിലൂടെയാണ് വിഷയം സുപ്രീം കോടതിയുടെ മുന്നിലെത്തിയത്. “പൊലീസ് ഉദ്യോഗസ്ഥര്‍ക്ക് എക്സിക്യുട്ടീവ് മജിസ്ട്രേട്ടുമാരായി പ്രവര്‍ത്തിക്കാനാകുമോ?” ചീഫ് ജസ്റ്റിസ് ദീപക് മിശ്ര ചോദിച്ചു. അദ്ദേഹം തന്നെ ഉത്തരവും നല്‍കി. “തീര്‍ച്ചയായും ഇല്ല.”\nഅഡിഷനല് സോളിസിറ്റര് ജനറല് മനീന്ദര് സിംഗ് പൊലീസ് ഉദ്യോഗസ്ഥര് എക്സിക്യുട്ടീവ് മജിസ്ട്രേട്ടു പദവി ദുരുപയോഗം ചെയ്ത നിരവധി സംഭവങ്ങള് കോടതിയുടെ ശ്രദ്ധയില് പെടുത്തി. സംസ്ഥാന സര്‍ക്കാരുകള്‍ക്ക് പറയാനുള്ളത് കൂടി കേട്ടശേഷമാകും കോടതി വിധി പ്രസ്താവിക്കുക. പൊലീസുകാരെ മജിസ്ട്രേതട്ട് ആക്കണമെന്ന് കേരള സര്‍ക്കാരിന് കോടതിയോട് പറയാം. പക്ഷേ ആ ആവശ്യം അംഗീകരിക്കാനുള്ള സാധ്യതയില്ലെന്ന് മുന് ചീഫ് ജസ്റ്റിസിന്റെ വാക്കുകള് വ്യക്തമാക്കുന്നു.\nനിയമതത്വങ്ങളുടെ സാങ്കേതികതയിലേക്ക് കടക്കാതെ തന്നെ, സാമാന്യബുദ്ധി ഉപയോഗിച്ചാല്, പൊലീസ് ഉദ്യോഗസ്ഥനെ മജിസ്ട്രേട്ട് ആക്കുന്നത് അഭികാമ്യമല്ലെന്നു കാണാനാകും. കടുത്ത നടപടികള് എടുക്കാന് തീരുമാനിക്കുന്നതും അത് നടപ്പാക്കുന്നതും ഒരാളാകുന്നത് കാഞ്ചിപ്രിയരുടെ വളര്‍ച്ചയിലേക്ക് നയിക്കും. ഏറ്റുമുട്ടല് വിദഗ്ദ്ധര് എന്നൊരു വിഭാഗം പല സംസ്ഥാന പൊലീസ് സേനകളിലും ഉയര്‍ന്നു വന്നിട്ടുണ്ട്.\nഭരണഘടന നല്‍കുന്ന മൌലികാവകാശങ്ങള് മരവിപ്പിച്ചതിന്റെ ഫലമായി പൊലീസിന്റെ മേലുള്ള നിയന്ത്രണം അയഞ്ഞ അടിയന്തിരാവസ്ഥക്കാലത്തെ അനുഭവം മറക്കാന് മുഖ്യമന്ത്രിയായ പിണറായി വിജയനു കഴിഞ്ഞാലും സാധാരണ ജനങ്ങള് അത് മറക്കാന് പാടില്ല. യു.എ.പി.എ. പോലുള്ള നിയമങ്ങളുടെ ദുരുപയോഗം രാഷ്ടീയ-പോലീസ് മനസുകള് ഒന്നിക്കുന്നതിലെ അപകടം വിളിച്ചോതുന്നു. (മാധ്യമാം, ജൂണ് 14, 2019)\nPosted by BHASKAR at Friday, June 14, 2019


swiss open sai praneeth settles for silver - Malayalam MyKhel\n» തകര്‍പ്പന് പ്രകടനവുമായി സായ് പ്രണീത്; സ്വിസ് ഓപ്പണ് ബാഡ്മിന്റണില് വെള്ളി\nതകര്‍പ്പന് പ്രകടനവുമായി സായ് പ്രണീത്; സ്വിസ് ഓപ്പണ് ബാഡ്മിന്റണില് വെള്ളി\nUpdated: Monday, March 18, 2019, 14:53 [IST]\nബാസെല്: ഇന്ത്യന് താരം സായ് പ്രണീതിന് സ്വിസ് ഓപ്പണ് ബാഡ്മിന്റണില് വെള്ളി. ഫൈനലില് ചൈനീസ് താരം ഷി യുഖിയോട് കടുത്ത പോരാട്ടത്തിലാണ് സായ് പ്രണീത് കീഴടങ്ങിയത്. സ്‌കോര് 21-19, 18-21, 12-21. ലോക രണ്ടാം നമ്പര് താരമായ ഷി യുഖിക്കെതിരെ മികച്ച കളി ഇന്ത്യന്‍താരം പുറത്തെടുത്തു. എന്നാല്, നിര്‍ണായക ഘട്ടത്തില് വരുത്തിയ പിഴവുകള് തിരിച്ചടിയായി.\nആദ്യത്തെ പ്രധാന കിരീടം നേടാനുള്ള അവസരമാണ് ഇതിലൂടെ സായ് പ്രണീതിന് നഷ്ടമായത്. ടൂര്‍ണമെന്റിലുടനീളം മിന്നുന്ന ഫോമില് കളിച്ച സായ് പ്രണീത് ഫൈനലിലെ ആദ്യഘട്ടത്തിലും വീറുറ്റ പോരാട്ടം കാഴ്ചവെച്ചു. ആദ്യ സെറ്റ് ഇഞ്ചോടിഞ്ച് പോരാട്ടത്തില് നഷ്ടമായെങ്കിലും രണ്ടാം സെറ്റില് അതേ നാണയത്തില് തിരിച്ചടിച്ച് സാധ്യത നിലനില്‍ത്തിയിരുന്നു. എന്നാല്, ജേതാവിനെ നിശ്ചയിക്കുന്ന മൂന്നാം സെറ്റില് സായ് പ്രണീതിന് അടിതെറ്റി.\nവലിയ ടൂര്‍ണമെന്റുകള് ജയിക്കാനുള്ള ശേഷിയുണ്ടെന്ന് തെളിയിക്കുന്നതായിരുന്നു സായ് പ്രണീതിന്റെ പ്രകടനം. നേരത്തെ സെമിയില് ഒളിമ്പിക്‌സ് ചാമ്പ്യന് ചെന് ലോങ്ങിനെ സെമിയില് തോല്‍പ്പിച്ചായിരുന്നു പ്രണീത് ഫൈനലിലെത്തിയത്. 21-18, 21-13 എന്ന നേരിട്ടുള്ള സെറ്റില് ഇന്ത്യന് താരം ജയം സ്വന്തമാക്കി. ടൂര്‍ണമെന്റിലെ പ്രകടനത്തോടെ ലോക 22-ാം റാങ്കുകാരനായ സായ് പ്രണീതിന് റാങ്കിങ്ങില് മുന്നേറ്റമുണ്ടാകും.\n3 hrs ago ഇന്ത്യ vs ദക്ഷിണാഫ്രിക്ക മൂന്നാം ടി20: നാണംകെട്ട് ഇന്ത്യ, ദക്ഷിണാഫ്രിക്കയ്ക്കു തകര്‍പ്പന് ജയം\n4 hrs ago റിലേയില് ഏതൊക്കെ ഫുട്‌ബോള് താരങ്ങള് ഒപ്പം വേണം? ബോള്‍ട്ടിന്റെ ആഗ്രഹം ഇങ്ങനെ\n5 hrs ago ഇറാന് സ്‌റ്റേഡിയങ്ങളില് വനിതകളെ പ്രവേശിപ്പിക്കണമെന്ന ഫിഫയുടെ നിര്‍ദ്ദേശം നടപ്പായേക്കും\n6 hrs ago ധോണി ടീമിലേക്ക് മടങ്ങിവരാന് മടിക്കുന്നു, അവധി നീട്ടിയെടുത്തു; താരത്തിന്റെ ലക്ഷ്യം ഒന്നുമാത്രം\nNews ഹ്യൂസ്റ്റണിൽ പ്രധാനമന്ത്രി നരേന്ദ്ര മോദിക്ക് രാജകീയ വരവേൽപ്പ്; ഹൗഡി മോദിയിൽ ആവേശത്തിരയിളക്കം\nRead more about: india badminton സായ് പ്രണീത് ഇന്ത്യ ബാഡ്മിന്റണ്\nStory first published: Monday, March 18, 2019, 14:48 [IST]


അദ്ദേഹം ഒരു അത്ഭുതമായിരുന്നു; എസ്പിബിയുടെ ഓര്‍മകളില് ഗായകന് ശ്രീനിവാസ് – Kairali News | Kairali News Live l Latest Malayalam News\nഎസ് പി ബിയുടെ ഓര്‍മദിനത്തില് അദ്ദേഹത്തെ അനുസ്മരിച്ച് മമ്മൂട്ടി\n‘കൂടെ പാടുന്നവരെ ടെന്‍ഷന് ഫ്രീ ആക്കാന് ബാലു സര് ശ്രമിക്കാറുണ്ട്’; എസ്പിബിയുടെ ഓര്‍മകളില് ഗായിക കെ എസ് ചിത്ര\nഇന്ത്യന് സംഗീത ലോകത്തെ പകരം വെയ്ക്കാനില്ലാത്ത ഗായകനാണ് എസ്.പി. ബാലസുബ്രഹ്മണ്യം. മലയാളം, തമിഴ്, കന്നട, തെലുങ്ക്, ഹിന്ദി തുടങ്ങി ഇന്ത്യയിലെ എല്ലാ ഭാഷയിലും അദ്ദേഹത്തിന്റെ ഗാനം ആസ്വദിക്കാത്ത ആരും തന്നെയുണ്ടാകില്ല\nഎസ്.പി.ബിയെക്കുറിച്ചുള്ള ഓര്‍മകള് പങ്കുവെക്കുകയാണ് ഗായകന് ശ്രീനിവാസ് കൈരളി ന്യൂസിനോട്\n‘സിനിമാ ഗാന മേഖലയില് ചുവടുറപ്പിക്കുന്ന കാലത്ത് സംഗീത സംവിധായകനായ വിദ്യാസാഗറാണ് എസ്.പി.ബി സാറിനെ ചെന്നൈയിലുള്ള ഒരു റിക്കോര്‍ഡിംഗ് സ്റ്റുഡിയോയില് വെച്ച് പരിചയപ്പെടുത്തുന്നത്.\nഅന്ന് അവിടെ വെച്ച് അദ്ദേഹം 20 മിനിട്ട് കൊണ്ട് പാട്ട് പഠിക്കുകയും 25 മിനിട്ട് കൊണ്ട് റെക്കോര്‍ഡിംഗ് പൂര്‍ത്തിയാക്കുകയും ചെയ്തു. ഞാനാകെ അത്ഭുതപ്പെട്ടു പോയി. ഇത്ര പെട്ടന്ന് ആര്‍ക്കെങ്കിലും പാട്ട് പഠിച്ച് പാടാന് പറ്റുമോ എന്നാണ് ഞാന് ചിന്തിച്ചത്. ആരെങ്കിലും ഇത്ര പെട്ടന്ന് ഒരു പാട്ട് പൂര്‍ണമായും പഠിച്ച് പാടുന്നത് ഞാന് ഇതുവരെ കണ്ടിട്ടില്ല.\nഇതിന് ശേഷം ഒരുപാട് പരിപാടികള് ഞങ്ങള് ഒരുമിച്ചു ചെയ്തു. അദ്ദേഹം പാടി തുടങ്ങിയാല് ചുറ്റുമുള്ളതെല്ലാം മറന്ന് സ്വയം ആ പാട്ടിലേക്ക് അലിഞ്ഞു ചേരും. ആ കാഴ്ച കാണാന് തന്നെ എന്ത് ചന്തമാണ്.\n4 വര്‍ഷക്കാലം ഞങ്ങളൊന്നിച്ച് ഇന്ത്യന് സിംഗേഴ്സ് റൈറ്റ്സ് അസോസിയേഷനില് പ്രവര്‍ത്തിച്ചിരുന്നു. അക്കാലത്താണ് ഞാന് സാറിനെ കൂടുതല് അറിയുന്നത്. ഏത് പ്രതിസന്ധി ഘട്ടത്തിലും അതിനെ മറികടക്കാനുള്ള പരിഹാരവുമായി സാര് എത്തുമായിരുന്നു.\nകഴിഞ്ഞ വര്‍ഷം അദ്ദേഹം നമ്മളെ വിട്ട് പോയെങ്കിലും അദ്ദേഹത്തെ ഓര്‍ക്കാത്ത, അദ്ദേഹത്തിന്റെ പാട്ട് കേള്‍ക്കാത്ത ഒരു ദിവസം പോലും ഉണ്ടാവില്ല. നമുക്ക് ഒരിക്കലും അദ്ദേഹത്തെ മറക്കാന് കഴിയില്ല.\nഞാനെപ്പോഴും അദ്ദേഹത്തോട് പറയുമായിരുന്നു താങ്കള് ഒരു അത്ഭുതമാണെന്ന്. ചിരിച്ചുകൊണ്ട് എനിക്ക് ദൈവം വരം തന്നിട്ടുണ്ടെന്ന് അദ്ദേഹം മറുപടി പറയുമായിരുന്നു. ശരിയായിരിക്കാം, അദ്ദേഹം ദൈവത്തിന്റെ പ്രസാദം ലഭിച്ച വ്യക്തി തന്നെയാണ്,’ എന്നാണ് ശ്രീനിവാസ് എസ്.പി.ബിയെ കുറിച്ച് പറയുന്നത്.


സിക്ക വൈറസ് കണ്ണിലൂടെയും പകരുമെന്ന് പഠനം | Science Vally\nഈഡിസ് കൊതുകുകള് പരത്തുന്ന സിക്ക വൈറസ് കണ്ണുകളിലൂടെയും പകരാമെന്ന് പഠനങ്ങള്. വാഷിംഗ്ടണ്‍യൂനിവേഴ്‌സിറ്റിയിലെ സ്‌കൂള് ഓഫ് മെഡിസിന് എലിയില് നടത്തിയ പരീക്ഷണത്തിലാണ് 26 രാജ്യങ്ങളെ ഭീതിയിലാക്കിയ സിക്ക വൈറസ് രോഗബാധിതരുടെ കണ്ണുകളിലൂടെയും പകരുമെന്ന് കണ്ടെത്തിയത്. രോഗിയുടെ കണ്ണുനീരിലൂടെയാണ് ഇവ പകരുകയെന്നാണ് പുതിയ പഠനം വ്യക്തമാക്കുന്നത്. വളരെ വൈകാതെ ഈ പരീക്ഷണം രോഗബാധിതരായവരില് നടത്താനൊരുങ്ങുകയാണ് ശാസ്ത്രലോകം. ഇതുവരെ ഈഡിസ് കൊതുകുകളിലൂടെയും ഒരിക്കല് വൈറസ്ബാധിച്ച കൊതുകിന്റെ വംശപരമ്പരകളിലും, രോഗബാധിതരായവരുമായുള്ള ലൈംഗികബന്ധത്തിലൂടെയും രക്തദാനത്തിലൂടെയും ഉമിനീരിലൂടെയും ഈ രോഗം പകരുമെന്നായിരുന്നു കണ്ടെത്തല്.എന്നാല്, പുതിയ പഠന റിപ്പോര്‍ട്ട് രോഗം കൂടുതല് ബാധിച്ചിരിക്കുന്ന രാജ്യങ്ങളെ അങ്കലാപ്പിലാക്കിയിരിക്കുകയാണ്.\nഇന്നേവരെ ഇന്ത്യയില് രോഗം റിപ്പോര്‍ട്ട് ചെയ്യപ്പെട്ടിട്ടില്ലെങ്കിലും രാജ്യവും കനത്ത ജാഗ്രതയില് തന്നെയാണ്.\n1947ല് ഉഗാണ്ടയിലെ സിക്ക വനങ്ങളിലെ ഒരു കുരങ്ങിലാണ് ആദ്യമായി ഈ വൈറസ് കണ്ടെത്തുന്നത്. പിന്നീട് കഴിഞ്ഞഒന്‍പതു വര്‍ഷമായി ആഫ്രിക്കയിലും ഏഷ്യയിലും ഈ വൈറസ് റിപ്പോര്‍ട്ട്‌ചെയ്യപ്പെടുന്നുണ്ട്. 2007ല് പസഫിക്പ്രദേശത്തും 201415 വര്‍ഷങ്ങളില് ബ്രസീലിലുമാണ് ഈ രോഗം കൂടുതലായി റിപ്പോര്‍ട്ട്‌ചെയ്യപ്പെട്ടത്. ഈ രോഗം ബാധിച്ച ധാരാളം അമ്മമാരുടെ കുട്ടികള് ചെറിയ തലയുമായി പിറന്നപ്പോഴാണ് ഈ വൈറസിനെക്കുറിച്ച് ലോകം ശ്രദ്ധിക്കാന്‍തുടങ്ങിയതു തന്നെ. പാന് അമേരിക്കന് ഹെല്‍ത്ത് ഓര്‍ഗനൈസേഷന്റെ കണക്കുപ്രകാരം 26 രാജ്യങ്ങളിലാണ് ഇതിന്റെ വ്യാപനം.\nhealth virus\t2016-10-02\nPrevious:  ഇന്‍സാറ്റ് 3ഡി.ആറുമായി ജി.എസ്.എല്.വി എഫ് 05 കുതിച്ചുയര്‍ന്നു\nNext: കുതിച്ചുയരാനൊരുങ്ങി ജി.എസ്.എല്.വി 05; ഇന്‍സാറ്റ്3ഡി.ആര് വിക്ഷേപണം നാളെ


ബഹ്റൈനിൽ കോവിഡ് പ്രതിരോധം ശക്തമാക്കും\nബഹ്റൈനിൽ കോവിഡ് വ്യാപന തോത് ഉയർന്ന സാഹചര്യത്തില് മന്ത്രിസഭായോഗം പ്രതിരോധ നടപടികളുടെ പുരോഗതി വിലയിരുത്തി\n06 Apr, 2021 at 01:55 AM\nബഹ്റൈനിൽ കോവിഡ് വ്യാപന തോത് ഉയർന്ന സാഹചര്യത്തില് മന്ത്രിസഭായോഗം പ്രതിരോധ നടപടികളുടെ പുരോഗതി വിലയിരുത്തി.\nഒറ്റക്കെട്ടായി കോവിഡിനെ നേരിടാന് വ്യക്തികളും കുടുംബങ്ങളും സജ്ജമാകണമെന്ന് കാബിനറ്റ് നിർദേശിച്ചു. കോവിഡ് പ്രോട്ടോകോള് പാലിക്കുന്നതില് പ്രത്യേകം ശ്രദ്ധ ചെലുത്തണമെന്ന് കിരീടാവകാശിയും പ്രധാനമന്ത്രിയുമായ പ്രിന്‍സ് സല്‍മാന് ബിന് ഹമദ് അല് ഖലീഫയുടെ അധ്യക്ഷതയില് ചേർന്ന യോഗം അഭിപ്രായപ്പെട്ടു. എല്ലാവരുടെയും സുരക്ഷയും ആരോഗ്യവും ഉറപ്പാക്കുന്നതിന് മന്ത്രാലയം നടത്തിക്കൊണ്ടിരിക്കുന്ന പ്രവര്‍ത്തനങ്ങള് ശ്ലാഘനീയമാണ്. ഡോക്ടര്‍മാരും നഴ്സുമാരുമടങ്ങുന്ന മെഡിക്കല് ടീം നടത്തിക്കൊണ്ടിരിക്കുന്ന പ്രവര്‍ത്തനങ്ങളെ കാബിനറ്റ് യോഗം അനുമോദിച്ചു.\nരോഗബാധയെ ചെറുക്കുന്നതിന് വാക്സിനുകൾ രാജ്യത്ത് ഫലപ്രദമാകുന്നുണ്ടെന്ന ആരോഗ്യ മന്ത്രാലയത്തിന്‍റെ വിലയിരുത്തലിന്‍റെ അടിസ്ഥാനത്തിൽ വാക്സിനേഷൻ കാമ്പയിൻ ശക്തിപ്പെടുത്തും. 99 പോസിറ്റീവ് കേസുകളും കോവിഡ് പ്രതിരോധ വാക്സിൻ സ്വീകരിച്ചിട്ടില്ലാത്തവർക്കാണെന്ന് അധിക്യതർ വ്യക്തമാക്കിയിരുന്നു. മാർച്ച് മാസം 91 ശതമാനം കോവിഡ് കേസുകളും റിപ്പോർട്ട് ചെയ്യപ്പെട്ടത് കുടുംബ സംഗമങ്ങളിൽ നിന്നായതിനാൽ കൂടിച്ചേരലുകൾ കർശനമായി വിലക്കിയിട്ടുണ്ട്.\n1047 പേർക്കാണ് പുതുതായി രോഗം സ്ഥിരീകരിച്ചത്. ഇവരിൽ 331 പേരാണ് പ്രവാസികൾ. 852 പേർക്ക് കൂടി രോഗവിമുക്തി ലഭിച്ചിട്ടുണ്ട്. രോഗബാധിതരായി ചികിൽസയിൽ കഴിഞ്ഞ നാല് പേർ കൂടി ഇന്ന് മരിച്ചു. 536 കോവിഡ് മരണങ്ങളാണ് ഇതുവരെയായി രാജ്യത്ത് റിപ്പോർട്ട് ചെയ്യപ്പെട്ടത്.


മുതിരുന്തോറും ശൈലിയും മാറും: സച്ചിന് | Your role changes as you becomeasenior: Tendulkar - Malayalam Oneindia\nമുതിരുന്തോറും ശൈലിയും മാറും: സച്ചിന്\nPublished: July62004, 5:30 [IST]\nചെന്നൈ: അപകടകരമായ ഷോട്ടുകള് പായിക്കാത്തതിന് തന്നെ വിമര്‍ശിയ്ക്കുന്നതില് അര്‍ത്ഥമില്ലെന്ന് സച്ചിന്. ജൂലായ് ആറ് ചൊവാഴ്ച വാര്‍ത്താലേഖകരോട് സംസാരിക്കുകയായിരുന്നു സച്ചിന് ടെണ്ടുല്‍ക്കര്.\nമുതിരുന്തോറും ഏത് കളിക്കാരന്റേയും ബാറ്റിംഗ് ശൈലി മാറും. അപകടകരമായ ഷോട്ടുകള് അടിയ്ക്കുന്നത് നിര്‍ത്തിയതിനെ 15 വര്‍ഷമായുള്ള തന്റെ സ്വാഭാവിക വളര്‍ച്ചായായാണ് കാണേണ്ടത്. എങ്കിലും എന്റെ ബാറ്റിംഗിന് വേഗം കുറഞ്ഞു എന്ന് ഞാന് വിശ്വസിയ്ക്കുന്നില്ല. ഇപ്പോഴും റണ് റേറ്റില് താന് മോശക്കാരനല്ല. ഒരു ടീമില് 11 കളിക്കാരുണ്ട്. ഓരോ കളിക്കാരനും ഓരോ റോളുകളുമുണ്ട്. - സച്ചിന് ചൂണ്ടിക്കാട്ടുന്നു.\nടീമില് സീനിയര് ആവുന്തോറും നിങ്ങളുടെ ശൈലിയും മാറും. ഞാന് അല്പം തണുത്തുവെന്ന് കാഴ്ചക്കാര് ചിന്തിച്ചേയ്ക്കാം. പക്ഷെ റണ് എടുക്കുന്നതിന് പുതിയ വഴികള് ഉണ്ട്. എന്റെ റണ് റേറ്റ് നോക്കിയാല് റണ്‍വേട്ടയുടെ കാര്യത്തില് സാവധാനത്തിലായോ അതോ വേഗത്തിലായോ എന്ന് മനസ്സിലാവും. - സച്ചിന് പറഞ്ഞു.\nഏതാനും വര്‍ഷം മുമ്പത്തേതുപോലയുെള്ള റോളല്ല ഇപ്പോള് എന്റേത്. ഇപ്പോള് ടീമിന്റെ ആകെയുള്ള പ്രകടനത്തിലാണ് ഞാന് ശ്രദ്ധിയ്ക്കുന്നത്. ടീം വിജയിക്കുന്നുവെങ്കില് തീര്‍ച്ചയായും ഞാന് എന്റെ പങ്ക് നിര്‍വഹിച്ചിട്ടുണ്ടായിരിക്കും. അന്താരാഷ്ട്ര മത്സരങ്ങളില് തിരിച്ചടി ഉണ്ടായിട്ടുണ്ടെങ്കിലും ഇപ്പോഴത്തെ ഇന്ത്യന് ടീം മികച്ചതാണ്. - ടെണ്ടുല്‍ക്കര് അഭിപ്രായപ്പെടുന്നു.


പ്രതികരണ ശേഷിയുള്ള യുവാക്കളെ ഇല്ലാതാക്കാനുള്ള ശ്രമമാണ് ഇവിടെ നടക്കുന്നത്; സജിത മഠത്തില് സംസാരിക്കുന്നു | DoolNews\nമാവോയിസ്റ്റ് അനുകൂല ലഘുലേഖ കൈവശം വെച്ചെന്ന് ആരോപിച്ച് കോഴിക്കോട് സ്വദേശികളും സി.പി.ഐ.എം അംഗങ്ങളുമായ അലന് ഷുഹൈബ്, താഹ ഫസല് എന്നിവരെ അറസ്റ്റ് ചെയ്തിരുന്നു. കോഴിക്കോട് പന്തീരാങ്കാവില് വെച്ചാണ് അലനെ അറസ്റ്റ് ചെയ്തത്.\nനിയമ വിദ്യാര്‍ഥിയാണ് അലന്. അലന്റെ ചെറുവണ്ണൂരിലെ വീട്ടില് പോലീസ് റെയ്ഡ് നടത്തിയിട്ടയിരുന്നു. ജേര്‍ണലിസം വിദ്യാര്‍ത്ഥിയായ താഹ ഫസലും സി.പി.ഐ.എം പ്രവര്‍ത്തകനാണ്.\nഅറസ്റ്റ് ചെയ്ത വിദ്യാര്‍ത്ഥികള്‍ക്കെതിരെ യു.എ.പി.എ ചുമത്തിയതിനെതിരെ വ്യാപക പ്രതിഷേധം ഉയരുന്നതിനിടെയാണ് അറസ്റ്റിനെ ന്യായീകരിച്ച് പൊലീസ് രംഗത്തെത്തിയിരുന്നു. ഈ പശ്ചാത്തലത്തില് അറസ്റ്റിലായ അലന്റെ മാതൃസഹോദരിയും നടിയുമായ സജിത മഠത്തില് ഡൂള്‍ന്യൂസിനോട് സംസാരിക്കുന്നു.\nഅലന് വളരെ ചെറുപ്പത്തില് തന്നെ പാര്‍ട്ടി മെമ്പറായതാണല്ലോ. സാമൂഹ്യപ്രവര്‍ത്തനങ്ങളില് ബാല്യകാലം തൊട്ടേ അലന് താല്‍പ്പര്യം കാണിച്ചിരുന്നോ?\nഅലന്റെ വല്യമ്മയാണ് ഞാന്. അലന് ഞങ്ങളുടെ രണ്ടുപേരുടെയും കുട്ടികളിലെ ഏറ്റവും അവസാനത്തെ കുട്ടിയാണ്. ഞങ്ങളെ സംബന്ധിച്ചിടത്തോളം അവനോട് ഒരു കൂടുതല് ഇഷ്ടം ഉണ്ട്. അവന് മറ്റുള്ളവരില് നിന്ന് വ്യത്യസ്തനാകുന്നത് വലിയ അലന് സോഷ്യല് ബീയിംഗാണ് എന്നതുകൊണ്ടാണ്.\nഅവന് ആളുകളുമായിട്ട് ഇടപഴകാനും അവരുടെ പ്രശ്‌നങ്ങളില് താല്‍പ്പര്യം ഉള്ള ആളാണ്. അത് പരിഹരിക്കാന് വേണ്ടി ഓടി നടക്കുന്ന ഒരാളാണ്. നന്നായി വായിക്കുന്ന കുട്ടിയാണ്. വായിക്കാനുള്ള താല്‍പ്പര്യം മൂത്തിട്ട് പുസ്തകങ്ങള് ബുക്സ്റ്റാളില് പോയിട്ട് വായിക്കുകയും അത് വില്‍ക്കുകയും ആ പൈസയ്ക്ക് വീണ്ടും പുസ്തകങ്ങള് വായിക്കുകയും ചെയ്യും. കുറെക്കാലം അവന്റെ പണി അതായിരുന്നു.\n‘ലഘുലേഖ പിടിച്ചത് കൊണ്ട് മാത്രം ഒരാള് മാവോയിസ്റ്റ് ആവില്ല’; പൊലീസിനെയും ആഭ്യന്തരവകുപ്പിനെയും തള്ളി യു.എ.പി.എ അദ്ധ്യക്ഷന്\nഅവന്റെ പഠനത്തിന് ആവശ്യമായ ചെലവെല്ലാം അങ്ങനെ കണ്ടെത്തുമായിരുന്നു. ആ പുസ്തകങ്ങളെ കുറിച്ചൊക്കെ ദീര്‍ഘമായിട്ട് സംസാരിക്കും. നമ്മളോട് വാദിക്കും. രാഷ്ട്രീയം പറയും. ഞങ്ങള് വഴക്കടിക്കും. അങ്ങനെയൊരു ബന്ധമായിരുന്നു അവനുമായിട്ട്.\nതിരുവണ്ണൂരിലേക്ക് വന്നത് എന്നാണ്?\nഅവന് ചെറിയ കുട്ടിയായിരിക്കുമ്പോഴാണ് തിരുവണ്ണൂരിലേക്ക് വന്നത്. അന്നുമുതല് ഇന്നുവരെ അടുത്തുള്ള എല്ലാ വീട്ടിലും അവന് കയറിയിറങ്ങുന്ന സംസാരിക്കുന്ന ബന്ധങ്ങളുള്ള ഒരു കുട്ടിയാണ്. അവന് ആരില് നിന്നും മാറിനില്‍ക്കുന്ന ഒരാളല്ല. മിക്കവാറും അവന്റെ പ്രായത്തിലുള്ള കുട്ടികളെ ഞാന് കണ്ടിട്ടുള്ളത് കംപ്യൂട്ടറിന്റെ മുന്നില് ഫോണിന്റെ മുന്നില് ടി.വിയുടെ മുന്നില് ഇരിക്കുന്നതായിട്ടാണ്.\nപക്ഷെ അലന് അത്തരം കാര്യങ്ങള് ചെയ്യുന്നത് യഥാര്‍ത്ഥത്തില് വളരെ വളരെ കുറവാണ്. അവന്റെ സോഷ്യല് മീഡിയയിലുള്ള പ്രസന്‍സ് ഒരിക്കലും സെല്‍ഫിയെടുത്തിട്ടില്ല. അവന് അങ്ങനെയുള്ള കാര്യങ്ങള് ചെയ്യുന്നത് കുറവാണ്. നേരെ മറിച്ച് അവന് പൊളിറ്റിക്കാലയിട്ട് എന്തെങ്കിലും പറയണമെന്നുണ്ടെങ്കില് അത് കമന്റ് ചെയ്യാനുള്ള ഇടമാണ് സോഷ്യല് മീഡിയ.\nകണ്ടിന്യൂസായിട്ട് വാട്‌സാപ്പിലൊന്നും ഉണ്ടാകാറില്ല. പലപ്പോഴും വിളിച്ചാല് കിട്ടുക പോലുമില്ല അവനെ. ഞങ്ങളുമായിട്ടൊക്കെ ഭയങ്കര അടുപ്പമുള്ള കുട്ടിയാണ്. അമ്മ അടിച്ചുവാരുമ്പോള് എന്നാല് ശരി ഞാന് തുടയ്ക്കാം എന്ന് പറയുന്ന ഒരു കുട്ടിയാണ്. കുടുംബത്തിന്റെ കാര്യങ്ങളോട് ഭയങ്കരശ്രദ്ധയുള്ള ഒരു കുട്ടിയാണ്.\nപൊലീസ് യു.എ.പി.എ ചുമത്തിയതിനെക്കുറിച്ച്?\n20 വയസാണ് അവനുള്ളത്. 20 വയസുള്ള കുട്ടിയെയാണ് തീവ്രവാദി ബന്ധം പറഞ്ഞ് യു.എ.പി.എ ആരോപിച്ച് ജയിലിലടച്ചത്. 20 വയസുള്ള കുട്ടിയെ ഇത്രയും കാലം ഞങ്ങള്‍ക്കറിയുന്ന കുട്ടിയല്ല, അവന് വേറൊരു തരം കുട്ടിയാണ് എന്ന് പൊലീസ് നമ്മളോട് ഇങ്ങോട്ട് പറയുകയാണ് ചെയ്യുന്നത്. അത് വിശ്വസിക്കാന് ഞങ്ങള്‍ക്ക് ഭയങ്കര ബുദ്ധിമുട്ടുണ്ട്.\nഅത് അമ്മമാര് എന്ന നിലയ്ക്ക് മാത്രമല്ല. അവനുമായി ചുറ്റിനില്‍ക്കുന്ന ഒരാള്‍ക്കും അത് വിശ്വസിക്കാന് പറ്റില്ല.\nഅലനും താഹയും ‘നഗരമാവോയിസ്റ്റുകള്’ കൂടുതല് പേര് പിടിയിലാകാനുണ്ട്; വിദ്യാര്‍ത്ഥികളുടെ അറസ്റ്റിനെ ന്യായീകരിച്ച് പൊലീസ്\nഈ പ്രായത്തിലല്ലേ നമുക്ക് കൗതുകങ്ങളുള്ളത്. ഈ പ്രായത്തിലല്ലേ നമുക്ക് ചോദ്യങ്ങളുണ്ടാവുന്നത്. ഈ പ്രായത്തിലല്ലേ നമുക്ക് പുതിയ പുതിയ ആശയങ്ങള് കണ്ടെത്താനുള്ള താല്‍പ്പര്യമുണ്ടാവുന്നത്. 25 വയസൊക്കെ കഴിയുമ്പോഴേക്ക് നമ്മള് ഭയങ്കര ഫ്രെയിംഡായി പോകും. നമ്മുടെ ആശയങ്ങള് ഉറച്ചുപോകും.\nഞാന് പറയുന്നത് അവന് അന്വേഷിക്കട്ടെ, പല പല അന്വേഷണങ്ങള് നടത്തട്ടെ. പല പല വായനകള് നടത്തട്ടെ. ചോദ്യങ്ങള് ചോദിക്കട്ടെ, അത് ചെയ്യുന്നതില് ഞാനവനില് അഭിമാനിച്ചിട്ടേ ഉള്ളൂ. അവനൊരു ഇടതുപക്ഷക്കാരനാവുമ്പോള് തന്നെ അതിന്റെ അപ്പുറത്തും ഇപ്പുറത്തുമുള്ള കാര്യങ്ങള് അന്വേഷിക്കാനുള്ള ശ്രമങ്ങള് നടത്താറുണ്ട്. അത് പാര്‍ട്ടിക്കാര്‍ക്കൊക്കെ അറിയാവുന്ന കാര്യമാണ് അവനെക്കുറിച്ച്. അവരെല്ലാം അതിനെക്കുറിച്ച് കൗതുകത്തോടെ നോക്കി കണ്ടിട്ടേ ഉള്ളൂ. അതൊരു തെറ്റാണെന്ന് ആരും കരുതിയിട്ടില്ല. ഞങ്ങളും കരുതിയിട്ടില്ല.\nഅവന് പലവഴിയ്ക്ക് യാത്ര ചെയ്ത് അവന്റെ ഒരിടത്തേക്ക് വരട്ടേയെന്നേ ഞങ്ങള് വിചാരിച്ചിട്ടുള്ളൂ. അവന് എന്തെങ്കിലും തെറ്റ് ചെയ്യും, ഒരു മനുഷ്യനെ ഉപദ്രവിക്കാനോ ഒരു പെണ്‍കുട്ടിയോട് ഇന്‍സള്‍ട്ടഡായിട്ട് പെരുമാറാനോ പറ്റില്ല എന്നുള്ളത് എനിക്കുറപ്പുണ്ട്. അതെന്റെ മകന് ചെയ്യില്ല. അത്രയല്ലേ നമുക്ക് പറയാന് പറ്റുള്ളൂ. അങ്ങനെയല്ലാത്ത ഒരു കുട്ടിയായി അവനെ വളര്‍ത്താന് പറ്റി എന്നുള്ളതില് അവന്റെ അമ്മയ്ക്കും വല്യമ്മയായ എനിക്കും ഒക്കെ സ്വയം അഭിമാനിക്കാവുന്നതാണ്. ഒരു സോഷ്യല് ബീയിംഗ് എന്ന നിലയ്ക്ക് അത്രയേ എനിക്ക് പറയാനുള്ളത്.\nമാവോയിസ്റ്റ് ബന്ധമുണ്ടെന്നാണ് പൊലീസ് ആവര്‍ത്തിച്ച് പറയുന്നത്.?\nനമുക്ക് ആരെ വേണമെങ്കിലും തീവ്രവാദിയായിട്ട് ആരോപിക്കാം. വളരെ എളുപ്പമാണ്. ഞാന് എന്റെ 20 വയസില് ഏറ്റവും അധികം ഇടപെട്ടിട്ടുണ്ടാകുക ഒരുപക്ഷെ അന്നത്തെ എക്‌സ്ട്രീം ലെഫ്റ്റായിട്ടുള്ള ആളുകളുമായിട്ടാണ്. അന്ന് യു.എ.പി.എ ഉണ്ടെങ്കില് എന്നേയും പൊലീസിന് അറസ്റ്റ് ചെയ്യാം. ഇവിടെയുള്ള പുസ്തകങ്ങളെ പോലെയുള്ള കുറെ പുസ്തകങ്ങള് അന്ന് ഞാനും അനിയത്തിയും ഉള്ള കാലത്തുമുണ്ട്.\nആ പുസ്തകങ്ങളൊക്കെ കണ്ടുകെട്ടാം. അതൊക്കെ ചെയ്യാമായിരുന്നു. പക്ഷെ ആ യാത്രകളൊക്കെ കഴിഞ്ഞിട്ട് തന്നെയാണ്, ആ യാത്രകള് തന്നിട്ടുള്ള പെര്‍സ്‌പെക്ടീവാണ് ഇന്നത്തെ സജിതയെ ഉണ്ടാക്കിയത് എന്നാണ് ഞാന് വിചാരിക്കുന്നത്. അന്ന് ഞങ്ങള്‍ക്ക് ചെയ്യാന് പറ്റിയ കാര്യം ഇന്ന് ഇത്രയും കാലം കഴിഞ്ഞിട്ട് കുറെക്കൂടി റെസ്ട്രിക്ടഡാകുകയാണ് ചെയ്തത്.\nഅങ്ങനെ ആയിക്കൂടല്ലോ. അവന് അങ്ങനെ യാത്ര ചെയ്യാനും പുതിയ കാര്യങ്ങള് ചെയ്യാനും പറയാനുമുള്ള ഒരു സ്‌പെയ്‌സ് കൂടുതല് ഉണ്ടായി വുകയല്ലേ കേരളത്തില് വേണ്ടത്. അത് കുറയാന് പാടില്ലല്ലോ. ഇതിലുള്ള പ്രശ്‌നം വരാന് പോകുന്നത് നമ്മളെ കുട്ടികളെ ഞങ്ങള് വളര്‍ത്തിയതില് എന്തെങ്കിലും കുഴപ്പമുണ്ടോ എന്ന് തോന്നിപ്പോകുമ്പോഴാണ്.\n‘മാവോയിസ്റ്റ് ആശയത്തിന് നീണ്ടകാല കമ്മ്യൂണിസ്റ്റ് ചരിത്രത്തിന്റെ പിന്‍ബലമുണ്ട്’; വെടിവെച്ചു കൊന്നാല് ആശയം ഇല്ലാതാകില്ലെന്നും ബിനീഷ് കോടിയേരി\nഅങ്ങനെ നമ്മുടെ കുടുംബക്കാര് തന്നെ നമ്മളോട് ചോദിക്കുന്ന അവസ്ഥയിലേക്കെത്തും. കാരണം അവരെല്ലാം കുട്ടികളെ കൃത്യമായി പഠിപ്പിച്ച് അങ്ങോട്ടും ഇങ്ങോട്ടും തിരിയാതെ ഒരു സോഷ്യല് ബീയിംഗ് അല്ലാതെ വീട്ടിന്റെ അകത്ത് തന്നെ വളര്‍ത്തി ഒരു ജോലി വാങ്ങിച്ചുകൊടുത്ത് കല്യാണം കഴിപ്പിച്ച് വിടുകയാണ് ചെയ്തിട്ടുള്ളത്.\nഅപ്പോള് ഞങ്ങള് ജീവിച്ചൊരു ജീവിതമുണ്ടല്ലോ അതിനെന്തെങ്കിലും കുഴപ്പമുണ്ടോ എന്നെനിക്ക് ഇപ്പോള് തോന്നുകയാണ്. അതുകൊണ്ടാണല്ലോ ഞങ്ങള് ഞങ്ങളുടെ കുട്ടികളെ ഇങ്ങനെ വളര്‍ത്തിയത്. അങ്ങനെ റാഡിക്കലായിട്ടുള്ള മനുഷ്യര്, ജീവിതാവസ്ഥകള് സമൂഹത്തിന് വേണ്ടേ. സത്യായിട്ടും പേടി തോന്നാണ്. കാരണം നമുക്കിങ്ങനെ അല്ലാതെ ജീവിക്കാനറിയില്ല. നമ്മളെ ഇങ്ങനെയാണ് വളര്‍ത്തിയത്. അമ്പലത്തിലൊന്നും വിട്ടിട്ടില്ല നമ്മളെ വളര്‍ത്തിയത്.\nപള്ളികളില് വിട്ടിട്ടില്ല ഞങ്ങള് ഞങ്ങളുടെ കുട്ടികളെ വളര്‍ത്തുന്നത്. ക്രിസ്ത്യനും മുസ്ലീമും ഹിന്ദുവുമൊക്കെയുള്ള വീടാണിത്. അവരങ്ങനെയൊന്നും ആലോചിക്കുന്നു പോലുമുണ്ടാവില്ല. അവര് അതിനെക്കുറിച്ച് ബോദര് ചെയ്യുന്നുപോലുമുണ്ടാവില്ല.\nഅപ്പോള് നമുക്കാണോ കുഴപ്പം, സമൂഹത്തിനാണോ കുഴപ്പം, ഞങ്ങളെ വളര്‍ത്തിയതാണോ കുഴപ്പം ഞങ്ങള് കുട്ടികളെ വളര്‍ത്തിയതാണോ കുഴപ്പം എന്ന് തോന്നിപ്പോകുകയാണ്. ഇന്നലെ രാത്രി ഞാന് അതിനെക്കുറിച്ച് ആലോചിക്കുകയായിരുന്നു. നമുക്കെവിടായാ തെററ്റിപറ്റിയത്്. എന്തായാലും വൈബ്രന്റ് ആയിട്ടുള്ള കുട്ടികള് കേരളത്തില് ഉണ്ടാകാതിരിക്കാന് വേണ്ടിയിട്ട് ആരൊക്കയോ നടത്തുന്ന ശ്രമമാണിതെന്ന് വേണമെങ്കില് ഞാന് പറയും.


പ്രതിദിനം ഉയര്‍ന്ന് ഖത്തറിലെ കൊവിഡ് കേസുകള്; കണക്കുകള് പുറത്തുവിട്ട് ആരോഗ്യ മന്ത്രാലയം\n2021-11-25 03:43:29 pm IST\nദോഹ: ഖത്തറില് ഇന്ന് 155 പേര്‍ക്ക് കൊവിഡ് സ്ഥിരീകരിച്ചതായി പൊതുജനാരോഗ്യ മന്ത്രാലയം അറിയിച്ചു. ഇന്ന് രോഗം സ്ഥിരീകരിച്ചവരില് 132 പേര്‍ക്ക് സമ്പര്‍ക്കത്തിലൂടെയാണ് രോഗം ബാധിച്ചത്. രോഗബാധിതരില് 23 പേര് വിദേശത്ത് നിന്ന് മടങ്ങിയെത്തിയവരാണ്.\nഅതേസമയം കഴിഞ്ഞ 24 മണിക്കൂറിനിടെ 113 പേര് കൊവിഡില് നിന്ന് രോഗമുക്തി നേടുകയും ചെയ്തു. ഇതോടെ രാജ്യത്ത് കൊവിഡ് രോഗമുക്തി നേടിയവരുടെ എണ്ണം 240,159 ആയി. രാജ്യത്ത് ഇന്ന് കൊവിഡ് മരണങ്ങളൊന്നും റിപ്പോര്‍ട്ട് ചെയ്തിട്ടില്ല. രാജ്യത്തെ ആകെ കൊവിഡ് മരണ നിരക്ക് 611 ആണ്.\nരാജ്യത്ത് നിലവില് ചികിത്സയില് കഴിയുന്നത് 1903 പേരാണ്. 17 പേര് ഐ.സി.യുവില് ചികിത്സയില് കഴിയുന്നു. കഴിഞ്ഞ 24 മണിക്കൂറിനിടെ നാല്് പേരെ ആശുപത്രിയില് പ്രവേശിപ്പിക്കുകയും ചെയ്തു.\nഅതേസമയം, കഴിഞ്ഞ 24 മണിക്കൂറിനിടെ 9199 ഡോസ് വാക്സിനുകള് വിതരണം ചെയ്തു. രാജ്യത്ത് വാക്സിനേഷന് പ്രോഗ്രാം ആരംഭിച്ചതിന് ശേഷം 494,6060 ഡോസ് വാക്സിനുകള് വിതരണം ചെയ്തു.\n#سلامتك_هي_سلامتي #YourSafetyIsMySafety pic.twitter.com/GYOhsHuyTA\nMoPH covid19 new cases recoveries death qatar doha


Dhoni''s gloss Controversy BCCI will follow ICC Norms says CoA chief Vinod Ray:ബലിദാന് അടയാളം: ഒടുവില് വാശി വിട്ട് ബിസിസിഐ, അടുത്ത കളിക്ക് ധോണി ഇറങ്ങുക ചിഹ്നം മറച്ചു കൊണ്ട്\nപാരാ സ്‌പെഷ്യല് ഫോഴ്‌സിന്റെ ബലിദാന് ചിഹ്നമുള്ള ഗ്ലൗസണിഞ്ഞ് ധോണി കളിച്ചതാണ് വിവാദമായത്.\nJune 8, 2019 8:15:55 pm\nമുംബൈ: വിക്കറ്റ് കീപ്പര് ബാറ്റ്‌സ്മാന് എംഎസ് ധോണിയുടെ ഗ്ലൗസിനെ സംബന്ധിച്ച വിവാദത്തില് നിലപാട് മയപ്പെടുത്തി സിഒഎ. ഐസിസിയുടെ നിയമങ്ങളെ ബിസിസിഐ ബഹുമാനിക്കുമെന്നും അനുസരിക്കുമെന്നും സിഒഎ തലവന് വിനോദ് റായി. ഇന്നലെ ധോണിയെ വിവാദ ഗ്ലൗസ് ധരിക്കാന് അനുവദിക്കണമെന്ന് ബിസിസിഐ ഐസിസിയോട് ആവശ്യപ്പെട്ടിരുന്നു. എന്നാല് ഐസിസി വഴങ്ങിയില്ല.\nWeb Title: Bcci will follow icc norms says coa chief vinod ray266007\n‘കടുവകളെ കൂട്ടിലടച്ച വേട്ടക്കാരന്’; റോയിച്ചന് ഇടിച്ചിട്ടത് അമ്പയറെ മാത്രമല്ല, ഒരുപിടി റെക്കോര്‍ഡുകളും


പൾസ് ഓക്സിമീറ്ററിനും മാസ്കിനും കൊള്ളവില ഈടാക്കിയാൽ കർശന നടപടി; കോവിഡ് രോഗികളുടെ ചികിത്സ ഏകോപിപ്പിക്കാൻ പ്രാദേശിക കൺട്രോൾ റൂമുകൾ തുറക്കും – Media Mangalam\nപൾസ് ഓക്സിമീറ്ററിനും മാസ്കിനും കൊള്ളവില ഈടാക്കിയാൽ കർശന നടപടി; കോവിഡ് രോഗികളുടെ ചികിത്സ ഏകോപിപ്പിക്കാൻ പ്രാദേശിക കൺട്രോൾ റൂമുകൾ തുറക്കും\nതിരുവനന്തപുരം: പൾസ് ഓക്സിമീറ്ററിനും മാസ്കിനും കൊള്ളവില ഈടാക്കിയാൽ കർശന നടപടി സ്വീകരിക്കുമെന്ന് വ്യക്‌തമാക്കി മുഖ്യമന്ത്രി പിണറായി വിജയൻ. സംസ്ഥാനത്തു പടരുന്നത് തീവ്രവ്യാപന സ്വഭാവമുള്ള വൈറസാണെന്ന് മുഖ്യമന്ത്രി പിറണായി വിജയൻ. രണ്ടാം തരംഗത്തിൽ നേരിടുന്നത് വലിയ വെല്ലുവിളിയാണ്. വാക്സീൻ സ്വീകരിച്ചാലും ജാഗ്രത തെല്ലും കുറയ്ക്കാനാവില്ല എന്നും മുഖ്യമന്ത്രി ഓർമിപ്പിച്ചു.\nകോവിഡ് രോഗികളുടെ ചികിത്സ ഏകോപിപ്പിക്കാൻ പ്രാദേശിക കൺട്രോൾ റൂമുകൾ തുറക്കും. താഴേത്തട്ടിലെ നിരീക്ഷണവും പ്രതിരോധവും ബോധവൽക്കരണവും പ്രധാനമാണ്. ഈ ഉത്തരവാദിത്തം വാർഡുതല സമിതികൾ നിറവേറ്റണം. എല്ലാ തദ്ദേശ സ്ഥാപനങ്ങളും വാർഡുതല സമിതികൾ രൂപീകരിക്കണം. എന്നും അലംഭാവം കാണിക്കാൻ പറ്റില്ല എന്നും മുഖ്യമന്ത്രി പറഞ്ഞു. വീടുകളിൽ കഴിയുന്ന രോഗികളെ സമിതികൾ കർശനമായി നിരീക്ഷിക്കണം എന്നും മുഖ്യമന്ത്രി പറഞ്ഞു.\nCM Press conference COVID19 local control rooms pinarayi vijayan\nഅതിഥി തൊഴിലാളികൾക്കായി ഹിന്ദി കുറിപ്പുമായി മുഖ്യമന്ത്രി; സഹായത്തിനായി സംസ്ഥാനതലത്തില് പ്രത്യേക ടോള് ഫ്രീ നമ്പര്\nകേരളത്തിന് 1.84 ലക്ഷം ഡോസ് വാക്സീൻ കൂടി അനുവദിച്ചു; മൂന്ന് ദിവസത്തിനുള്ളിൽ എത്തിക്കുമെന്ന് കേന്ദ്രം


സ്റ്റേറ്റ് റിസോഴ്സ് സെന്ററിന്റെ നേതൃത്വത്തിലുള്ള എസ്.ആര്.സി കമ്മ്യൂണിറ്റി കോളേജ് 2022 ജൂലൈ സെഷനില് ആരംഭിക്കുന്ന ഡിപ്ലോമ ഇന് എയര്‍പോര്‍ട്ട് മാനേജ്മെന്റെ് പ്രോഗ്രാമിലേക്ക് അപേക്ഷ ക്ഷണിച്ചു. നാഷണല് സ്‌കില് ഡവലപ്മെന്റ് കോര്‍പ്പറേഷന് അംഗീകാരമുള്ള പ്രോഗ്രാമിന് ബിരുദമോ തത്തുല്യ യോഗ്യതയോ ഉള്ളവര്‍ക്ക് അപേക്ഷിക്കാം. അംഗീകൃത പഠനകേന്ദ്രങ്ങളുടെ സഹായത്തോടെ നടത്തപ്പെടുന്ന പ്രോഗ്രാമിന്റെ കാലാവധി ഒരുവര്‍ഷമാണ്. പ്രോഗ്രാമില് മികവ് പുലര്‍ത്തുന്നവര്‍ക്ക് തൊഴില് ഉറപ്പുവരുത്തുന്നതിനുള്ള സേവനങ്ങളും എയര്‍പോര്‍ട്ട് മാനേജ്മെന്റെ് രംഗത്തുള്ള ഏജന്‍സികളുടെ സഹകരണത്തോടെ നടത്തും.\nഅപേക്ഷയും വിശദവിവരങ്ങളും അടങ്ങിയ പ്രോസ്പെക്ടസ് എസ്.ആര്.സി ഓഫീസില് നിന്നും അംഗീകൃത പഠനകേന്ദ്രങ്ങളില് നിന്നും ലഭ്യമാണ്. കോഴ്സ് സംബന്ധിച്ച വിശദാംശങ്ങള് www.srccc.in എന്ന വെബ്സൈറ്റില് ലഭിക്കും. അപേക്ഷ സ്വീകരിക്കുന്ന അവസാന തീയതി ജൂണ് 30. ബന്ധപ്പെടേണ്ട വിലാസം: ഡയറക്ടര്, സ്റ്റേറ്റ് റിസോഴ്സ് സെന്റര്, നന്ദാവനം, വികാസ്ഭവന്. പി.ഒ, തിരുവനന്തപുരം-695 033 ഫോണ്: 0471 2325101, ഇ-മെയില്: keralasrc@gmail.com. അംഗീകൃത പഠനകേന്ദ്രം: തിരുവനന്തപുരം-9846 033 001.


ജോജുവിനെ തൊട്ടാല് തിരിച്ചടിക്കാന് കച്ചകെട്ടി ഡി.വൈ.എഫ്.ഐ - Leading Online News Websites In America | nerkazhcha.com\nHomeNewsKeralaജോജുവിനെ തൊട്ടാല് തിരിച്ചടിക്കാന് കച്ചകെട്ടി ഡി.വൈ.എഫ്.ഐ\nജോജുവിനെ തൊട്ടാല് തിരിച്ചടിക്കാന് കച്ചകെട്ടി ഡി.വൈ.എഫ്.ഐ\nതിരുവനന്തപുരം: നടന് ജോജുവിനെ തടഞ്ഞാല് കൈയുംകെട്ടി നോക്കിനില്‍ക്കില്ലെന്ന് ഡി.വൈ.എഫ്.ഐ വ്യക്തമാക്കിയിരിക്കുന്നു. തൃശൂര് ജില്ലാ സെക്രട്ടറി പി.ബി അനൂപാണ് ഈ തിരുമാനം വെളിപ്പെടുത്തിയത്. സംസ്ഥാന നേത്യത്വത്തിന്റെ നിര്‍ദ്ദേശത്തെ തുടര്‍ന്നാണ് ഇത്തരമൊരു നിലപാട് ഡി.വൈ.എഫ്.ഐ തൃശൂര് ജില്ലാ കമ്മറ്റി സ്വീകരിച്ചിരിക്കുന്നത്. നേരത്തെ ഡി.വൈ.എഫ്.ഐ അഖിലേന്ത്യാ പ്രസിഡന്റ് എ.എ റഹീമും ജോജു ജോര്‍ജിന് പിന്തുണ പ്രഖ്യാപിച്ച് രംഗത്തു വന്നിരുന്നു.\nഒരു കാലത്ത് കരുണാകരന്റെ തട്ടകമായ മാളയില് നിലവില് ശക്തമായ സംഘടനാ സംവിധാനം ഡി.വൈ.എഫ്.ഐക്കുണ്ട്. ഈ സാഹചര്യത്തില് ഇനി ജോജുവിനെതിരെ ഏതെങ്കിലും തരത്തിലുള്ള പ്രതിഷേധം കോണ്‍ഗ്രസ്സ് നടത്തിയാല് അടി പൊട്ടുമെന്നാണ് ഇന്റലിജന്‍സും മുന്നറിയിപ്പു നല്‍കിയിരിക്കുന്നത്. ജോജുവിനെ മാളയില് കാലുകുത്താന് അനുവദിക്കില്ലെന്ന യൂത്ത് കോണ്‍ഗ്രസ് വിലക്ക് ഇപ്പോഴും നിലവിലുണ്ട്. ഇതിനെതിരെയാണ് ഡിവൈഎഫ്‌ഐയും നിലപാട് കടുപ്പിച്ചിരിക്കുന്നത്.\nപ്രതികരിക്കാനുള്ള അവകാശം മൗലികവകാശമാണെന്നും വഴിതടയല് സമരത്തോട് പ്രതികരിച്ചുവെന്നതിന്റെ പേരില് ജോജുവിനെ സ്വന്തം നാട്ടില് കാലുകുത്താന് അനുവദിക്കില്ലെന്ന നിലപാട് അംഗീകരിക്കാന് കഴിയില്ലന്നുമാണ് ഡി.വൈ.എഫ്.ഐ വ്യക്തമാക്കിയിരിക്കുന്നത്.\nഈ സാഹചര്യത്തില് ജോജുവിന്റെ കുടുംബത്തിന്റെ ജീവനും സ്വത്തിനും ഡിവൈഎഫ്‌ഐ പ്രവര്‍ത്തകര് സംരക്ഷണം നല്‍കുമെന്നാണ് സംഘടനാ നേതൃത്വം പ്രഖ്യാപിച്ചിരിക്കുന്നത്. ഇതു സംബന്ധമായ നിര്‍ദ്ദേശം കീഴ് ഘടകങ്ങള്‍ക്കും ഡി.വൈ.എഫ്.ഐ നേതൃത്വം കൈമാറിയിട്ടുണ്ട്.\nഅതായത് ഇനി ജോജുവിനെ എങ്ങാന് തൊട്ടാല് കളി മാറുമെന്ന് വ്യക്തം. അതേസമയം ജോജുവിന്റെ വാഹനം തല്ലിതകര്‍ത്ത സംഭവത്തില് പൊലീസും നടപടി കടുപ്പിച്ചിട്ടുണ്ട്. കെ.പി.സി.സി നേതൃത്വത്തെ വെട്ടിലാക്കുന്ന നീക്കമാണിത്. പുതുതായി അധികാരമേറ്റ കോണ്‍ഗ്രസ്സ് ഭാരവാഹികളുടെ നേതൃത്വത്തില് നടന്ന സമരമാണിപ്പോള് യു.ഡി.എഫിനു തന്നെ തിരിച്ചടിയായിരിക്കുന്നത്.\nPrevious articleസിനിമാ തിയേറ്ററില് പോകാന് ഒരു ഡോസ് വാക്‌സിന് മതി; ഇളവുകള് ഇങ്ങനെ\nNext article15 മാസങ്ങള്‍ക്ക് ശേഷം സ്വപ്ന സുരേഷ് നാളെ ജയിലില് നിന്നിറങ്ങും


Asianet News - റാഫേല് നദാല് എന്ന ടെന്നീസ് വിസ്മയം\nHome Sports feature റാഫേല് നദാല് എന്ന ടെന്നീസ് വിസ്മയം\nറാഫേല് നദാല് എന്ന ടെന്നീസ് വിസ്മയം\nLast Updated on Monday, 23 September 2013 17:18\nPublished on Tuesday, 10 September 2013 10:39\nജി ആര് അനുരാജ്\n1981ല് ഇതിഹാസ താരം ബോണ് ബോര്‍ഗ് ആറാം ഫ്രഞ്ച് ഓപ്പണ് നേടുമ്പോള് ആ നേട്ടം ആരും മറികടക്കില്ലന്നായിരുന്നു കളി എഴുത്തുകാരും വിദഗ്ദ്ധരും ഒരേ ശബ്ദത്തില് പറഞ്ഞത്. അതിന് കാരണവുമുണ്ട്, സാധാരണ കോര്‍ട്ടുകളിലും പുല്‍ക്കോര്‍ട്ടുകളിലും തിളങ്ങുന്ന ഇതിഹാസതാരങ്ങള്‍ക്ക് കളിമണ് കോര്‍ട്ട് ബാലികേറാ മലയാണ്. കട്ടിയേറിയ കളിമണ് പ്രതലത്തില് തിളങ്ങണമെങ്കില് പ്രതിഭയ്ക്കൊപ്പം കരുത്തും വേഗതയും വേണം. അതിന് ഇപ്പുറം ജിമ്മി കോണേഴ്സ്, പീറ്റ് സാംപ്രസ്, ആന്ദ്രേ അഗാസി, റോജര് ഫെഡറര് എന്നിവരൊക്കെ ടെന്നീസില് കളംവാണെങ്കിലും പാരിസിലെ കളിമണ് കോര്‍ട്ടുകളില് അവര്‍ക്കെല്ലാം കാലിടറി. റോളണ്ട് ഗാരോസില് ബോര്‍ഗ് ആറാം ചരിത്രമെഴുതിയതിനും അഞ്ചുവര്‍ഷം ഇപ്പുറത്തായിരുന്നു റാഫേല് നദാല് പെരേരയുടെ ജനനം. ബോര്‍ഗിന്റെ കഥ പറയുന്നതിന്റെ ഇടയില് എന്തിനാണ് നദാല് വന്നത് എന്നല്ലേ? 2005 മുതല് 2013 വരെയുള്ള ഒമ്പതു സീസണുകള്‍ക്കിടയില് 2009ല് മാത്രമാണ് നദാലിന് ഫ്രഞ്ച് ഓപ്പണ് കിട്ടായതായത്. അതായത് എട്ടുതവണയും നദാല് റോളണ്ട് ഗാരോസില് രാജാവായി. അപ്പോള് അന്നത്തെ വിലയിരുത്തലുകള് അപ്രസക്തമായില്ലേ? അതാണ് ടെന്നീസില് നദാല് എന്ന വിസ്മയം.\nബിസിനസുകാരനായ അച്ഛന്റെ മകനായി ജയിച്ച നദാല് കുഞ്ഞുനാള് മുതല് കോര്‍ട്ടിലിറങ്ങി. അമ്മാവന് ടോണിയാണ് നദാലിനെ ടെന്നീസിലേക്ക് ആനയിച്ചത്. അതും നാലാം വയസില്. കളിയുടെ ബാലപാഠങ്ങള് പകര്‍ന്നു നല്‍കിയ അമ്മാവന് മാതാപിതാക്കളേക്കാള് ഏറെ സമയം കുഞ്ഞു നദാലിനൊപ്പം ചെലവഴിച്ചു. എന്തിലും ഏതിലും ടെന്നീസ് മാത്രമായിരുന്നു നദാലിന് അമ്മാവന് നല്‍കിയത്. 2002ല് വിംബിള്‍ഡണ് ജൂനിയര് വിഭാഗം സെമിയില് എത്തുന്നതുവരെ അമ്മാവന് നദാലിനൊപ്പം തന്നെയുണ്ടായിരുന്നു. പ്രൊഫഷണല് ടെന്നീസ് താരമായി നദാല് മാറുമ്പോഴും പരിശീലകനായി അമ്മാവന് തന്നെയായിരുന്നു ഒപ്പമുണ്ടായിരുന്നത്. 2005ല് റോളണ്ട് ഗാരോസില് ഫ്രഞ്ച് ഓപ്പണ് ഉയര്‍ത്തിയതോടെയാണ് ടെന്നീസില് സ്പാനിഷ് വിപ്ലവകാവ്യം രചിച്ച് നദാല് അരങ്ങേറുന്നത്. നദാലിന്റെ ദേശമായ മയ്യോര്‍ക്കയില് നിന്ന് മറ്റൊരു ടെന്നീസ് താരം വര്‍ഷങ്ങള്‍ക്ക് മുമ്പ് രംഗത്തുണ്ടായിരുന്നു, സാംപ്രസും അഗാസിയും തിളങ്ങിനിന്ന കാലത്ത് അവര്‍ക്കൊപ്പം കളിച്ചിരുന്ന കാര്‍ലോസ് മോയ എന്ന താരം. എന്നാല് അധികം നേട്ടങ്ങളൊന്നും കൈവരിക്കാനാകാതെ മോയയുടെ കരിയര് അവസാനിച്ചു. എന്നാല് മയ്യോര്‍ക്ക ദേശത്തിന്റെ പെരുമ ടെന്നീസിന്റെ ലോകനെറുകയില് കുറിക്കാന് നദാല് അവതരിച്ചു.\nഅമ്മാവന് കളി പഠിപ്പിച്ചെങ്കിലും ഒരു പ്രൊഫഷണല് പ്ളെയര് ഒന്നുമല്ലായിരുന്നു. മറ്റൊരു അമ്മാവനായ മിഗുവേല് ഏഞ്ചല് നദാല് സ്പാനിഷ് ദേശീയ ഫുട്ബോള് ടീം അംഗമായിരുന്നു എന്നതായിരുന്നു നദാല് കുടുംബത്തിന്റെ കായികപാരമ്പര്യം. ബാഴ്സലോണയിലും മയ്യോര്‍ക്കയിലും കളിച്ച മിഗുവേല് മൂന്നു ലോകകപ്പുകളിലും സ്പെയിനിനെ പ്രതിനിധീകരിച്ചു. മിഗുവേലിന്റെ കായികപാരമ്പര്യമാണ് റാഫ എന്ന ഇരട്ടപ്പേരില് അറിയപ്പെടുന്ന നദാല് പേറുന്നത്. 2005 മുതല് 2008 വരെ ഫ്രഞ്ച് ഓപ്പണ് കിരീടം നേടിയ നദാലിന് പക്ഷെ മറ്റു കിരീടങ്ങള് വരുതിയില് വന്നില്ല. 2006ലും 2007ലും വിംബിള്‍ഡണ് ഫൈനല് കളിച്ചുകൊണ്ട് നദാല് നയം വ്യക്തമാക്കിത്തുടങ്ങി. അക്കാലത്ത് ടെന്നീസ് ലോകം അടക്കിഭരിച്ച റോജര് ഫെഡറര് എന്ന സ്വിസ് വിസ്മയം പതുക്കെ നദാലിന് മുന്നില് കളി മറക്കുന്ന കാഴ്ചയാണ് കണ്ടത്. 2008ല് ഫ്രഞ്ച് ഓപ്പണിനൊപ്പം വിംബിള്‍ഡണും 2009ല് ഓസ്ട്രേലിയന് ഓപ്പണും നദാല് സ്വന്തമാക്കി. എന്നാല് 2009ല് ഏറ്റവും പ്രിയപ്പെട്ട ഫ്രഞ്ച് ഓപ്പണില് മൂന്നാം റൗണ്ടില് കാലിടറി.\nഎന്നാല് തൊട്ടടുത്ത വര്‍ഷം ഫ്രഞ്ച് ഓപ്പണും വിംബിള്‍ഡണും യു എസ് ഓപ്പണും നേടി നദാല് അപ്രമാദിത്വം ഉറപ്പിച്ചു. അപ്പോഴേക്കും ഫെഡറര് മങ്ങിത്തുടങ്ങുകയും നൊവാക് ദ്യോക്കോവിച്ച് ആന്‍ഡി മുറെ എന്നിവര് മുഖ്യധാരയിലേക്ക് എത്തിയിരുന്നു. 2010 മുതല് ഇങ്ങോട്ട് രണ്ടുതവണ മാത്രമാണ് ഫെഡറര് ഗ്രാന് സ്ലാം കിരീടം നേടിയിട്ടുള്ളത്. 2010ലെ ഓസ്ട്രേലിയന് ഓപ്പണും 2012ലെ വിംബിള്‍ഡണും നേടിയ ഫെഡറര്‍ക്ക് 2011, 2013 വര്‍ഷങ്ങള് ഗ്രാന്‍സ്ലാം കിട്ടാക്കനിയായി മാറി. ഫെഡററുടെ വീഴ്ച ശരിക്കും മുതലാക്കിയത് ദ്യോക്കോവിച്ചാണ്. 2011 മുതല് 2013 വരെ അഞ്ചു ഗ്രാന്‍സ്ലാം കിരീടങ്ങളാണ് ദ്യോക്കോവിച്ച് സ്വന്തമാക്കിയത്. എന്നാല് ഇടയ്ക്കിടെ പരിക്ക് വില്ലനായെങ്കിലും സ്ഥിരതയാര്‍ന്ന പ്രകടനങ്ങളുമായി നദാല് കളി തുടര്‍ന്നു. കാല്‍മുട്ടിലെ ശസ്ത്രക്രിയയെത്തുടര്‍ന്ന് കഴിഞ്ഞവര്‍ഷത്തെ യു എസ് ഓപ്പണും ഈ വര്‍ഷത്തെ ഓസ്ട്രേലിയന് ഓപ്പണും നദാലിന് നഷ്ടമായി. എന്നാല് ആറുമാസത്തോളം വിട്ടുനിന്ന ശേഷം തിരിച്ചെത്തിയ നദാലിന് മൂര്‍ച്ച ഒട്ടും കുറവുണ്ടായിരുന്നില്ല. മടങ്ങിവരവില് ബ്രസീലിയന് ഓപ്പണ് നേടിയ നദാല് ഇന്ത്യന് വെല്‍സില് ഫെഡററെ കീഴടക്കിയാണ് കിരീടം നേടിയത്. പിന്നീട് ഫ്രഞ്ച് ഓപ്പണില് നദാലിന്റെ ഗ്രാന്‍സ്ലാം ജൈത്രയാത്ര പുനഃരാരംഭിച്ചു. സെമിയില് മാരത്തോണ് മല്‍സരത്തില് ദ്യോക്കോവിച്ചിനെ മറികടന്ന നദാല് ഫൈനലില് ഡേവിഡ് ഫെററെയാണ് കീഴടക്കിയത്. സെമിയില് ആദ്യ രണ്ടു സെറ്റുകളും നഷ്ടമായശേഷം മൂന്നു സെറ്റുകള് നേടി തിരിച്ചുവന്ന നദാലിന്റെ പോരാട്ടവീര്യം ഏറെ പ്രശംസിക്കപ്പെട്ടിരുന്നു.\nഎന്നാല് വിംബിള്‍ഡണിലെ ആദ്യ റൗണ്ടില് പുറത്തായത് നദാലിനെയും ആരാധകരെയും നിരാശരാക്കി. യു എസ് ഓപ്പണില് നദാലിന്റെ മറ്റൊരു മുഖമാണ് കാണാനായത്. ഒടുവില് ദ്യോക്കോവിച്ചിനെ തറപറ്റിച്ച് കിരീടവും നേടി. നാലു സെറ്റു നീണ്ടുനിന്ന പോരാട്ടത്തില് രണ്ടാം സെറ്റില് മാത്രമാണ് നദാല് മങ്ങിപ്പോയത്. എന്നാല് പൊതുവെ വിലയിരുത്തിയാല് ഏറെക്കുറെ ആധിപത്യത്തോടെയുള്ള വിജയം തന്നെയാണ് നദാല് ഫ്ലെഷിംഗ് മെഡോസില് നദാല് കൈവരിച്ചത്. പതിമൂന്നാം ഗ്രാന്‍സ്ലാം കിരീടം എന്ന നേട്ടം കൈവരിച്ച നദാലിന്റെ രണ്ടാം യു എസ് ഓപ്പണ് കിരീടമായിരുന്നു ഇത്. എട്ടുതവണ ഫ്രഞ്ച് ഓപ്പണും രണ്ടുതവണ വിംബിള്‍ഡണും ഒരു തവണ ഓസ്ട്രേലിയന് ഓപ്പണ് കിരീടവും സ്വന്തമാക്കിയ നദാലിന് മുന്നില് ഇനിയും കിരീടങ്ങള് ഏറെ കാത്തിരിക്കുകയാണ്. കളിയില് തീരെ നിറംമങ്ങിയ ഫെഡററുടെ 18 ഗ്രാന്‍സ്ലാം എന്ന നേട്ടം തന്നെയാകും നദാലിന് മുന്നില് ആത്യന്തികമായി ഉണ്ടാകുക. ഇപ്പോഴത്തെ മികവ് മൂന്നു-നാല് വര്‍ഷം തുടര്‍ന്നെങ്കില് മാത്രമെ ആ നേട്ടം നദാലിന് സ്വന്തമാക്കാനാകു. ഏതായാലും ആരാധകര് കാത്തിരിക്കുകയാണ്, റാഫ കൂടുതല് ഉയരങ്ങളിലെത്തുന്നത് കാണാന്...


‘കുറേ എണ്ണം കുരച്ചുകൊണ്ടേ ഇരിക്കും. ഫിറോസിന്റെ കാറും വീടുമാണോ നിങ്ങളെ അസ്വസ്ഥമാക്കുന്നത്?’ – ഒമര് ലുലു – GoldKerala.com\n‘കുറേ എണ്ണം കുരച്ചുകൊണ്ടേ ഇരിക്കും. ഫിറോസിന്റെ കാറും വീടുമാണോ നിങ്ങളെ അസ്വസ്ഥമാക്കുന്നത്?’ – ഒമര് ലുലു\nഅമ്മയുടെ കരള്‍മാറ്റ ചികിത്സയ്ക്ക് സോഷ്യല് മീഡിയ വഴി സഹായ അഭ്യര്‍ത്ഥന നടത്തിയതിനെ തുടര്‍ന്ന് വര്‍ഷ എന്ന യുവതിക്ക് വലിയ ഒരു തുക ലഭിച്ചിരുന്നു. ഈ ലഭിച്ച തുകയുടെ പങ്ക് ആവശ്യപ്പെട്ട് ഫേസ്ബുക്ക് ചാരിറ്റി പ്രവര്‍ത്തകര് ഭീഷണിപ്പെടുത്തുന്നുവെന്ന് ചൂണ്ടിക്കാട്ടി വര്‍ഷ നല്‍കിയ പരാതിയില്4പേര്‍ക്ക് എതിരെ പോലീസ് കേസെടുത്തിരിക്കുകയാണ്.\nഫേസ്ബുക്കിലെ ചാരിറ്റി പ്രവര്‍ത്തനത്തിലൂടെ ശ്രദ്ധേയരായ ഫിറോസ് കുന്നംമ്പറമ്പില്, സാജന് കേച്ചേരി, ഇവരുടെ സഹായികളായ സലാം, ഷാഹിദ് എന്നിവര്‍ക്ക് എതിരെയാണ് ചേരാനല്ലൂര് പോലീസ് കേസ് എടുത്തത്. വര്‍ഷയുടെ കരളാണ് അമ്മയ്ക്കായി പകുത്തു നല്‍കിയത്. ശസ്ത്രക്രിയ കഴിഞ്ഞ് 15 ദിവസംപോലും തികയുന്നതിന് മുമ്പ് ഭീഷണി എത്തുകയായിരുന്നു. അമ്മയുടെ ശസ്ത്രക്രിയ കഴിഞ്ഞെങ്കിലും മൂന്ന് മാസംകൂടി തുടര്‍ചികിത്സ ആവശ്യമുണ്ട്. ഇതിനു വേണ്ടിവരുന്ന തുക കൂടി കരുതി വെക്കേണ്ടതുണ്ടെന്നും, അതിനു ശേഷം ബാക്കി തുകയുടെ കാര്യത്തില് തീരുമാനം എടുക്കുമെന്നുമാണ് വര്‍ഷ ഫേസ്ബുക്ക് ലൈവിലൂടെ പറഞ്ഞത്.\nഫിറോസിന് ഫേസ്ബുക്കിലൂടെ പിന്തുണ അറിയിച്ചുകൊണ്ട് ഇപ്പോള് സംവിധായകന് ഒമര് ലുലു രംഗത്ത് എത്തിയിരിക്കുകയാണ്. ഫിറോസിനോട് പ്രവര്‍ത്തനം തുടരാനും, ഒരാള്‍ക്കും ഉപകാരം ചെയ്യാത്ത മറ്റുള്ളവരുടെ കുറ്റവും കുറവുകളും മാത്രം കണ്ടുപിടിക്കാന് ഇരിക്കുന്ന കുറേ എണ്ണം കുരച്ചുകൊണ്ടേ ഇരിക്കുമെന്നുമാണ് ഒമര് ലുലു തന്റെ ഫേസ്ബുക്ക് കുറിപ്പില് പറയുന്നത്.\nഒമര് ലുലുവിന്റെ കുറിപ്പ് ഇങ്ങനെ :\n‘ഫിറോസ്, നിങ്ങള് പ്രവര്‍ത്തനം തുടരുക. ഒരാള്‍ക്കും ഉപകാരം ചെയ്യാതെ, മറ്റുള്ളവരുടെ കുറ്റവും കുറവുകളും മാത്രം കണ്ടുപിടിക്കാന് ഇരിക്കുന്ന കുറേ എണ്ണം കുരച്ചുകൊണ്ടേ ഇരിക്കും. എന്റെ അറിവില് തന്നെ, എന്തു ചെയ്യണം എന്ന് അറിയാതെ പകച്ചുനിന്ന2കുടുംബങ്ങള് ഫിറോസിന്റെ ഇടപെടല് മൂലം അസുഖമെല്ലാം ഭേദമായി ഇന്ന് സന്തോഷമായി ഇരിക്കുന്നു. ഇനി ഫിറോസിന്റെ കാറും 3000 ചതുരശ്ര അടി വീടുമാണ് നിങ്ങളെ അസ്വസ്ഥരാക്കുന്നതെങ്കിര് നിങ്ങളോട് സംസാരിച്ചിട്ട് കാര്യമില്ല.


എന്‍ഫീല്‍ഡ് തണ്ടര്‍ബേഡ് 'ഫ്യൂഡല് തെമ്മാടി'- royal enfield 500 thunderbird image 002030 - Drivespark Malayalam Thought for the day\nSocialize your content with Facebook Discover new content with your friends.Social Reader keeps track of your favorite Drivespark content (text, photos & videos) on your Facebook Timeline.\tഎന്‍ഫീല്‍ഡ് തണ്ടര്‍ബേഡ് 'ഫ്യൂഡല് തെമ്മാടി'Posted by: Santheep\nPublished: Friday, October 26, 2012, 17:38 [IST]\nജന്മി കാലഘട്ടം പോയിമറഞ്ഞെങ്കിലും റോയല് എന്‍ഫീല്‍ഡ് എന്ന 'ഫ്യൂഡല് തെമ്മാടി'യുടെ ആധിപത്യം ഇന്ത്യയില് അവസാനിച്ചിട്ടില്ല. നിരത്തുകളില് മുണ്ട് മടക്കിക്കുത്തി (ഉത്തരേന്ത്യയിലാണെങ്കില് ദേശി സ്റ്റൈലില് പിന്നിലെടുത്തു കുത്തിയ ദോത്തി) സണ്‍ഗ്ലാസ് വെച്ച് റോയല് എന്‍ഫീല്‍ഡ് ഓടിക്കുന്നവരെ കാണാം. എന്‍ഫീല്‍ഡില് കയറിയാല് ആരും പ്രതാപിയായി മാറുന്നു. ഉള്ളിലെ ഫ്യൂഡല് ആറാം തമ്പുരാന് സടകു‍ടഞ്ഞ് പുറത്ത് വരുന്നു.\nഇങ്ങനെയുള്ള ആറാം തമ്പുരാന്മാരെ സന്തോഷത്തിലാറാടിച്ചുകൊണ്ടാണ് റോയല് എന്‍ഫീല്‍ഡിന്‍റെ തണ്ടര്‍ബേഡ് 500 ഈയിടെ നിരത്തിലിറങ്ങിയത്. ഏതൊരു എന്‍ഫീല്‍ഡ് ബൈക്കുനുമുള്ളതു പോലെ ആരും കിടുങ്ങിപ്പോകുന്ന പൗരുഷം ഈ വാഹനത്തിനും സ്വന്തം. പക്ഷെ, ചോദ്യം ഇതാണ്: വ്യത്യസ്തമായ എന്താണ് തണ്ടര്‍ബേഡ് ശരീരത്തില് പേറുന്നത്? അതായത് ഇമ്മാതിരിയൊന്ന് ഇനി എടുക്കാനില്ല എന്ന് തണ്ടര്‍ബേഡിനെ നോക്കി അഭിപ്രായപ്പെടാന് നിങ്ങള്‍ക്ക് സാധിക്കുന്നുണ്ടോ?\nഞങ്ങള്‍ക്ക് തണ്ടര്‍ബേഡിന്‍റെ ചില കിടുക്കന് ചിത്രങ്ങള് ലഭിച്ചിട്ടുണ്ട്. അവയാണ് താഴെ. ചോദ്യങ്ങള്‍ക്കുള്ള മറുപടി നിങ്ങള് തന്നെ കണ്ടെത്തുക. റോയല് എന്‍ഫീല്‍ഡ് തണ്ടര്‍ബേഡ് 500 1/8 ഇന്‍സ്ട്രുമെന്‍റ് ക്ലസ്റ്ററിന്‍റെ കോസ്-അപ് ഷോട്ട്. ഡിജിറ്റല്-അനലോഗ് ഗേജുകള് പേറുന്നു. ഡ്യുവല് ട്രിപ് മീറ്ററും ക്ലോക്കും, ഡിജിറ്റല് ഫ്യുവല് ലെവല് ഇന്‍ഡിക്കേറ്റര്, മാല്‍ഫങ്ഷന് ഇന്‍ഡിക്കേറ്റര് ലാമ്പ് തുടങ്ങിയവ കാണാം. റോയല് എന്‍ഫീല്‍ഡ് തണ്ടര്‍ബേഡ് 500 2/8 മൂന്ന് നിറങ്ങളില് തണ്ടര്‍ബേഡ് വരുന്നു. സ്റ്റോണ് ബ്ലാക്, ഫ്ലിക്കര് ബ്ലാക്, ട്വിലൈറ്റ് എന്നിവയാണത്. റോയല് എന്‍ഫീല്‍ഡ് തണ്ടര്‍ബേഡ് 500 3/8 ഹെഡ്‍ലാമ്പിനകത്ത് ഒരു എല്‍ഇഡി വളയം സ്ഥാപിച്ചിട്ടുണ്ട്. വെള്ളിവെളിച്ചം പകരുന്ന പ്രൊജക്ടര് ഹെഡ്‍ലാമ്പിന് ചുറ്റുമായിട്ടാണ് എല്‍ഇഡി വളയമുള്ളത്. റോയല് എന്‍ഫീല്‍ഡ് തണ്ടര്‍ബേഡ് 500 4/8 യാത്രാസൗഹൃദം പുലര്‍ത്തുന്ന സീറ്റുകളാണ് തണ്ടര്‍ബേഡിന്‍റേത്. പില്യണ് സീറ്റ് എടുത്തുമാറ്റാവുന്ന തരത്തിലാണ് ക്രമീകരിച്ചിരിക്കുന്നത്. യാത്രകളില് ലഗ്ഗേജ് സൂക്ഷിക്കാന് ഇത് സൗകര്യം തരുന്നു. റോയല് എന്‍ഫീല്‍ഡ് തണ്ടര്‍ബേഡ് 500 5/8 ഉയര്‍ന്ന സുരക്ഷാ മാനദണ്ഡങ്ങളാണ് വാഹനത്തില് കമ്പനി പാലിച്ചിരിക്കുന്നത്. ഇഗ്നീഷ്യന് ലോക്ക് സെന്‍ട്രല് സ്റ്റിയറിംഗ് ലോക്ക് ആയും പ്രവര്‍ത്തിക്കുന്നു. റോയല് എന്‍ഫീല്‍ഡ് തണ്ടര്‍ബേഡ് 500 6/8 20 ലിറ്റര് ഇന്ധനം പേറാന് തണ്ടര്‍ബേഡിന് സാധിക്കും. ഫുള് ടാങ്കടിച്ചാല് 500 കിലോമീറ്റര് ദൂരം വരെ പോകാം. റോയല് എന്‍ഫീല്‍ഡ് തണ്ടര്‍ബേഡ് 500 7/8 കരുത്തനായ 500 സിസിയുടെ എന്‍ജിനാണ് തണ്ടര്‍ബേഡിന്‍റെ ഹൃദയം. 27.2 കുതിരകളുടെ ശേഷി (@ 5250rpm )ഈ എന്‍ജിന് പേറുന്നു. 4000 ആര്‍പിഎമ്മില് 41.3 എന്‍എം ചക്രവീര്യം എന്‍ജിന് പകരും.5സ്പീഡ് ഗിയര്‍ബോക്സാണ് എന്‍ജിനുള്ളത്. കിക്ക് സ്റ്റാര്‍ട്ട് ഓപ്ഷനും ഇലക്ട്രിക് സ്റ്റാര്‍ട് ഓപ്ഷനും വാഹനത്തിനുണ്ട്. മുംബൈയില് ഓണ്‍റോഡ് വില 1,82,571 രൂപയാണ്. You might like 8/85സീരീസിന്‍റെ പുതിയ മുഖം അവതരിച്ചു പോഷെ 918 സ്പൈഡര് ചിത്രങ്ങള്, വിശദാംശങ്ങള് ഇനിയും കെട്ടടങ്ങാത്ത ഡിബിആര്1 വീറ് ട്വിസി റേസ് ട്രാക്കിനെ കിടിലം കൊള്ളിച്ചപ്പോള് സുസൂക്കയില് സംഭവിച്ചതെന്ത്? ചൈനക്കാരന് സ്വന്തം മസെരാട്ടി തല്ലിപ്പൊളിച്ചു ഗ്രാന് ടൂറിസ്മോ6ട്രെയിലര് ജോഹന് മേസ്തിരിയുടെ കാര് 'ഒടിക്കല്' + See more prev next Show Thumbnail Topics: royal enfield, motorcycle, റോയല് എന്‍ഫീല്‍ഡ്, മോട്ടോര്‍സൈക്കിള്\nEnglish summaryWe take an up close look at the 360 degree unique design language of the Thunderbird 500. Share This Story\nRelated Articlesബുള്ളറ്റില് സായിപ്പ് വീണ്ടും പണിഞ്ഞപ്പോള്250സിസി കഫെ റേസറുമായി എന്‍ഫീല്‍ഡ്ലോകയുദ്ധം തീര്‍ത്ത ക്രൂരസൗന്ദര്യങ്ങള്‍യുദ്ധമുഖങ്ങളിലെ ഇരുമ്പുകുതിരകള് October 26, 2012 ലെ വാര്‍ത്തകള്


എറണാകുളം ജില്ലയില് പ്രതീക്ഷിച്ചതിനേക്കാള് ഫലപ്രദമായി കൊവിഡ് വ്യാപനം തടയാന് സാധിച്ചു ; മന്ത്രി പി രാജീവ് – Kairali News | Kairali News Live l Latest Malayalam News\nഎറണാകുളം ജില്ലയില് പ്രതീക്ഷിച്ചതിനേക്കാള് കുറഞ്ഞ നിരക്കില് കൊവിഡ് വ്യാപനം തടയാന് സാധിച്ചിട്ടുണ്ടെന്ന് വ്യവസായ വകുപ്പ് മന്ത്രി പി രാജീവ്. നിലവില് ടെസ്റ്റ് പോസിറ്റീവ് റേറ്റ് ഒരു പഞ്ചായത്തില് മാത്രമാണ് 50 ശതമാനത്തിനു മുകളില് ഉള്ളത്. ഇവിടെ മൊബൈല് ടെസ്റ്റിംഗ് സംവിധാനം ഏര്‍പ്പെടുത്തുമെന്നും മന്ത്രി പറഞ്ഞു. ജില്ലയിലെ കൊവിഡ് പ്രതിരോധ അവലോകന യോഗത്തിന് ശേഷം സംസാരിക്കുകയായിരുന്നു മന്ത്രി.\nലോക്ഡൗണ് നിയന്ത്രണങ്ങള് കൊവിഡ് വ്യാപന നിരക്ക് കുറയ്ക്കുന്നതിന് സാധിച്ചിട്ടുണ്ട്. നിലവില് 25% മുകളില് ടെസ്റ്റ് പോസിറ്റിവിറ്റി നിരക്കുള്ള പഞ്ചായത്തുകളില് ഭാവിയിലും നിയന്ത്രണം തുടരും. ഒരു ഘട്ടത്തില് 35% വരെ ടി പി ആര് ഉയര്‍ന്നിട്ടുണ്ട്. അത് 24% കുറയ്ക്കാന് സാധിച്ചിട്ടുണ്ട്. 10 % ആക്കി കുറയ്ക്കുന്നതിനുള്ള ശ്രമമാണ് നടത്തിവരുന്നതെന്നും മന്ത്രി പറഞ്ഞു.\nകൊവിഡ് വ്യാപന നിരക്ക് പോലെ മരണനിരക്ക് കുറയ്ക്കുന്നതിനും ജില്ലയില് സാധിച്ചിട്ടുണ്ട്. 0.2 ശതമാനമാണ് ജില്ലയിലെ മരണനിരക്ക്. ഭൂരിപക്ഷം പഞ്ചായത്തുകളിലും പ്രാഥമിക ചികിത്സാ കേന്ദ്രങ്ങളും എഫ്എല്‍ടിസിയും സിഎഫ്എല്‍സികളും സജ്ജമാണ്. ഓക്‌സിജന് ബെഡ്ഡുകള്, വെന്റിലേറ്റര് ബെഡ്ഡുകള്, ഐസിയു എന്നിവ ആവശ്യത്തിന് ഒരുക്കിയിട്ടുണ്ട്. കണ്‍ട്രോള് റൂമുകളും നല്ലരീതിയില് പ്രവര്‍ത്തിക്കുന്നുണ്ട്. സംസ്ഥാന സര്‍ക്കാര് കോവിഡ് പ്രതിരോധത്തില് സ്വീകരിച്ച സമീപനങ്ങള് മികച്ച രീതിയില് നടപ്പിലാക്കാന് ജില്ലാ ഭരണകൂടത്തിന് സാധിച്ചിട്ടുണ്ടെന്നും മന്ത്രി കൂട്ടിച്ചേര്‍ത്തു.\nകലൂര് മെട്രോ സ്റ്റേഷന് ഐസി 4ല് വച്ച് നടന്ന അവലോകന യോഗത്തില് ജില്ലാ കളക്ടര് എസ് സുഹാസ്, ഡി എം ഒ ഡോ. എന്.കെ. കുട്ടപ്പന്, ദേശീയ ആരോഗ്യദൗത്യം ജില്ലാ പ്രോഗ്രാം മാനേജര് ഡോ മാത്യൂസ് നമ്പേലി, അഡീഷണല് ഡിഎംഒ ഡോ.എസ് ശ്രീദേവി തുടങ്ങിയവര് പങ്കെടുത്തു.\nTags: coronacorona virusCovidCovid 19Covid19Dont MissErnakulamFeaturedkalamasserryKERALAkerala newskochiLatestMinisterp rajeevs suhasViews


പ്ലാസ്റ്റിക്ക് ഉപഭോഗം കുറയ്ക്കുന്നത് ലക്ഷ്യമാക്കി സൊമാറ്റോയുടെ 'കട്‌ലറി' ഫീച്ചർ; കൈയടിച്ച് ട്വിറ്റര് | Zomato introduces cutlery feature to reduce plastic usage– News18 Malayalam\nZOMATO INTRODUCES CUTLERY FEATURE TO REDUCE PLASTIC USAGE JS\nപ്ലാസ്റ്റിക്ക് ഉപഭോഗം കുറയ്ക്കുന്നത് ലക്ഷ്യമാക്കി സൊമാറ്റോയുടെ 'കട്‌ലറി' ഫീച്ചർ; കൈയടിച്ച് ട്വിറ്റര്\nറ്റില് പറഞ്ഞിരിക്കുന്ന കാര്യങ്ങള്‍ക്ക് അഭിനന്ദനം അറിയിച്ച് നിരവധി ഉപയോക്താക്കളാണ് മുന്നോട്ട് വന്നിരിക്കുന്നത്. ഇതിനോടകം തന്നെ ട്വീറ്റ് ഒട്ടേറെ ലൈക്കും കമന്റുകളും നേടിക്കഴിഞ്ഞു.\nLast Updated : August 31, 2021, 19:06 IST\nവര്‍ത്തമാനകാല സാഹചര്യങ്ങള്‍ക്കനുസൃതമായ ഒരു ചുവടുവയ്പ്പിന് ഭാവിയില് വളരെയധികം മാറ്റങ്ങള് വരുത്താന് സാധിക്കും. അടുത്തിടെ ഒരു ട്വീറ്റില്, സൊമാറ്റോയുടെ സ്ഥാപകന് ദീപീന്ദര് ഗോയല്, ഭക്ഷ്യ വിതരണ ആപ്ലിക്കേഷന് വഴി ഉപഭോക്താക്കള്‍ക്കും പരിസ്ഥിതി സംരക്ഷണത്തില് സഹായിക്കാനാകും എന്ന പ്രഖ്യാപനം നടത്തിയിരുന്നു. തന്റെ ട്വീറ്റുകളിലൂടെ ട്വിറ്റര് ട്രെന്‍ഡിംഗ് ലിസ്റ്റില് ഇടം നേടാറുള്ള ദീപീന്ദര് പറയുന്നത്, ഭക്ഷണത്തോടൊപ്പം കത്തി, സ്പൂണ് മുതലായ പ്ലാസ്റ്റിക്ക് കട്ട്‌ലറികള് വേണമോ എന്നത് ഉപഭോക്താക്കള് സ്വയം തിരഞ്ഞെടുക്കണമെന്നാണ്. നേരത്തെ ഭക്ഷണം ഓര്‍ഡര് ചെയ്യുമ്പോള് പ്ലാസ്റ്റിക്ക് കട്ട്‌ലറികള് നിര്‍ബന്ധമായും അയച്ചിരുന്നു. ഇത് ഭക്ഷണം വിതരണം ചെയ്യുന്ന ആപ്ലിക്കേഷനില് നിന്നു തന്നെയുള്ള ഒരു നിര്‍ദ്ദേശമായിരുന്നു.\nഎന്നാല് പ്ലാസ്റ്റിക്ക് ഉത്പന്നങ്ങളുടെ ഉപയോഗം കുറയ്ക്കുന്നതിന്റെ ഭാഗമായാണ് പുതിയ നവീകരണം. ആപ്ലിക്കേഷന്റെ ഏറ്റവും പുതിയ നവീകരണത്തിന്റെ അടിസ്ഥാനത്തില്, ഉപഭോക്താക്കള്‍ക്ക് കട്ട്‌ലറികള് ആവശ്യമുണ്ടെങ്കില് ഭക്ഷണശാലകള്‍ക്ക് ഇത് സംബന്ധിച്ച നിര്‍ദ്ദേശം നല്‍കേണ്ടതുണ്ട്. അങ്ങനെ ചെയ്തില്ലെങ്കില്, കട്ട്ലറികള്, ടിഷ്യു പേപ്പറുകള്, സ്‌ട്രോ എന്നിവയില്ലാതെ, ഭക്ഷണം മാത്രമായാകും ഉപഭോക്താവിന് ലഭിക്കുക.\nഈ നടപടി എടുക്കാന് സൊമാറ്റോയെ നയിച്ച യഥാര്‍ത്ഥ കാരണത്തിലേക്ക് എല്ലാവരുടെയും ശ്രദ്ധ ആകര്‍ഷിക്കുന്നതിനായി ദീപീന്ദര് തന്റെ ട്വീറ്റിനൊപ്പം ഒരു ബ്ലോഗും പങ്കിട്ടിട്ടുണ്ട്. ഉപഭോക്താക്കള്‍ക്കിടയില് നടത്തിയ ഒരു സര്‍വേയ്ക്ക് ശേഷം, 90 ശതമാനം ഉപഭോക്താക്കള്‍ക്കും കട്ട്‌ലറികള് ആവശ്യമില്ലായെന്ന് കണ്ടെത്തിയിരുന്നു എന്ന് ബ്ലോഗ് അവകാശപ്പെടുന്നു. അതുപോലെ തന്നെ, പരിസ്ഥിതിയുടെ ആരോഗ്യം വീണ്ടെടുക്കുന്നതിനായി തങ്ങളാലാകുന്ന സംഭാവന നല്‍കാന് ഉപഭോക്താക്കള് തയ്യാറാണെന്നും കമ്പനി മനസ്സിലാക്കി. ഒരു ചെറിയ പ്ലാസ്റ്റിക്ക് സ്പൂണ് സ്വാഭാവികമായി ദ്രവിച്ചില്ലാതെയാകാന് 200 മുതല് 500 വര്‍ഷം വരെ സമയം എടുക്കും. ലോകമെമ്പാടുമുള്ള രാജ്യങ്ങളില് ദിവസേന ദശലക്ഷക്കണക്കിന് പ്ലാസ്റ്റിക്ക് സ്പൂണുകളാണ് ഉപയോഗിച്ച് വലിച്ചെറിയുന്നത്. ഈ പ്രവണതയിലേക്ക് സൊമാറ്റോയും സംഭാവന ചെയ്യുന്നുണ്ട്. അതിനാല് ഈ പുതിയ നടപടി സ്വീകരിക്കുന്നതിലൂടെ, ഒരു ദിവസം 5000 കിലോഗ്രാം പ്ലാസ്റ്റിക്ക് ഉപയോഗം കുറയ്ക്കാന് സാധ്യമാകും. അങ്ങനെ നോക്കുമ്പോള് ഈ രീതി അവലംബിക്കുന്നതിലൂടെ ഒരു വര്‍ഷത്തില്2മില്യണ് കിലോഗ്രാം വരെ പ്ലാസ്റ്റിക്ക് ഉപയോഗം കുറയ്ക്കാന് സാധിക്കും.\nദീപീന്ദറിന്റെ ഈ ട്വീറ്റ് ഉടന് തന്നെ വൈറലായി. ട്വീറ്റില് പറഞ്ഞിരിക്കുന്ന കാര്യങ്ങള്‍ക്ക് അഭിനന്ദനം അറിയിച്ച് നിരവധി ഉപയോക്താക്കളാണ് മുന്നോട്ട് വന്നിരിക്കുന്നത്. ഇതിനോടകം തന്നെ ട്വീറ്റ് ഒട്ടേറെ ലൈക്കും കമന്റുകളും നേടിക്കഴിഞ്ഞു. എന്നാല്, കട്ട്‌ലറികള് വേണ്ട എന്ന നിര്‍ദ്ദേശം നല്‍കിയതിന് ശേഷവും, പല ഭക്ഷണശാലകളില് നിന്നും അവ ലഭിച്ചതായി ഒന്നിലധികം ഉപയോക്താക്കള് ചൂണ്ടിക്കാട്ടിയിട്ടുണ്ട്. ഈ കമന്റുകളോട്, തങ്ങളുടെ പുതിയ രീതി മികച്ചതാക്കാന് കമ്പനി പ്രവര്‍ത്തിച്ചു കൊണ്ടിരിക്കുകയാണന്ന് സൊമാറ്റോ മറുപടി നല്‍കി.\nതങ്ങളുടെ ഉപഭോക്താക്കളില് പകുതി പേര്‍ക്കും ഇതിനോടകം കമ്പനിയുടെ പുതിയ നിര്‍ദ്ദേശങ്ങള് ലഭ്യമാക്കിയിട്ടുണ്ടെന്നും ദീപീന്ദര് കൂട്ടിച്ചേര്‍ത്തു. ബാക്കി പകുതിപ്പേര്‍ക്ക് അടുത്ത 3-4 ആഴ്ചകളില് നിര്‍ദ്ദേശങ്ങള് നല്‍കും.\nFirst published: August 31, 2021, 19:06 IST


മനഃപായസം: January 2008\n"ചേട്ടനറിഞ്ഞോ, സലിച്ചേട്ടന് കൊച്ചീന്ന് വന്നപ്പൊ എന്തൂട്ടാ കോണ്ട് വന്നേന്ന്?"\n"വെള്ളംകുപ്പ്യാ? ഹിഹി.. ഒന്നു പോയേരാ. ആസ്സാക്കാ?"\n"അല്ല ചേട്ടാ, സത്യായിട്ടും. സച്ചിന് കുടിച്ച വെള്ളത്തിന്‍റെ ബാക്ക്യാണ്‌ന്നാ ല്ലാരും പറയണേ.."\n"ആന്ന്, വേണെങ്ങെ വിശ്ശൊസിച്ചാ മതി. ഞാമ്പൂവ്വാ."\n"നിക്കറാ, ശരിക്കും സച്ചിന് കുടിച്ച വെള്ളാണോ?"\n"അതേന്ന്, അവ്ടെ എല്ലാരൂണ്ട്. ചേട്ടന് വര്ണ്ടാ??"\n"ന്നാ വാടാ. വേഗം പൂവ്വാ"\n"കളിയൊക്കെ എപ്പഴായാലും കാണാല്ലോ. ഞാന് കളിക്കാര്ടെ അട്ത്തായിര്ന്നു. സാറിനോട് പ്രത്യേകം പറഞ്ഞ് വാങ്ങിയതാ ഡ്രെസ്സിങ്ങ് റൂമിന്‍റെ അട്ത്ത് തന്നെ ഡ്യൂട്ടി"\nഇതില്‍പ്പരം ചിടുങ്ങുകള്‍ക്കൊന്നും വേണ്ടിയിരുന്നില്ല. ഞാനും വിശ്വസിച്ചു. ആരാധന, അസൂയ, ആകാംക്ഷ എല്ലാം കണ്ണുകളില് തത്തിക്കളിച്ചു. സലിച്ചേട്ടന് ഇടംകണ്ണിട്ട് നോക്കി. എല്ലാവരും ഭയഭക്തിബഹുമാനത്തോടെ തന്നെ നോക്കി നില്‍ക്കുന്നതു കണ്ട് ഒരു പുച്ഛച്ചിരി ചിരിച്ചു. നമുക്കുണ്ടോ അതില് വല്ല ചേതവും.\n"സലിച്ചേട്ടനൊരു കുപ്പി കൊണ്ടു വന്ന്‌ണ്ട്ന്ന്..."\nപണ്ടാരം! ഇനീം കാത്തിരിക്കാന് ക്ഷമയില്ല.സലിച്ചേട്ടനൊന്നു നോക്കി. വീണ്ടും പുച്ഛച്ചിരി ചിരിച്ചു. എന്നിട്ട് ഗൌരവത്തോടെ എണീറ്റ് അകത്തേക്കു പോയി. ഒരു കവറും കൊണ്ട് തിരിച്ചു വന്നു.\n"എല്ലാരും മിണ്ടാതെ നിക്ക്. വരി വര്യായിട്ട്.. കൈ കെട്ടി നിക്കണം. ഇല്ലെങ്കില് കാണിച്ചു തരുന്ന പ്രശ്നല്യ."\nദുഷ്ടാ, ഒരിത്തിരി വെള്ളം കാണിച്ചു തരാന് ഇത്രേം ജാടയോ... ഹും ഒരിക്കല് ഞാനും പൂവും കളി കാണാന്. അന്ന് കാണിച്ചരാ.\nപക്ഷേ, അത് പിന്നീട്, ഇപ്പൊ സച്ചിന് കുടിച്ച വെള്ളംകുപ്പി കാണണം. പറ്റുകയാണെങ്കില്, അല്ല സലിച്ചേട്ടന്‍റെ കാലു പിടിച്ചിട്ടാണെങ്കിലും ഒരിത്തിരി അതീന്ന് കുടിക്കണം.ഹൊ!! ന്നിട്ട് വേണം നാളെ ക്ളാസ്സില് പോയി നാല് ഡയലോഗടിക്കാന്. ഹോ! ഓര്‍ക്കുമ്പൊ കുളിരു കോരുന്നു.\nആകാംക്ഷയും ആക്രാന്തവും ഇട കലര്‍ന്ന വികാരത്തോടെ ഒരുത്തനൊരുത്തന്‍റെ തോളില് താങ്ങി നിന്നു കൊണ്ട്, കവറില് നിന്ന് പുറത്തേക്കു വരുന്ന സലിച്ചേട്ടന്‍റെ കൈകളിലേക്ക് ഇമ വെട്ടാതെ നോക്കി നിന്നു. ആ കൈകള്‍ക്ക് ആവശ്യത്തിലേറെ നീളമുണ്ടെന്ന് അപ്പോള് തോന്നി.\nഒടുവില് ആ കുപ്പി വെളിയില് പ്രത്യക്ഷപ്പെട്ടു. പകുതിയോളം വെള്ളമുള്ള ആ പ്ളാസ്റ്റിക് കുപ്പി.. സച്ചിന് കുടിച്ച വെള്ളത്തിന്‍റെ ബാക്കി. വിശ്വസിക്കണോ വേണ്ടയോ എന്ന് ഉറപ്പിക്കാന് പ്രയാസം. ന്നാലും സച്ചിനും സലിച്ചേട്ടനും തമ്മിലിങ്ങനെ വെള്ളം കൈ മാറാനുള്ള അവസരം എങ്ങനെ കിട്ടി??!!പക്ഷേ, ഇപ്പൊ അതൊന്നും ചിന്തിക്കേണ്ട സമയമല്ല. സച്ചിന് കുടിച്ചതു തന്നെ. സലിച്ചേട്ടന് ആ കുപ്പിയെ പരിചരിക്കുന്നതു കണ്ടാലറിയാം.\n"ഡ്രെസ്സിങ്ങ് റൂമിന്‍റെ തൊട്ടടുത്താരുന്നു ഡ്യൂട്ടി. കളിക്കാര് പുറത്തേക്കിറങ്ങുന്നതും തിരിച്ചു കേറുന്നതുമൊക്കെ ന്‍റെ മുന്നീക്കൂട്യായിരുന്നു. എല്ലാരും കളിക്കാരെ തൊടാന് വേണ്ടി എന്തൊരു തിക്കും തെരക്ക്വായീര്ന്നു. ഞാനൊറ്റെണ്ണത്തിനേം മൈന്‍ഡ് ചെയ്തില്ല. ചെയ്താ അവമ്മാരു നമ്മടെ തലേക്കേറും. നമ്മളിവിടെ ക്രിക്കറ്റ് കളിക്കാത്തതൊന്ന്വല്ലല്ലൊ. എസ്സെന് കോളേജിന്‍റെ ക്യാപ്റ്റനായിര്ന്നപ്പൊ ഞാന് കളിച്ച കളി പോലൊന്നും ഇവമ്മാര് കളിച്ചിട്ടുണ്ടോ..എവടെ?".\nവാ പൊളിച്ചു വെച്ച്, സച്ചിന്‍റെ വെള്ളംകുപ്പിയിലേക്ക് കണ്ണും നട്ട് ഞങ്ങള് കഥ കേട്ടിരുന്നു. നമ്മക്കെന്ത് എസ്സെന് കോളേജ്, നമ്മക്കെന്ത് ക്യപ്റ്റന്‍സി? സച്ചിന്‍റെ വെള്ളംകുപ്പിയില് നിന്നൊരു തുള്ളി..അതാണിപ്പൊ പരമമായ ലക്‌ഷ്യം.\n"അങ്ങനെ ഇരിക്കുമ്പൊ ദേ സച്ചിന് വരുന്നു. കയ്യില് ഈ കുപ്പിയുമുണ്ട്. അങ്ങേരു പകുതിയേ കുടിച്ചിട്ടുണ്ടായിരുന്നുള്ളൂ." കുപ്പിയെ ശ്രദ്ധാപൂര്‍വ്വം കയ്യിലെടുത്തു കൊണ്ട് സലിച്ചേട്ടന് തുടര്‍ന്നു.\nഞങ്ങള് കാതു കൂര്‍പ്പിച്ചിരുന്നു. സച്ചിന് രംഗത്തെത്തിക്കഴിഞ്ഞു.\n"എനിക്ക് നല്ല ദാഹമുണ്ടായിരുന്നു, അങ്ങേരു ഡീസന്‍റായിരുന്നെന്നു തോന്നുന്നു, എന്‍റെ മുഖം കണ്ടപ്പൊ അങ്ങേര്‍ക്കു തോന്നിക്കാണും. അല്ലാ, കാലത്തു മുതല് ആ രൊറ്റ നിപ്പു നിക്കണത് മൂപ്പരും കണ്ടതാണല്ലൊ.\nന്‍റട്ത്ത് രൊറ്റ ചോദ്യം, 'ഓഫീസര്, യൂ വാണ്ട് സം വാട്ടര്?'-ന്ന്"\n"എന്‍റെയീ നിപ്പും ലുക്കുമൊക്കെ കണ്ടപ്പൊ മൂപ്പരു വിചാരിച്ചു കാണും ഞാന് വല്ല ഓഫീസറുമായിരിക്കുമെന്നേ."\nപിന്നെ പിന്നേ, കൊതി മൂത്ത് നോക്കി നിന്നപ്പൊ ചോദിച്ചതാവും, പ്രാക്ക് കിട്ടണ്ടാന്ന് വെച്ചിട്ട്, ഞാന് മനസ്സിലോര്‍ത്തു. പക്ഷേ, സംയമനം പാലിച്ചേ പറ്റൂ, സച്ചിന്‍റെ വെള്ളംകുപ്പി മുന്നില്‍ത്തന്നെ ഇരിപ്പുണ്ട്.\n"നല്ല ദാഹണ്ടായിരുന്നോണ്ട് മാത്രം, അല്ലെങ്കില് ഞാനിങ്ങനെ വെള്ളൊന്നും വാങ്ങില്ലായിരുന്നു."\n'യാ' ന്നു പറഞ്ഞപ്പൊ മൂപ്പരിതെന്‍റെ നേരെ നീട്ടി. വാങ്ങിയപ്പൊ ന്‍റെ കൈ മൂപ്പര്ടെ കയ്യിലൊന്നു തട്ടി.\nഅത്രേം പറഞ്ഞ് സലിച്ചേട്ടനൊന്ന് നിര്‍ത്തി. എന്നിട്ട് ഞങ്ങളെ പാളിയൊന്ന് നോക്കി. എല്ലാരും ഞെട്ടിയിരിക്ക്യാണ്. സലിച്ചേട്ടന് സച്ചിനെ തൊട്ടിരിക്കുന്നു. ഭാഗ്യവാന്!! കണ്ണുകള് കുപ്പിയില് നിന്നു മാറി ഇപ്പൊ സലിച്ചേട്ടന്‍റെ കൈകളിലാണ് ഫോക്കസ് ചെയ്തിരിക്കുന്നത്.\nപഴയ പുച്ഛച്ചിരിയുടെ കൂടെ ലേശം ഗൂഢച്ചിരി കൂടെ മിക്സ് ചെയ്ത് സലിച്ചേട്ടന് കൊച്ചിപുരാണം തുടര്‍ന്നു.\n"കുറച്ച് കുടിച്ചിട്ട് ഞാന് 'താങ്ക് യൂ വെരി മച്ച് സച്ചിന്' ന്നു പറഞ്ഞ് കുപ്പി തിരിച്ച് നീട്ടി. അപ്പൊ മൂപ്പരു പറയാ, 'നൊ. യൂ കീപ് ഇറ്റ്. ഐ ഹാവ് ഗോട്ട് സം മോര് ബോട്ടില്‍സ് ഹിയര്'-ന്ന്. സച്ചിന് പറഞ്ഞതല്ലേന്നു കരുതി ഞാന് പിന്നെ അതു കയ്യില്‍തന്നെ വച്ചു."\nആരാധന കൊണ്ട് പാരവശ്യരായിപ്പോയ ചിടുങ്ങുകളെ നോക്കി സലിച്ചേട്ടന് പ്രഖ്യാപിച്ചു. എല്ലാവര്‍ക്കും ഒരു അടപ്പ് വെള്ളം വീതം തരുന്നതായിരിക്കും.\nസന്തോഷം കൊണ്ട് ചിടുങ്ങുകള് നൃത്തം ചെയ്തു. തിക്കും തിരക്കും കൂട്ടി. അമ്പലത്തിലെ പുണ്യാഹം വാങ്ങാനെന്ന പോലെ വലതു കൈ വീട്ടി ഞാനുള്‍പ്പെടെയുള്ള പാവങ്ങള് നിന്നു. രാജാ സലിച്ചേട്ടന് അവര്‍കള് ശ്രദ്ധാപൂര്‍വ്വം കുപ്പിയുടെ മൂടിയിലേക്കു പകര്‍ന്ന ആ പുണ്യജലം ഓരോരുത്തര്‍ക്കായി വിതരണം ചെയ്തു.\nഒടുവില് ബാക്കി വന്ന ലേശം വെള്ളം തിരിച്ച് കവറിലേക്ക് വെച്ച് ഒരു ജേതാവിനെപ്പോലെ സലിച്ചേട്ടന് മന്ദഹസിച്ചു. സച്ചിന് കുടിച്ചതിന്‍റെ ബാക്കി വെള്ളം, സച്ചിനെ തൊട്ട കൈകളില് നിന്ന് ഏറ്റു വാങ്ങിക്കുടിച്ച നിര്‍വൃതിയോടെ, ചിടുങ്ങുകള് നിറഞ്ഞ ഹൃദയവും കൂട്ടിപ്പിടിച്ച കൈകളുമായി പതിയെപ്പതിയെ പിരിഞ്ഞു പോയി.\nന്നാലും ന്‍റെ സലിച്ചേട്ടാ... ;)\nപോസ്റ്റിയത് അനിയന്‍കുട്ടി | aniyankutti സമയം Friday, January 11, 2008 15 comments: ഈ പോസ്റ്റിലേക്കുള്ള കണ്ണി\nതരംതിരിവുകള് അബദ്ധം, ആത്മാംശം, കഴിമ്പ്രം കഥകള്


നിപ: മസ്തിഷ്‌കജ്വരം ബാധിച്ചവരുടെ മെഡിക്കല് റിപ്പോര്‍ട്ട് പരിശോധിച്ച് ആരോഗ്യവകുപ്പ്\nഎറണാകുളത്തെ സ്വകാര്യ ആശുപത്രിയില് ചികിത്സയിലുള്ള രോഗിക്ക് നിപ സ്ഥിരീകരിച്ച സാഹചര്യത്തില് സമാനമായ കേസുകള് റിപ്പോര്‍ട്ട് ചെയ്തിട്ടുണ്ടോയെന്ന് പരിശോധിക്കാന് ആരോഗ്യവകുപ്പിന്റെ നിര്‍ദേശം. ഇന്നലെ വൈകീട്ട് ആരോഗ്യവകുപ്പ് പ്രിന്‍സിപ്പല് സെക്രട്ടറി ഡോക്ടര് രാജന് എന് ഖോബ്രഗഡെയാണ് ജില്ലാ മെഡിക്കല് ഓഫീസര്‍മാരോട് ആവശ്യപ്പെട്ടത്. മൂന്നാഴ്ചക്കുള്ളില് ചികിത്സ തേടിയവരുടെ വിവരങ്ങളാണ് ശേഖരിക്കുന്നത്.\nസ്വകാര്യ ആശുപത്രികളില് ചികിത്സ തേടിയവരുടെ വിവരങ്ങളും ശേഖരിക്കും. ഇവരുടെ മെഡിക്കല് റിപ്പോര്‍ട്ടുകളിലെ രോഗ ലക്ഷണങ്ങള് പരിശോധിക്കുകയാണ് മെഡിക്കല് ഓഫീസര്‍മാര്. ഇന്ന് രാവിലെ മുതല് പരിശോധന ആരംഭിച്ചു.\nനിപ വൈറസ് ബാധ സംശയിച്ച ഘട്ടത്തില് തന്നെ ജില്ലാ മെഡിക്കല് ഓഫീസര്‍മാര് മസ്തിഷ്‌ക ജ്വരം ബാധിച്ചവരുടെ വിവരം ശേഖരിക്കാന് ആവശ്യപ്പെട്ടിരുന്നു. എറണാകുളത്തെ രോഗിക്ക് മസ്തിഷ്‌ക ജ്വരം പിടിപെട്ടതിനാലാണ് സമാനമായ കേസുകളുണ്ടോയെന്ന് ആരോഗ്യവകുപ്പ് പരിശോധിക്കുന്നത്.\nമസ്തിഷ്‌ക ജ്വരം കേസുകള് വിവിധ ജില്ലകളില് റിപ്പോര്‍ട്ട് ചെയ്തിരുന്നെങ്കിലും അത് നിപയല്ലെന്ന് ആരോഗ്യവകുപ്പ് നേരത്തെ വിശദീകരിച്ചിരുന്നത്. രോഗികളുടെ സാമ്പിളുകള് ലാബ് പരിശോധനയ്ക്ക അയക്കണമെന്ന് ആശുപത്രികള്‍ക്ക് നിര്‍ദേശം നല്‍കിയിരുന്നു. കഴിഞ്ഞ വര്‍ഷം ഇതേ കാലത്ത് നിപ റിപ്പോര്‍ട്ട് ചെയ്തതിനാല് കര്‍ശന നിരീക്ഷണം നടത്തുന്നുണ്ടെന്നാണ് ആരോഗ്യവകുപ്പ് ഡയറക്ടറും വ്യക്തമാക്കിയിരുന്നത്.\nഹെനിപാ വൈറസ് ജീനസിലെ നിപ വൈറസ് പാരാമിക്‌സോ വൈറിഡേ ഇനത്തിലെ വൈറസാണ്. വൈറസ് ബാധയുണ്ടായാല് അഞ്ച് മുതല് പതിനാല് ദിവസത്തിനുള്ളില് ലക്ഷണങ്ങള് പ്രകടമാകും. രോഗലക്ഷണങ്ങള് വന്ന് രണ്ട് ദിവസത്തിനുള്ളില് രോഗി കോമ സ്‌റ്റേജിലാകും. ഇതിനൊപ്പം മസ്തിഷ്‌ക ജ്വരവും ഉണ്ടായേക്കും.\nNipahHealth DepartmentNipah VirusNipah OutBreakHealth Minister keralaNipah KeralaNipah cochiencephalitis


Muscat Archives - :: Garshom :: ‹ :: Garshom ::\nമെയ് 8 മുതല് മെയ് 15 വരെ വാണിജ്യ പ്രവര്‍ത്തനങ്ങള് പൂര്‍ണമായും നിര്‍ത്തിവെക്കാനും കര്‍ഫ്യൂ സമയം വൈകുന്നേരം ഏഴുമുതല് രാവിലെ നാലുവരെയാക്കാനും സുപ്രീംകമ്മിറ്റി തീരുമാനിച്ചു. ആവശ്യ വസ്തുക്കളൊഴികെ എല്ലാ വാണിജ്യ പ്രവര്‍ത്തനങ്ങളും നിരോധിക്കാനാണ് തീരുമാനിച്ചിട്ടുള്ളത്. ഭക്ഷ്യകടകള്, എണ്ണ പമ്പുകള്, ആരോഗ്യ ക്ലിനികുകളും ആശുപത്രികളും, ഫാര്‍മസികള്, ഹോം ഡെലിവറി സേവനങ്ങള് എന്നിവയെയാണ് നിരോധത്തില് നിന്ന് ഒഴിവാക്കിയത്.\nഒമാനില് സര്‍ക്കാര്- സ്വകാര്യ സ്ഥാപനങ്ങളിലെ ജീവനക്കാര്‍ക്കുള്ള ചെറിയ പെരുന്നാള് അവധി പ്രഖ്യാപിച്ചു. മേയ് 12 മുതല് ആണ് ഒമാനില് പൊതു അവധി ആരംഭിക്കുക. പെരുന്നാള് മേയ് 13 വ്യാഴാഴ്ച ആണെങ്കില് 15 വരെയാകും അവധി ലഭിക്കുക. എന്നാല് പെരുന്നാള് 14നാണെങ്കില് 17വരെ അവധി ലഭിക്കും.\nവിവിധ സേവനങ്ങള് താത്കാലികമായി നിര്‍ത്തിവെക്കാന് റോയല് ഒമാന് പൊലീസ് തീരുമാനം. ട്രാഫിക്, പാസ്‌പോര്‍ട്ട്, റസിഡന്‍സി, സിവില് സ്റ്റാറ്റസ് എന്നിവയുമായി ബന്ധപ്പെട്ട എല്ലാ പൊലീസ് സേവനങ്ങളും മേയ്9മുതല് 11 വരെയാണ് നിര്‍ത്തിവെക്കുക.\nഒമാനില് വീണ്ടും നിയന്ത്രണങ്ങല് ശക്തമാക്കി സുപ്രീം കമ്മിറ്റി. മേയ് എട്ടു മുതല് 15 വരെ വാണിജ്യ സ്ഥാപനങ്ങള് പൂര്‍ണമായും അടച്ചിടും. യാത്രാ വിലക്ക് സമയം വൈകിട്ട് ഏഴ് മുതല് പുലര്‍ച്ചെ നാലു വരെയാക്കി ദീര്‍ഘിപ്പിച്ചു. ഭക്ഷ്യ സ്റ്റോറുകള്, ഗ്യാസ് സ്റ്റേഷന്, ആരോഗ്യ സ്ഥാപനങ്ങള്, മെഡിക്കല് സ്റ്റോര് എന്നിവക്ക് ഇളവ് അനുവദിച്ചിട്ടുണ്ട്.\nഇന്ത്യയുള്‍പ്പെടെ മൂന്നു രാജ്യങ്ങളില് നിന്ന് ഒമാനിലേക്കുള്ള യാത്രാവിലക്ക് ഇന്നു മുതല് പ്രാബല്യത്തില് വരും. 14 ദിവസത്തിനിടെ ഈ രാജ്യങ്ങളില് സഞ്ചരിച്ചവര്‍ക്കും വിലക്കുണ്ട്. ഇതു സംബന്ധിച്ച് വിമാന കമ്പനികള്‍ക്ക് സിവില് ഏവിയേഷന് അതോറിറ്റി സര്‍ക്കുലര് പുറപ്പെടുവിച്ചു. ഒമാന് സമയം വൈകിട്ട് ആറു മുതല് പ്രവേശന വിലക്ക് നിലവില് വരും.\nഅടിയന്തര ആവശ്യങ്ങള്‍ക്ക് എംബസിയുമായി ബന്ധപ്പെട്ടേണ്ടവര് കമ്മ്യൂണിറ്റി വെല്‍ഫെയറിന്റെ 80071234 എന്ന ടോള് ഫ്രീ നമ്പരിലോ കോണ്‍സുലാറിന്റെ 98282270 എന്ന നമ്പരിലോ ബന്ധപ്പെടേണ്ടതാണെന്ന് അധികൃതര് അറിയിച്ചു.\nഇന്ത്യയില് നിന്നുള്ള യാത്രക്ക് വിലക്ക് ഏര്‍പ്പെടുത്തി ഒമാന്. അനിശ്ചിത കാലത്തേക്കാണ് വിലക്ക്. ഇന്ത്യക്ക് പുറമെ പാകിസ്താന്, ബംഗ്ലാദേശ് എന്നീ രാജ്യങ്ങളില് ഉള്ളവര്‍ക്കും വിലക്ക് ഏര്‍പ്പെടുത്തി. ഏപ്രില് 24 ശനിയാഴ്ച മുതല് വിലക്ക് നിലവില് വരും.\nകര്‍ഫ്യൂ സമയങ്ങളില് രക്തദാനം നടത്തുന്നതിന് ആരോഗ്യ മന്ത്രാലയം യാത്രാനുമതി നല്‍കി. ബ്ലഡ് ബാങ്കില് ബന്ധപ്പെട്ടു നേരത്തെ സമയം ബുക്ക് ചെയ്യാവുന്നതാണ്. എന്നാല്, യാത്രാ അനുമതി ബുക്ക് ചെയ്യുന്ന അതാത് ദിവസങ്ങളില് മാത്രമായിരിക്കുമെന്നും ആരോഗ്യ മന്ത്രാലയം അറിയിച്ചു.\n488 അവശ്യ ഭക്ഷ്യവസ്തുക്കള്, വിവിധ സേവന വിഭാഗങ്ങള് എന്നിവയെ വാറ്റില് നിന്നു ഒഴിവാക്കിയിട്ടുണ്ട്. ആരോഗ്യ മേഖല, വിദ്യാഭ്യാസം, യാത്ര ചെലവുകള്, താമസ ഇടങ്ങള് വില്‍ക്കുന്നതും വാടകയ്ക്ക് കൊടുക്കുന്നതും അടക്കം നിരവധി ഇനങ്ങളെ വാറ്റില് നിന്ന് നേരത്തെ ഒഴിവാക്കിയിട്ടുണ്ട്.


Posted By: admin 239 Views0Comment black money\nന്യൂദല്‍ഹി: നോട്ട് അസാധുവാക്കലിനെത്തുടര്‍ന്ന് പുറത്തുണ്ടായിരുന്ന 99 ശതമാനം അസാധു നോട്ടുകളും തിരിച്ചെത്തിയതോടെ കേന്ദ്ര നടപടി പൊളിഞ്ഞെന്ന വാദം തെറ്റ്. അതിന് പല കാരണങ്ങളുമുണ്ട്.\n1. പലരുടെ കൈയിലുമുണ്ടായിരുന്ന കള്ളപ്പണം വളഞ്ഞ വഴിയിലും ബാങ്ക് ഉദ്യോഗസ്ഥരുടെ വഴിവിട്ട സഹായങ്ങളും വഴി ബാങ്കുകളില് മടങ്ങിയെത്തി. അങ്ങനെ ഇവ പൊതുധനത്തിന്റെ ഭാഗമായി, വെള്ളപ്പണമായി. ഇവയ്ക്ക് ഇനി നികുതിയും ചുമത്താം. അവ സര്‍ക്കാരിന്റെ പണമായി. കേന്ദ്ര പദ്ധതികള്‍ക്ക് അവ പ്രയോജനപ്പെടുത്താം. അതായത് സര്‍ക്കാരിന്റെ വരുമാനം വന്‍തോതില് വര്‍ദ്ധിച്ചു.\n2. ഇങ്ങനെ പണം നിക്ഷേപിച്ചവരുടെ വിശദാംശങ്ങള് സര്‍ക്കാരിന്റെ കൈവശമെത്തി. ഇനി ആദായ നികുതി വകുപ്പ് ഇവരെ കണ്ടെത്തി ഇവരുടെ സ്വത്തു വിവരങ്ങള്, വരുമാനം തുടങ്ങിയ ശേഖരിച്ച് പിടിമുറുക്കും. ഇവര് ആദായ നികുതി പരിധിയില് പെട്ടുവെന്നു മാത്രമല്ല ഇവര്‍ക്കെതിരെ നടപടിയും സാധിക്കും.\n3. നോട്ട് അസാധുവാക്കലിനു ശേഷം ബാങ്കുകളില് എത്തിയ 2.89 ലക്ഷം കോടി രൂപയുടെ നിക്ഷേപമാണ് ആദായ നികുതി വകുപ്പ് പരിശോധിക്കുന്നത്. 13.33 ലക്ഷം അക്കൗണ്ടുകളിലായി 9.72 ലക്ഷം ആളുകളാണ് വഴിവിട്ട് സമ്പാദിച്ച സ്വത്ത് നിക്ഷേപിച്ചത്. ഇവ ബാങ്കുകളില് മടങ്ങിയെത്തിയ കള്ളപ്പണം തന്നെ.ഇവക്ക് പിഴയും ഇൗടാക്കും. ബാങ്കുകളില് വന്നവയില് 70 ശതമാനം പിഴ വാങ്ങി വെളുപ്പിച്ച കള്ളപ്പണവുമുണ്ട്.\nനോട്ട് റദ്ദാക്കലിനു ശേഷം സംശയകരമായ ഇടപാടുകള് 706 ശതമാനമാണ് കൂടിയത്. ഇതും ആദായ നികുതി വകുപ്പ് പരിശോധിക്കുന്നുണ്ട്.\n4. രാജ്യത്തിന്റെ വിവിധ ഭാഗങ്ങളില് നിന്ന് വാരിക്കൂട്ടിയ അസാധു നോട്ടുകള് പലയിടങ്ങളിലും ആര്‍ബിഐയുടെ പക്കലുണ്ട്. ഇവ ഇനിയും തിട്ടപ്പെടുത്തിക്കഴിഞ്ഞിട്ടില്ല.\n5. കേരളത്തില് ഏതാനും ദിവസങ്ങളിലായി പതിനഞ്ചു കോടിയോളം രൂപയുടെ അസാധു നോട്ട് പിടിച്ച വാര്‍ത്ത മാധ്യമങ്ങളില് വന്നിരുന്നു. രാജ്യമൊട്ടാകെ ഇങ്ങനെ ഇതിനകം കോടികളാണ് പിടിച്ചെടുത്തത്. ഇനിയും എങ്ങനെയെങ്കിലും മാറാന് സാധിക്കുമെന്ന പ്രതീക്ഷയില് നോട്ട് കെട്ടുകള് സൂക്ഷിച്ചവര് ഇനിയുമുണ്ട്. ഇവരില് നിന്നാണ് ഏജന്റുമാര് കോടികള് വാങ്ങിക്കൊണ്ടുപോകുന്നത്.\n6. ഇനി മടങ്ങിയെത്താനുള്ളത് 16000 കോടി രൂപയാണ്. അത് പലരും സൂക്ഷിച്ചു വച്ച കള്ളപ്പണം തന്നെ.\n7. നോട്ട് അസാധുവാക്കലിനു ശേഷം ദുരൂഹ സാഹചര്യത്തില് കോടാനു കോടി രൂപയുടെ വസ്തു ഇടപാടുകളാണ് നടന്നത്.അവയും ആദായ നികുതി വകുപ്പ് പരിശോധിച്ചുവരികയാണ്. ഇവക്കെതിരെ നടപടികളും ഉറപ്പ്.\n8. ഡിജിറ്റല് ഇടപാടുകള് വളേെയറെ വര്‍ദ്ധിച്ചു. ഭാവിയില് വര്‍ദ്ധിക്കുകയും ചെയ്യും. അതായത് സാമ്പത്തിക ഇടപാടുകള് കൂടുതല് സുതാര്യമായി എന്നര്‍ത്ഥം. ഇതിന്റെ ഫലമായി കൂടുതല് പേര് നികുതി ദായകരായി. ഇനിയും കൂടുതല് പേര് നികുതി ദായകരാകും.\n10. നോട്ട് അസാധുവാക്കല് സാമ്പത്തിക രംഗത്ത് കൊണ്ടുവന്ന നിയന്ത്രണങ്ങള് വലിയ നേട്ടം തന്നെയാണ്.ഇവയൊന്നും കാണാതെയാണ് മടങ്ങിവന്ന നോട്ടുകളുടെ എണ്ണം മാത്രം പറഞ്ഞ് നോട്ട് അസാധുവാക്കല് പൊളിഞ്ഞെന്ന് പ്രചരിപ്പിക്കുന്നത്.\n11. വന്‍തോതില് കള്ളപ്പണം ബാങ്കില് എത്തിയെന്നതിന്റെ സൂചനയാണ് ഒരു രൂപ പോലും ഇല്ലാതിരുന്ന പലരുടെയും ജന്‍ധന് അക്കൗണ്ടുകളില് ഒരു ദിവസം ലക്ഷങ്ങള് പ്രത്യക്ഷപ്പെട്ടത്. ഇങ്ങനെ വന്നത് അക്കൗണ്ടുടമകളുടേതല്ല മറ്റും പലരുടേയും പണമാണ്. ആദായ നികുതി വകുപ്പ് ഇത്തരം അക്കൗണ്ടുകളും പരിശോധിക്കുന്നുണ്ട്.


സംഗീതജ്ഞന് ബാലഭാസ്‌കറിന്റെ മരണം അന്വേഷിക്കണമെന്ന് പിതാവ് സി.കെ. ഉണ്ണി - Mathrumalayalam\nHome Uncategorized സംഗീതജ്ഞന് ബാലഭാസ്‌കറിന്റെ മരണം അന്വേഷിക്കണമെന്ന് പിതാവ് സി.കെ. ഉണ്ണി\nതിരുവനന്തപുരം: സംഗീതജ്ഞന് ബാലഭാസ്‌കറിന്റെ മരണം അന്വേഷിക്കണമെന്ന് കുടുംബം ആവശ്യപ്പെട്ടു. മരണത്തില് ദുരൂഹതയുണ്ടെന്ന ആരോപണവുമായി പിതാവ് സി.കെ. ഉണ്ണി ഡിജിപി ലോക്‌നാഥ് ബെഹ്‌റയ്ക്കും മുഖ്യമന്ത്രി പിണറായി വിജയനും പരാതി നല്‍കി.\nഎന്തിനാണ് തിടുക്കപ്പെട്ട് ബാലഭാസ്‌കര് തിരുവനന്തപുരത്തേക്ക് യാത്ര തിരിച്ചതെന്ന് അന്വേഷിക്കണമെന്ന് പരാതിയില് പറയുന്നു.\nവാഹനാപകടത്തില് ഗുരുതരമായി പരുക്കേറ്റ് തിരുവനന്തപുരത്തെ സ്വകാര്യ ആശുപത്രിയില് ചികില്‍സയിലായിരുന്ന ബാലഭാസ്‌കര് ഒക്ടോബര് രണ്ടിനാണ് അന്തരിച്ചത്.\nദേശീയപാതയില് പള്ളിപ്പുറം സിആര്‍പിഎഫ് ക്യാംപ് ജംക്ഷനു സമീപം സെപ്റ്റംബര് 25നു പുലര്‍ച്ചെ നാലോടെയായിരുന്നു അപകടം. നിയന്ത്രണം നഷ്ടപ്പെട്ട കാര് വലതുവശത്തേക്കു തെന്നിമാറി റോഡരികിലെ മരത്തില് ഇടിക്കുകയായിരുന്നു. തലച്ചോറിനും കഴുത്തെല്ലിനും നട്ടെല്ലിനും ശ്വാസകോശത്തിനും സാരമായി ക്ഷതമേറ്റ ബാലഭാസ്‌കറിനെ രണ്ടു ശസ്ത്രക്രിയകള്‍ക്കു വിധേയനാക്കിയിരുന്നു. മകളുടെ പേരിലുള്ള വഴിപാടുകള്‍ക്കായി സെപ്റ്റംബര് 23നു തൃശൂര്‍ക്കു പോയ കുടുംബം ക്ഷേത്രദര്‍ശനത്തിനു ശേഷം 24നു രാത്രിയോടെ തിരുമലയിലെ വീട്ടിലേക്കു മടങ്ങുന്ന വഴിയിലായിരുന്നു അപകടം.\nPrevious articleശബരിമലയില് നിരോധനാജ്ഞ4ദിവസത്തേക്കു കൂടി നീട്ടി; ദർശനത്തിനോ ശരണംവിളിക്കോ നിയന്ത്രണമില്ല\nNext article‘ഗ്ലാസിലെ നുരയും പ്ലേറ്റിലെ കറിയും’ ഗ്രൂപ്പ് അഡ്മിന് എക്‌സൈസിന് മുന്നില് കീഴടങ്ങി


അനന്തസൂക്ഷ്മം - സര്‍വ്വവിജ്ഞാനകോശം\nഗണിതശാസ്ത്രത്തില്, പൂജ്യത്തില്‍നിന്നു വ്യത്യസ്തവും പൂജ്യത്തിനോട് ഏറ്റവും അടുത്തുവരുന്നതുമായ ചരം (variable). സീമാപ്രക്രിയയിലൂടെ (limiting process) മാത്രമേ അനന്തസൂക്ഷ്മത്തെ മനസ്സിലാക്കാനാവൂ. വിശ്ളേഷക ജ്യാമിതിയില് നിഷ്കോണവക്രത്തിന്റെ (smooth curve) അവിച്ഛിന്നതയ്ക്കാധാരമായ ആശയമാണ് അനന്തസൂക്ഷ്മം. P(x,y) വക്രത്തിന്‍മേലുള്ള ഒരു ബിന്ദുവും Q(x +∂x, y +∂y) അതിലുള്ള ഏറ്റവും സമീപസ്ഥമായ മറ്റൊരു ബിന്ദുവും ആണ്. ചിത്രത്തില് കാണുക.\nഇവിടെ x-ല് വരുന്ന ഏറ്റവും ചെറിയ വളര്‍ച്ചയാണ് ∂x; അതനുസരിച്ച് y-ല് വരുന്ന വ്യത്യാസം ∂y. ∂x-ന്റെ മൂല്യം കുറച്ചുകൊണ്ടു വരികയും പൂജ്യത്തിനോട് അടുപ്പിക്കുകയും ചെയ്യുമ്പോള് ∂y അതനുസരിച്ച് മാറിക്കൊണ്ടിരിക്കുന്നു. ∂x അനന്തസൂക്ഷ്മത്തിന് ഉത്തമോദാഹരണമാണ്. അനന്തസൂക്ഷ്മം പൂജ്യം അല്ല; പൂജ്യത്തിലേക്ക് അടുക്കുന്ന ഒരു ചരം മാത്രം. നോ: അനാലിസിസ്; അവകലനം, സമാകലനം; കലനം\n"http://web-edition.sarvavijnanakosam.gov.in/index.php?title=%E0%B4%85%E0%B4%A8%E0%B4%A8%E0%B5%8D%E0%B4%A4%E0%B4%B8%E0%B5%82%E0%B4%95%E0%B5%8D%E0%B4%B7%E0%B5%8D%E0%B4%AE%E0%B4%82" എന്ന താളില്‍നിന്നു ശേഖരിച്ചത്\nഈ താള് അവസാനം തിരുത്തപ്പെട്ടത് 12:12, 23 നവംബര് 2014.\nഈ താള് 1,289 തവണ സന്ദര്‍ശിക്കപ്പെട്ടിട്ടുണ്ട്.